REPUBLIKA SRBIJA

NARODNA SKUPŠTINA

PRVA SEDNICA

PRVOG REDOVNOG ZASEDANjA

Treći dan rada

8. mart 2018. godine

(Sednica je počela u 10.10 časova. Predsedava Veroljub Arsić, potpredsednik Narodne skupštine.)

\*

\* \*

PREDSEDAVAJUĆI: Poštovane dame i gospodo narodni poslanici, nastavljamo rad Prve sednice Prvog redovnog zasedanja Narodne skupštine Republike Srbije u 2018. godini.

Na osnovu službene evidencije o prisutnosti narodnih poslanika konstatujem da sednici prisustvuje 87 narodnih poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da su u sali prisutna 102 narodna poslanika, odnosno da je prisutno najmanje 84 narodnih poslanika i da postoje uslovi za rad Narodne skupštine.

Pre nastavka rada Narodne skupštine dozvolite mi da u svoje lično ime i u ime Narodne skupštine Republike Srbije svim damama čestitam Osmi mart, Međunarodni dan žena.

Da li neko od predsednika odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Narodni poslanik Vojislav Šešelj ima reč.

Izvolite.

VOJISLAV ŠEŠELj: Dame i gospodo narodni poslanici, postavljam pitanje ministru unutrašnjih poslova, predsedniku Vlade i predsedniku Republike.

Pošto sam iz dnevne štampe saznao da je Dejvid Korbet, bivši marinac, pripadnik specijalne jedinice „Foke 6“, najopasnije specijalne jedinice, koja je učestvovala u hvatanju Osame bin Ladena, izrazio bojazan u Centralnom zatvoru od povratka u Ameriku, da će ga tamo likvidirati zbog neobavljenog zadatka ili zbog neopreznosti zbog koje je upao u šake naše policije, zašto nisu već otpočeli pregovore da ponude Dejvidu Korbetu aboliciju? Jer već nekoliko krivičnih dela ima. Ima nelegalno posedovanje oružja, tu je visoka kazna, zatim ima krivično delo pripremanja terorističkog akta, ili atentata ili nekog sličnog akta, očigledno je nešto pripremao, da mu se ponudi abolicija od krivičnog gonjenja, azil i doživotna zaštita, a da on zauzvrat detaljno prizna ko ga je poslao, koga je trebalo da ubije i iz kog razloga, ako mu je to treće poznato.

Veoma je ovo važno, jer ja očekujem da Dejvid Korbet neće biti jedini. Ti drugi koji budu dolazili možda će biti još sposobniji od njega. Možda će teže biti da se uhvate, jer neće tražiti možda pomoć domaćih kriminalaca a oni da se izlanu u telefonskom razgovoru međusobno kako Amerikancu nabavljaju pištolj. Da se nije uzdao u naše domaće kriminalce, verovatno ga nikada ne bismo ni uhvatili.

Iz svih tih razloga, a posebno zbog činjenice da Američka ambasada nije pokazala nikakvog vidljivog interesa za njega, za eventualnu zaštitu njegovih prava, za pružanje pravne pomoći, kako se to radi u svim drugim slučajevima privođenja, hapšenja ili otpočinjanja istrage protiv američkih i bilo kojih drugih stranih državljana, ne treba se igrati ovim. Ništa mi nećemo imati ako osudimo na neku blažu kaznu Dejvida Korbeta pa ga proteramo; mnogo više ćemo dobiti ako on ispriča sve što zna. Ovde je davana policijska zaštita svakakvim lažnim svedocima, prevarantima, ubicama, ovakvim, onakvim, a ovo je toliko ozbiljna stvar da se ništa ne sme prepustiti slučaju.

Ako se ovo zanemari, onda ćemo se suočiti sa mnogo opasnijim nasrtajima. Naravno, na udaru se mogu naći sve istaknute ličnosti u javnom životu, a vi vodite računa da mogu da koknu i nekog od nas opozicionara pa da se u javnosti vama pripiše krivica. Nemojte se zato igrati. Dejvid Korbet je osposobljen za sve vidove dejstava, a oni drugi koji dolaze posle njega biće još sposobniji. Toliko sam imao.

PREDSEDAVAJUĆI: Zahvaljujem.

Reč ima narodni poslanik Marinika Tepić.

Izvolite.

MARINIKA TEPIĆ: Zahvaljujem.

Moja pitanja se danas tiču oblasti zaštite životne sredine i upućujem ih ministrima Goranu Trivanu i Branislavu Nedimoviću, dakle aktuelnom ministru za zaštitu životne sredine i njegovom prethodniku, koji se o ovome starao dok nije osnovano posebno ministarstvo.

Zanima me zašto Vlada, u prvom redu ministri kriju da se u Pančevu u HIP „Petrohemija“ krije desetine tona kancerogenog azbesta usred fabrike, da se takođe krije da usred fabrike postoje desetine tona opasne i toksične žive, od čega je velika količina gotovo čiste metalne žive, za koju vrlo dobro znamo da ne može ni da se prerađuje ni da se izvozi. S obzirom na to da se radi o državnom gigantu, državni ministri bi o tome morali sve znati, a trenutnom ministru Trivanu, ukoliko nije došao do tih saznanja, mogu da preporučim da pita suprugu Jovanu, koja je članica nadzornog odbora te iste „Petrohemije“.

Takođe me zanima da mi odgovore šta nameravaju da rade sa ovim kancerogenim azbestom i sa ovom toksičnom živom, s obzirom na to da neki upućeni ljudi kažu da se azbesta rešavaju tako što se određenim operaterima on isporučuje da se melje, solidifikuje i potom prodaje „Lafaržu“. Zbog toga tražim konkretne odgovore od nadležnih lica šta se radi ovim povodom.

Sledeće pitanje. Kada smo već u resoru zaštite životne sredine, pitam takođe obojicu ministara – kakav je epilog u slučaju ili aferi putujućeg otpada i da li je to bila samo predstava za javnost u predizbornoj kampanji ili se zaista nešto i čini tim povodom, imajući u vidu da se kao jedan od vinovnika vrlo često pominje firma „Step trans“ iz Novog Sada? Ova firma se pominje još pre četiri meseca kada je MUP objavio zvanične informacije 27. novembra 2017. godine da su odgovorna lica iz „Step transa“ kao i odgovorna lica iz preduzeća „Ekokarika“ neosnovano dobila kredit od države, odnosno od tadašnjeg ministarstva za poljoprivredu i zaštitu životne sredine, i to u iznosu od 43 miliona dinara. Ispalo je da su krivi samo oni koji su taj kredit dobili i za gotovo 400.000 evra oštetili budžet Republike Srbije a da niko iz ministarstva ko im je taj kredit omogućio, potpisao rešenje i dodelio nije kriv. Bojim se da je to daleko od istine i pravde.

Ono što je takođe važno, i to su odgovori koje tražim, da i ministar Nedimović i ministar Trivan konkretno odgovore ko su bili članovi komisije za dodelu ovih kredita. Pričam konkretno o kreditu i kreditima koji su davani u periodu 2015–2017, i to u tom iznosu od 43.000.000 dinara ovim preduzećima „Ekokarika“ i „Step Trans“. Ko je potpisao i odobrio kredit i da li je tačna informacija do koje sam došla, da je jedna od glavnih osoba koja je bila zadužena za hiperprodukciju raznih dozvola operaterima koji se staraju o opasnom otpadu bila Stana Božović, državna sekretarka tada a inače u javnosti poznata po ličnim informacijama iz svoje biografije da je prva u Beranama imala televizor (samo da pojasnim o kome se radi)?

Da se vratim na kraju na „Petrohemiju“ u Pančevu. Danima su i Pančevci, i ceo moj južni Banat, i moja Vojvodina izuzetno zabrinuti zbog jezive informacije da se već godinu dana u vazduh ispuštaju ogromne količine opasnog i toksičnog hlora i da je to posledica odgovornosti lošeg remonta pre godinu dana, odgovornosti menadžmenta „Petrohemije“, o čemu takođe ministri moraju znati, i da dolazi do stalne greške u proizvodnji PEVG-a, prilikom koje nestaju ogromne količine hlora a zapravo je potpuno jasno da se emituju u vazduh. Tražim informacije o tome šta se zapravo dešava, ili se samo ovo pitanje poteže u predizbornoj kampanji a posle ostajemo bez odgovora, izuzetno ugroženi u oblasti zaštite životne sredine. Hvala vam.

PREDSEDAVAJUĆI: Zahvaljujem.

Reč ima narodni poslanik Miroslav Aleksić.

Izvolite.

MIROSLAV ALEKSIĆ: Zahvaljujem, predsedavajući.

Postavljam pitanje ministru unutrašnjih poslova Nebojši Stefanoviću, a tiče se jedne masovne pojave koja se dogodila u nedelju na lokalnim izborima u Beogradu, 4. marta, da je veliki broj lica dobio pozive za glasanje na adresama na kojima žive neka druga lica. Dakle, u pitanju su stotine hiljada poziva koje su dobijali neki građani a da pritom na tim adresama oni ne žive.

Postavljam pitanje ministru Stefanoviću – kako je moguće da je u gotovo svim slučajevima prema JMBG utvrđeno da ova lica koja su dobijala pozive nisu ni rođena u Beogradu i da nisu na evidenciji PIO fonda? Drugo, ti građani nisu vlasnici nepokretnosti, niti njenih posebnih delova u zgradi, što se može utvrditi uvidom u list nepokretnosti prema evidenciji Katastra. Treće, naravno, ta lica ne poznaju one ljude koji su vlasnici tih nepokretnosti, stanova i kuća.

Pravni savet Narodne stranke, kao i pravni tim liste čiji je nosilac bio Dragan Đilas dobio je veliki broj prijava građana i, ukoliko vam treba, imamo lica koja će svedočiti da su na njihove adrese, gde oni žive, došli pozivi za glasanje za neka lica koja oni i ne poznaju.

Drugo pitanje je takođe za ministra unutrašnjih poslova. Pošto su se tog dana održavali i izbori u Boru, u Boru je postojala jedna masovna pojava – veliki broj džipova, desetine džipova bez tablica koji su kružili nekoliko dana pre izbora i na sam dan izbora u Boru. Po prijavi predsednika Odbora Narodne stranke u Boru i nosioca liste, gospodina Dragana Markovića, Policijskoj stanici u Boru da postoji veliki broj neidentifikovanih vozila koja kruže Borom, dobio je odgovor da policija ne može da reaguje na dan izbora zato što nemaju slobodnih ljudi na raspolaganju i da će razmotriti prijavu u ponedeljak, a zapravo im je nezvanično rečeno da imaju nalog da okreću glavu na ulici ako sretnu automobil, džip bez registarskih tablica ili neka lica sa teritorija drugih gradova i opština koja su tu vršila neke radnje.

Dakle, postavljam pitanje – ko je u komandnom lancu odgovornosti MUP-a dao nalog lokalnoj policiji, odnosno Policijskoj stanici u Boru da ne reaguje na prijavu građana? Da li MUP reaguje samo na prijave kada to rade predstavnici, odnosno članovi vladajućih stranaka i da li su oni drugačiji u odnosu na građane koji ne podržavaju aktuelni režim?

Govorite o tome da je vaša vlast i da je vaš predsednik predsednik svih građana, pa valjda su institucije u službi svih građana. Danas govorimo, i ovih dana, o Zakonu o policiji, o sigurnosti građana. Da li se to na ovaj način pokazuje, da kad neko iz opozicionih stranaka podnese prijavu vi na to ne reagujete? Jesu li to te institucije koje gradite u ovih prethodnih šest godina?

Dalje, postavljam pitanje ministru za rad, zapošljavanje, boračka i socijalna pitanja. Vlada Republike Srbije je neposredno pred izbore opredelila sredstva za Centar za socijalni rad Beograd u iznosu od 208.500.000 dinara da se podeli jednokratna pomoć za 13.900 lica u iznosu od 15.000 dinara. Centar za socijalni rad Beograd je ekspresno dostavio spisak za pojedine opštine iz Beograda. Ono što je zanimljivo, na tim spiskovima su osobe koje uopšte nisu korisnici Centra za socijalni rad. Novac je odmah prebačen iz Ministarstva i doneseni su spiskovi koji su odmah overeni kako bi bila realizovana isplata neposredno pred izbore, u četvrtak i petak. To se dogodilo i u Boru, gde su takođe bili izbori.

Postavljam pitanje – po kojim kriterijumima su određeni korisnici koji su dobili jednokratnu pomoć i koji su to ugroženi stanovnici…?

(Predsedavajući: Privedite kraju.)

… Ispunjavali uslove i kriterijume za dobijanje ove pomoći, završavam, koja je dokumentacija za to bila potrebna i zašto nisu obuhvaćeni stanovnici opština Zemun i Novi Beograd i zašto odluka nije objavljena na sajtu...?

PREDSEDAVAJUĆI: Zahvaljujem.

Reč ima narodni poslanik Sanda Rašković Ivić.

Izvolite.

SANDA RAŠKOVIĆ IVIĆ: Hvala.

Moje prvo pitanje ide premijerki Brnabić i ministarki pravde, gospođi Kuburović. Naime, da li bi eventualna podrška Srpske liste ratifikaciji Sporazuma o državnoj granici između Kosova i Crne Gore značila kršenje Ustava i da li će ti članovi Srpske liste imati…?

Molim vas, predsedavajući, ne mogu da govorim. Ovde poslanici dobacuju.

Znači, da ponovim – da li će eventualna podrška Srpske liste ratifikaciji Sporazuma…?

(Predsedavajući: Molim kolege da saslušaju koleginicu.)

Molim vas, predsedavajući, ovo je važno pitanje i želim da mi vratite vreme.

Znači, počinjem iz početka.

Moje pitanje ide premijerki Brnabić i gospođi Kuburović. Da li će eventualna podrška Srpske liste ratifikaciji Sporazuma o državnoj granici između Kosova i Crne Gore, a to znači kršenje Ustava, značiti da ti ljudi koji daju podršku snose određenu odgovornost, pre svega krivičnu odgovornost za kršenje Ustava jer ne postoji granica između Kosova i Crne Gore nego postoji granica između Srbije i Crne Gore? Kome će oni snositi tu krivičnu odgovornost – to je posebno pitanje za gospođu Kuburović – s obzirom na to da znamo kako izgleda i da je celokupno srpsko sudstvo evakuisano sa Kosova i Metohije?

Drugo pitanje ide za našu premijerku. Čuli smo iz medija da je pre 15-ak dana Međunarodno telo za borbu protiv pranja novca stavilo Srbiju na crnu listu zajedno sa Sirijom, Jemenom, Somalijom i sličnim zemljama. Juče smo čuli od premijerke da Srbija nije na crnoj listi nego je samo na monitoringu jer je primenila 35 od 40 preporuka.

Nas kao građane zanima zbog čega smo mi to na monitoringu i mislim da premijerka treba da obavesti koje su to radnje i koje su to stvari i potezi doveli do toga da upravo SAD traže da Srbija bude na toj crnoj listi. Da li se zaista radi o malverzacijama ili se radi o tome da oni nas mrze? U svakom slučaju, nama premijerka Brnabić duguje taj odgovor, pogotovo što i profesor Biber kaže da Srbija spada u one države koje boluju od sindroma zarobljene države, a to znači da država služi interesima pojedinaca i grupa a ne interesima naroda.

Moje treće pitanje ide ministru za socijalna pitanja. Naime, sada u nedelju je slepoj ženi, Neveni Jovanović, otet glasački listić na glasačkom izbornom mestu jer je ona zahtevala da glasa po Ustavu i sama zaokruži kandidata a ne da joj zaokružuje neko drugi.

Mi u Srbiji imamo 12.000 slepih i slabovidih ljudi i pitam ministra za socijalna pitanja – da li će u sadejstvu sa Ministarstvom za lokalnu samoupravu izdejstvovati da ti ljudi koji su slepi i slabovidi imaju odštampane glasačke listiće na Brajevom pismu? Hvala.

PREDSEDAVAJUĆI: Zahvaljujem.

Reč ima narodni poslanik Milija Miletić.

Izvolite.

MILIJA MILETIĆ: Zahvaljujem se.

Uvaženi predsedavajući, ja bih postavio nekoliko pitanja vezanih za poljoprivredu.

Prvo pitanje Ministarstvu poljoprivrede vezano je za pravilnik kojim se daje mogućnost da mali proizvođači mogu plasirati svoje proizvode svuda, na celoj teritoriji Srbije, sa mnogo manjim izdacima u odnosu na ono što je bilo u ranijem periodu.

Inače, Pravilnik je donet prošle godine 11. decembra i sad od prvog januara je stupio na snagu. U okviru tog pravilnika, a kao čoveku koji dolazi sa jugoistoka Srbije, sa područja koja su nerazvijena, brdsko-planinskih područja, nama ovaj pravilnik veoma znači baš iz razloga što naši mali proizvođači mogu na lakši način da plasiraju svoje proizvode u svom mestu, u svom regionu, a mogu ovde plasirati svoje proizvode i na teritoriji grada Beograda.

Konkretno, ovim pravilnikom je obezbeđeno da mali proizvođači, što se tiče mleka, mogu nedeljno da prodaju do 200 litara mleka. To je jedno gazdinstvo, to su dve ili tri krave koje daju u proseku 20-30 litara mleka. To je nešto što je vrlo bitno za te male proizvođače.

Što se tiče malih sirana, isto je velika šansa za te male proizvođače da do pet hiljada litara mleka nedeljno mogu da prerade kroz sir, kroz belmuž, kroz kačkavalj i da taj svoj proizvod, koji je zaštićen geografskim poreklom, mogu da plasiraju bilo gde u našoj Srbiji. Normalno, sa obezbeđenim higijenskim uslovima, proverom veterinarske inspekcije, što je sada mnogo lakše i bolje posle tim proizvođačima da obezbede svoja tržišta i na taj način da sebi obezbede egzistenciju.

Vrlo je bitno i to što mali proizvođači mogu da plasiraju tako i jaja. Konkretno, nedeljno mogu da prodaju 500 jaja, dok godišnje mogu da prodaju 10.000 jaja. Mi svi znamo kako su kvalitetna jaja iz naših sela gde naše kokoške ne konzumiraju koncentrat već šetaju po dvorištu. Ta jaja se sada mogu lakše prodati, bez nekih većih problema i većih troškova za naše seoske proizvođače.

Što se tiče mesa, vrlo je bitno i to što je sada sto kilograma mesa nedeljno dozvoljeno da se proda. Malo gazdinstvo koje želi da preradi meso može sto kilograma mesa nedeljno da proda, a hiljadu kilograma godišnje. To isto mnogo znači za naše male proizvođače, za naše stočare, za naša gazdinstva koja su usitnjena, mala, ali na ovaj način, ovim pravilnikom je ministar poljoprivrede dao podršku takvim ljudima da mogu tako da rade.

Što se tiče prerađevina, za male klanice, nedeljno mogu deset goveda, dok godišnje mogu 500 goveda. Što se tiče svinja, ovaca i koza, mogu po 50 nedeljno, odnosno 2.500 godišnje. To su sve stvari koje su vrlo bitne za naše proizvođače. Što se tiče ostalih količina, male klanice dve hiljade kilograma nedeljno, a 100.000 kilograma godišnje. To je veoma bitno za mala područja, za opštine kao što su Svrljig, Bela Palanka, Gadžin Han, Merošina, Babušnica i ostali delovi jugoistoka Srbije. Ovaj pravilnik je dao stvarno veliki vetar u leđa malim proizvođačima.

Ja bih pitanje postavio vezano za male sirane, za proizvođače mleka. U okviru ovog pravilnika doneto je 200 litara mleka nedeljno, a pet hiljada litara nedeljno prerađenog mleka. Moje pitanje glasi – u okviru ovog pravilnika da li može nekoliko gazdinstava koja imaju do 200 litara mleka proizvedenog u svom gazdinstvu da to mleko plasiraju onoj maloj sirani da ona to mleko preradi? U jednom selu može desetak ili petnaestak malih gazdinstava na taj način da radi, da ima svoj gotov proizvod, da l' je to kačkavalj, da l' je to belmuž, da l' je to svrljiški sir, da l' je to sjenički sir, na taj način oni će moći bolje da žive i da od svog rada napreduju.

To je pitanje veterinarskoj inspekciji – da li će dozvoliti da se to malo gazdinstvo do 200 litara mleka nedeljno, odnosno da li se mogu njih nekoliko udružiti i da sa tim malim siranama funkcionišu, da rade i plasiraju svoje proizvode? Ako ne mogu ovako, da li mogu kroz udruživanje, kroz zadrugarstvo, jer smo svedoci da je zadrugarstvo već počelo da funkcioniše prošle godine, ima veliki broj ljudi koji se mogu udružiti u ovako malim opštinama kao što je opština odakle ja dolazim, da se njih desetak proizvođača...

(Predsedavajući: Privedite kraju, kolega.)

Da li su to stočari, govedari, kozari, oni se mogu na neki način udružiti i obezbediti sebi sigurno tržište, a svedoci smo koliko je kvalitetan proizvod koji dolazi iz ovako kvalitetnih i zdravih sredina kao što su opštine koje sam malopre naveo, opštine na jugoistoku Srbije...

PREDSEDAVAJUĆI: Zahvaljujem, kolega Miletiću.

(Aplauz.)

Reč ima poslanik Nada Lazić.

NADA LAZIĆ: Aplauz nije bio upućen meni.

Poštovani predsedavajući, poštovane kolege i koleginice narodni poslanici, postavljam pitanje Ministarstvu poljoprivrede, šumarstva i vodoprivrede i Ministarstvu zaštite životne sredine, a u vezi sa stanjem u Nacionalnom parku Fruška gora.

Naime, nama su se obratili građani, odnosno članovi planinarskih društava koji često planinare, odnosno šetaju Fruškom gorom i ukazali na, praktično, nedopustive radnje s aspekta zaštite. Naime, ukazali su na seču drveća, koja se, kažu oni, iz godine u godinu sve više povećava, pogotovo je pojačana poslednjih godinu dana, i kažu – jedna od planinarskih staza, recimo, koja je deo evropskog pešačkog puta, do te mere je isečena i devastirana da uskoro neće ni ličiti na pravu stazu.

Ja sam donela fotografije koje su nam oni poslali da se vidi kako izgleda ta seča. Prema njihovim informacijama, ta seča se obavlja na taj način što se seku praktično zdrava stabla, ona autohtona kao što su lipa, hrast, bukva. Iako se tvrdi da je to sanitarna seča, i često se čuje taj izraz, da se seku neka loša stabla, ovde sa fotografija se vidi da su to potpuno zdrava i u punoj snazi stabla.

Oni kažu da, prema njihovim sagledavanjima, odnosno šetajući Fruškom gorom, na tim područjima koja su posečena nisu zasađena nova stabla. Na nekim mestima je rađena tzv. gola seča, odnosno napravljene su livade, i kažu da se praktično ne pamti ovako veliki obim seče.

Kao što sam već rekla, česti izgovori su da se seku neautohtona stabla, međutim, to na terenu nije tačno. Ako se zna da hrastu treba, recimo, 40 godina da dostigne punu krošnju, postavlja se pitanje kada će se ova šuma obnoviti. A po definiciji, moram da podsetim, nacionalni parkovi su zaštićena oblast Međunarodnog udruženja za zaštitu prirode druge kategorije i Nacionalni park Fruška gora, to preduzeće koje ga vodi, pod tim unapređenjem očigledno podrazumeva seču a ne čuvanje i očuvanje ovog nacionalnog parka.

U Nacionalnom parku Fruška gora postoji oko 50.000 zaštićenih biljnih vrsta i postavlja se pitanje kakva je uopšte sudbina Nacionalnog parka Fruška gora.

Oni se žale, takođe, da nijedno radilište, odnosno mesto na kome se vrši seča nije ni obeleženo tablom, niti je stavljeno obaveštenje ko seče, u čije ime seče, odnosno po čijem odobrenju se seče, koje se količine seku i koje vrste. Takođe, nema uvida ni kako se postupa sa privatnim vlasnicima, odnosno sa privatnim šumama, jer znamo da je na Fruškoj gori preko pet hiljada hektara vraćeno Srpskoj pravoslavnoj crkvi, zatim postoje delovi šume koji su vlasništvo opština i postavlja se pitanje na koji način se kontroliše seča u tim delovima.

Još jedan vid nebrige na koji oni ukazuju na Fruškoj gori je da se na izletištima, kao što su Iriški venac, kod Spomenika, Crni Čot, Zmajevac i Brankovac, nalaze velike količine smeća, odnosno ne odnosi se redovno smeće sa ovih izletišta, čak postoje i mala smetlišta duž grebenskog puta.

U vezi s ovim što sam dosada navela, postavljam pitanje navedenim ministarstvima, znači Ministarstvu za zaštitu životne sredine i Ministarstvu poljoprivrede, vodoprivrede i šumarstva.

Prvo, zašto se dozvoljava ovakav obim seče u Nacionalnom parku Fruška gora i po čijem odobrenju se ona obavlja? Neprihvatljiva je teza da mora da ima tretman kao i svaka druga šuma, jer Nacionalni park mora da sačuva svako stablo ili bar da obnovi na adekvatan način onaj deo koji je posečen. Zatim, drugo pitanje je – zašto nijedna lokacija nije obeležena i ne postoje informativne table zašto se radi i ko vrši seču? Treće pitanje – da li je inspekcija kontrolisala ovu seču i koji su nalazi inspekcije sa terena?

Zatim, pitanje – koji su planovi za pošumljavanje posečenih lokacija, jer svedoci smo da se te lokacije ne obnavljaju na organizovan način, a pogotovo ako se uzme u obzir to da je preduzeće Nacionalni park Fruška gora za ovu godinu predvidelo 135 miliona dinara za seču, a samo šest miliona dinara za podizanje novih zasada? Konačno, pitanje – zašto su izletišta zatrpana smećem i čija je nadležnost za njihovo uklanjanje? Hvala lepo.

PREDSEDAVAJUĆI: Zahvaljujem.

Reč ima narodni poslanik Ana Stevanović.

Izvolite.

ANA STEVANOVIĆ: Hvala, predsedavajući.

Moje prvo pitanje je za predsednicu Vlade, gospođu Anu Brnabić.

Naime, u javnosti se pominje da je rekonstrukcija Vlade izvesna te da će najverovatnije u četiri ministarstava biti promena. Interesantno je i to da će se rekonstrukcija obaviti istovremeno sa objavljivanjem imena novog gradonačelnika Beograda. Koja četiri ministra će otići iz Vlade, a ko će ih zameniti?

U javnosti se takođe govori da je jedno ministarsko mesto posebno ugroženo. Pojedini izvori koje smo mi kontaktirali kažu da će dva ministra iz privatnih razloga biti smenjeni, a drugo dvoje zbog slabih rezultata rada. Isti izvori naglašavaju da je smena ministra Vladana Vukosavljevića gotovo izvesna i da bi u njegovu fotelju mogla da sedne direktorka „Službenog glasnika“, gospođa Jelena Trivan.

Ministar kulture treba da bude nesporna ličnost u oblasti kulture da bi vodio taj resor, a ne neki ad hok menadžer ili političar. Zbog čega se u javnosti pojavljuju ad hok rešenja u kulturi, jer je ovo pitanje ne samo pitanje kulture već i opštedruštveno pitanje?

Moje drugo pitanje vezano je za današnji datum i današnji praznik, Osmi mart. Takođe ga upućujem predsednici Vlade Republike Srbije, gospođi Ani Brnabić. Pitanje postavljam u ime trudnica i porodilja koje pitaju kada će im biti vraćen novac koji im pripada.

Pročitaću ovom prilikom pismo koje su mi poslale, a koje su više puta uputile i Vladi i premijerki. Nažalost, prema informacijama koje posedujem, odgovor nisu primile. Pismo glasi:

Poštovana premijerko, s obzirom na to da država ćuti na zahteve roditelja i apel našeg portala *Bebac.com*, na kojem navodimo da su trudnice i porodilje bez osnova uskraćene za povećanje plata u javnom sektoru, očekujemo od vas da se konačno obratite roditeljima i ispravite nepravdu koju ste im naneli. Ovo je nakon svih kašnjenja isplata trudnicama i porodiljama vrhunac bahatosti i zanemarivanja osnovnog prava sadašnjih i budućih roditelja. Trudnice i porodilje ste ostavili mesecima bez primanja i time im još više otežali finansijski veoma zahtevan period, kada im je svaki dinar prekopotreban.

Kada ste umanjivali plate i penzije, žene koje su sada trudne ili su se porodile takođe su oštećene i ne vidimo nijedan razlog da im sada, kao i svim ostalim zaposlenim, ne bude taj novac vraćen. U suprotnom, trudnice i porodilje ostaće uskraćene za tri do pet hiljada dinara mesečno, što nije mali novac, posebno kada se uzmu u obzir svi troškovi koji im predstoje.

Pitanje koje postavljam u ime trudnica i porodilja glasi – kada će im biti vraćen novac koji im pripada?

Još jedno pitanje u vezi sa današnjim praznikom, Osmim martom. Pitanje upućujem potpredsednici Vlade Srbije i predsednici Koordinacionog tela za rodnu ravnopravnost, gospođi Zorani Mihajlović. Naime, gospođa Mihajlović je nedavno istakla da je ženama koje su zaposlene a žele da se ostvare kao majke potrebna dodatna podrška i zaštita i da će Vlada na tome raditi kako bi Srbija postala društvo u kome materinstvo i posao nisu suprotstavljeni već usklađeni ciljevi, po uzoru na razvijene evropske zemlje.

Moje pitanje za gospođu Mihajlović jeste – kako u praksi izgleda kada troje zakmeči a obrazovana majka ide na ulicu?

Naime, evo o čemu se radi. U Narodnom pozorištu Sterija u Vršcu sve je spremno da se Bojana Ivanov Đorđević proglasi tehnološkim viškom. Ova mlada žena, koja već pet godina radi kao dramaturg u Vršačkom pozorištu, završila je postdiplomske master studije na Fakultetu dramskih umetnosti u Beogradu, a trenutno je na postdiplomskim studijama na Akademiji umetnosti u Novom Sadu. Međutim, ni to što je najškolovanija radnica u Pozorištu izgleda da Bojanu neće sačuvati od otkaza.

Marina Lazarević, v.d. direktora Pozorišta, obavestila je pre nekoliko dana kolektiv da je urađena nova sistematizacija, po kojoj će jedino Bojana Ivanov Đorđević biti proglašena tehnološkim viškom dok će se istovremeno primiti tri nova radnika – jedan u tehnici i dva glumca. Pojedini članovi Sindikata i Upravnog odbora priznali su da su glasali za sistematizaciju iako je nisu ni pročitali. Misteriozna sistematizacija još uvek nije okačena na oglasnoj tabli, mada ju je usvojio Upravni odbor, kao i Gradsko veće. Vršiteljka dužnosti direktora, Marina Lazarević, na pomenutom sastanku istakla je da su ona i gradonačelnica „nudile Bojanu ostalim institucijama kulture ali je niko nije hteo“. Tako će se najškolovanija radnica Pozorišta, koja je pritom i majka troje maloletne dece, po svoj prilici naći na ulici.

Pitam gospođu Mihajlović – kako smo došli u situaciju da se dramaturzi sa položenim master ispitom proglašavaju tehnološkim viškom u pozorištima a da medicinska sestra sa dvojkom iz maturskog rada bez ikakvih problema radi kao glumica?

Takođe, između Bojane i pomenute medicinske sestre puno je razlika ali je svakako najveća ta što ovo troje sa diskutabilnim srednjoškolskim diplomama imaju amajliju koja ih štiti od svih ostalih uroka, člansku kartu vladajuće stranke.

Po svoj prilici, predstave u Vršačkom pozorištu odigravaju se iza spuštene zavese, daleko od očiju javnosti, tako da me zanima šta će biti sa ovim slučajem i molila bih gospođu Mihajlović da odgovori na ovo moje pitanje. Hvala.

PREDSEDAVAJUĆI: Zahvaljujem.

Reč ima narodni poslanik Zoran Radojičić.

Izvolite.

ZORAN RADOJIČIĆ: Pitanje za Aleksandra Vučića – da li poznajete Milorada Nikolića zvanog Bata? Da li ste prilikom vašeg nedavnog obilaska KiM bili u gostima kod pomenutog Milorada Nikolića Bate, što je on javno potvrdio na RTS-u? Da li znate čime se pomenuti bavi i da li su vam nadležne službe predočile informacije kod koga ste bili u gostima?

Pitanje za ministra Nebojšu Stefanovića i direktora BIA Bratislava Gašića – da li ste prilikom obilaska KiM od strane Aleksandra Vučića pripremili tu posetu na profesionalan način, prema pravilima službe, i da li ste bezbednosno proverili sve lokacije koje će Vučić obići, kao i sva lica sa kojima će se on sastati? Da li ste Vučiću predočili ko je Nikolić Bata i čime se bavi, da ne bude da se Vučić pravda kako nije znao sa kim je sedeo, poput svojevremeno Ivice Dačića kada je izašao snimak njega i Miše Banane?

Pitanje za Aleksandra Vučića – koliko ste puta 1. marta dolazili na TV Hepi u periodu od 7.30 do 8.25 časova, s obzirom na to da postoje dva snimka vašeg dolaska? Da li je tačno da ste vi treća osoba, pored Milomira Marića i Predraga Rankovića Peconija, koja poseduje snimak telefonskog razgovora između produkcije TV Hepi i Izbornog štaba Dveri?

Pitanje za Aleksandra Vučića – prvog marta ste bili u Sofiji na sastanku lidera regiona. Da li ste se tom prilikom sreli sa pokojnim Džonom Dejvidom Nejborom, šefom CIA za Balkan, inače poznatog iz Afere Perišić, kada je tadašnji šef Vojne službe bezbednosti, general Aca Tomić, uhapsio tadašnjeg potpredsednika Vlade Republike Srbije i bivšeg načelnika Generalštaba Vojske Jugoslavije Momčila Perišića i pomenutog Nejbora?

Nejbor je posle tog hapšenja zvanično poginuo u saobraćajnoj nesreći na putu za aerodrom u Budimpešti i godinu dana kasnije pod novim identitetom poslat u Sofiju, gde dan-danas radi. Da li se slažete da je skandal što ta verovatno najveća akcija naših službi bezbednosti, jedna od najvećih u svetskim razmerama, još nije dobila sudski epilog? Zašto niste pitali Nejbora da se pojavi kao svedok u postupku protiv Perišića i da iskaz kod sudije Nataše Albijanić?

Gospodine Vučiću, kada ste se poslednji put videli i čuli sa Šonom Ficpatrikom, Bilom Džejmisonom i Dejvidom Rouzmenom?

Pitanje za Aleksandra Vučića – da li je protiv vas ikada vođena istraga zbog uticaja na svedoke i menjanje iskaza u postupku protiv Vojislava Šešelja? Sam Vojislav Šešelj je izjavio da je takva istraga protiv vas vođena u duelu sa Boškom Obradovićem na TV Studio B, ali nije rekao ko i kada ju je vodio. Ukoliko je vodilo naše Tužilaštvo za ratne zločine, Vladimir Vukčević i Bruno Vekarić, onda nam je jasan njen ishod imajući u vidu da vas je Vekarić javno pohvalio zbog pomoći u lociranju generala Ratka Mladića.

Pitanje za ministarku pravde Nelu Kuburović. Nekoliko dana nakon što smo se nedavno putem elektronske pošte obratili Kancelariji glavnog tužioca Haškog tribunala za bivšu Jugoslaviju, Haški tribunal se obratio Republici Srbiji radi izjašnjenja da li srpski organi prihvataju da preuzmu vođenje postupka protiv naših uvaženih kolega narodnih poslanika Petra Jojića i Vjerice Radete koji je taj tribunal pokrenuo. Molim vas da mi dostavite navedeni dopis Haškog tribunala i kakvu je odluku, odnosno preporuku donelo Ministarstvo pravde tim povodom.

Pitanje za ministra policije Nebojšu Stefanovića. Da li raspolažete informacijama o ugroženoj bezbednosti člana SNS Aleksandra Stefanovića, imajući u vidu njegova javna priznanja da je učestvovao u raznim krivičnim delima? On je javno objavio video-izjavu u kojoj je naveo da mu je bezbednost ugrožena i da ta video-izjava posluži kao dokaz ako bude likvidiran od strane ljudi koje je prozivao, ili je možda već likvidiran, u pisanim izjavama datim pod punom moralnom, materijalnom i krivičnom odgovornošću. Pogotovo zabrinjava to što se plasiraju lažne informacije o njegovom navodno teškom zdravstvenom stanju iako on, bogu hvala, nema zdravstvenih tegoba.

Pitanje za republičkog javnog tužioca Zagorku Dolovac – zbog čega ne pozovete Aleksandra Stefanovića i dodelite mu status svedoka saradnika pre nego što mu se, ne daj bože, dogodi neka, figurativno rečeno, kora od banane, kako je to na Studiju Be rekao Vojislav Šešelj prvog marta?

Pitanje za Aleksandra Vučića – kada ste se poslednji put videli, čuli i razmenili SMS poruku sa Aleksandrom Stefanovićem? Da li ste pročitali radnu verziju knjige „Kako se kalio vrbov klin“?

Pitanje za ministra policije Nebojšu Stefanovića – koliko je lica dobilo državljanstvo Srbije od 1.1.2012. do 1.3.2018. godine? Koliko je lica dobilo prebivalište u Beogradu od 1.1.2017. do 1. 3. 2018. godine? Koliko je bilo odjava prebivališta u istom periodu? Kako je moguće da postoji veliki broj prijava prebivališta na teritoriji Beograda u stambenim zgradama gde stanari praktično ne poznaju nijedno od tih lica, niti je ijedan od stanara dao odobrenje, ni ličnu kartu vlasnika stana da bi se ta lica prijavila na tim adresama? Posedujemo hiljade takvih primera te molimo ministra Stefanovića da objasni ko može da promeni prijavu prebivališta bez vlasnika stana koji je lično prisutan u MUP-u ili je dao svoju ličnu kartu?

Pitanje za Aleksandra Vučića – da li ste vi i vaši najbliži saradnici vršili fizičko nasilje u porodici nad svojim suprugama, kao i nasilje nad ženama? Da li poznajete novinarku Miru Kolaković i Gordanu Juzbašić? Zahvaljujem, predsedavajući.

(Narodni poslanici glasno negoduju.)

(Aleksandar Martinović: Ovo je za opomenu.)

PREDSEDAVAJUĆI: Reč ima narodni poslanik Neđo Jovanović.

NEĐO JOVANOVIĆ: Zahvaljujem se, predsedavajući.

Potpuno se slažem sa kolegama narodnim poslanicima. Ovde ste morali da reagujete imajući u vidu da se radi o grubom narušavanju ugleda ovog doma prozivanjem na način koji je apsolutno neprimeren. Na taj način sebi oduzimam vreme, ali ovo je krajnje vreme da se odreaguje prema poslanicima koji na ovakav način zastupaju Skupštinu, krajnje negativan.

Moje poslaničko pitanje se odnosi na Ministarstvo zdravlja. Zašto? Polazeći od činjenice da je najuzvišenija i najhumanija vrednost spasavanje ljudskog života, onda je ovo pitanje sasvim logično da se uputi tom resornom ministarstvu, a u vezi sa primenom odredbi Zakona o transfuzijskoj medicini. U konkretnom slučaju, ovaj zakon se reflektuje i na davaoce krvi, i na primaoce krvi, i na banke krvi i na distribuciju krvi i krvnih komponenata. Ovaj zakon se u najvećoj meri reflektuje i na institucije koje će se praktično i neposredno baviti transfuzijskom medicinom.

Postavlja se pitanje da li je ovim zakonom sve uređeno. Sigurno je da nije, ali to što nije uređeno nameće neophodnost potrebe za postavljanjem ovakvog pitanja – konkretno, da li je moguće da se krv i krvne komponente dostave tamo gde su neophodno potrebne, tamo gde je ugrožen život pacijenata, tamo gde se ne može posebnim planovima, ni dnevnim ni periodičnim ni bilo kojim drugim definisati količina potreba krvi i krvnih komponenata.

U tom smislu pozvaću se na Transfuziološku službu Opšte bolnice u Užicu, bez namere da diskriminišem bilo koji grad, bilo koju opštinu na teritoriji Republike Srbije, jer ćemo se svi suočiti sa ovim problemom o kome govorim, a najviše štete ili štetnih posledica, ne daj bože, mogu imati oni kojima je krv neophodno potrebna, a to su pacijenti.

Naravno da se kroz ovo moje pitanje provlači još jedan problem, a to je problem destimulisanja davalaca krvi za davanje krvi. Konkretno, radi se o tome što Zakonom o transfuzijskoj medicini nije definisan način kako se ustrojavaju zavodi i gde će ti transfuziološki zavodi biti locirani. Prema nekom nezvaničnom stavu, jedan od zavoda će biti u Kragujevcu. Ako je tako, onda ceo Zlatiborski okrug dolazi u problem. Zašto? Zbog toga što je nemoguće za kratko vreme od Kragujevca do Užica distribuirati krv i krvne komponente tamo gde je to nužno, tamo gde je faktički transfuziološka služba Opšte bolnice u Užicu najsavremenije opremljena stručnim kadrom koji raspolaže izuzetno visokoreferentnim sposobnostima, edukacijama, gde se mogu pružiti sve one usluge koje se na drugim mestima ne mogu pružiti. Radi se o tome da opštine, i to male opštine sa teritorije Zlatiborskog okruga, kao što su Priboj, Prijepolje i Nova Varoš, neće biti u mogućnosti da dobiju krv za one kojima je ona neophodno potrebna.

Podsećanja radi, Zlatiborski okrug podrazumeva teritoriju na kojoj se nalaze najfrekventnije saobraćajnice koje povezuju tri države, Srbiju, Crnu Goru, Federaciju BiH. Nažalost, upravo zbog toga se dešava veliki broj saobraćajnih nezgoda i, nažalost, u tim nezgodama se pojavljuju lica sa izuzetno teškim telesnim povredama opasnim po život, gde su hirurške i sve vrste hirurških intervencija nužne, neophodno potrebne. Služba za snabdevanje krvlju u Užicu ima sve potencijale za tako nešto, ali ukoliko se izmesti njena suština i njena priroda u vidu obavljanja posla koji se obavlja, dolazimo do posledice da će veliki broj pacijenata biti onemogućen da dobije krv. Davaoci krvi će biti destimulisani.

Zbog toga molim ministra zdravlja da razmotri mogućnost da se upravo u Užicu ustroji zavod za transfuzijsku medicinu, jer ovaj zavod, pored ostalog, ima izuzetno savremenu opremu, tehnologiju, čak i tehnologiju kojom se prepoznaju markeri za polno prenosive bolesti kroz prenos krvi i krvnih komponenata, kao i sposobnost da se izvrši identifikacija i davalaca i primalaca krvi i krvnih komponenata. Još jednom molim ministra da ovo pitanje razmotri.

PREDSEDAVAJUĆI: Reč ima narodni poslanik Gordana Čomić.

GORDANA ČOMIĆ: Zahvaljujem.

Zahtev ministru Nebojši Stefanoviću za dostavljanje izveštaja o primeni Zakona o sprečavanju nasilja u porodici, koji je stupio na snagu 1. juna prošle godine, sa dodatnim zahtevom da izveštaj bude sačinjen u saradnji sa nadležnima u tužilaštvu, Ministarstvu za rad i socijalna pitanja, odnosno centrima za socijalni rad, i Visokim savetom sudstva, a da sadrži sledeće podatke: ukupan broj prijava slučajeva porodičnog nasilja u Srbiji od trenutka kada je zakon stupio na snagu, ukupan broj izrečenih procena rizika koje su jedinice policije na licu mesta napravile, ukupan broj izrečenih hitnih mera za slučajeve nasilja u porodici, ukupan broj pokrenutih procesa i krivičnih prijava na osnovu krivičnog dela činjenja nasilja u porodici i broj završenih sudskih procesa.

Zašto mislim da je strašno važno da imamo ovaj izveštaj, nezavisno od toga što su MUP i ministar lično, zajedno sa ljudima iz radnih grupa i tužilaštva, centara za socijalni rad, medijima davali informacije? Nama je važno zbog toga što je ovo prvi put da ćemo moći da poredimo primenu zakona u poslednjih šest meseci 2017. godine sa prvih šest meseci 2018. godine.

Svi pokazatelji izveštaja od dana stupanja na snagu su jasno ukazivali na to da se poboljšava situacija, da su ljudi u Ministarstvu bolje opremljeni, da Tužilaštvo bolje reaguje, ali ljudi u porodicama ipak stradaju. Od početka 2018. godine, za ovih deset nedelja, devet žena i tri muškarca je ubijeno u porodičnom nasilju. Ako se nastavi nasilje na takav način, ostaćemo do kraja godine bez 55-60 ljudi zato što imamo prepreka u primeni Zakona o sprečavanju nasilja u porodici.

Izveštaj koji mi bude dostavljen zamoliću kolege u nadležnim odborima i telima ovde u Skupštini da bude predmet naših dijaloga i naše debate, jer smatram da bi ministar Nebojša Stefanović taj izveštaj morao da dostavi uz sopstvenu procenu o tome šta su prepreke za bolju primenu Zakona o sprečavanju nasilja u porodici. Cilj vladavine prava je spasiti život. Zadatak nas u Skupštini je da nadzorom i kontrolom svih u izvršnoj vlasti omogućimo da bude vladavine prava koja spasava živote.

Pitanje upućujem ministru Zoranu Đorđeviću – kada planira da na sednici Vlade Republike Srbije usvoji predlog zakona o rodnoj ravnopravnosti?

Ovaj zakon već priličan broj meseci prati jedna metafora krpene lopte koja se šuta između različitih ministarstava, prate neverovatne informacije o tome da ministri procenjuju šta je primenjivo a šta nije, zaboravljajući da je to zadatak ove skupštine, i prati jedna atmosfera koja je potpuno nepotrebna, jer ja mislim da nema nikog ko će biti protiv rešenja u zakonu o rodnoj ravnopravnosti, na koji smo se obavezali da ćemo ga doneti još u Poglavlju 23 za prethodni i poslednji kvartal 2017. godine. Dakle, kad ima plan da zakon ide na Vladu i postane predlog?

Pitanje za ministra kulture, gospodina Vukosavljevića – u kojoj fazi je izrada predloga o finansiranju javnih medijskih servisa? On je jedan od ministara ove Vlade, retkih, koji je imao dovoljno razuma da pre više od godinu i po dana prihvati moje amandmane kojima se produžava finansiranje javnih medijskih servisa za dve godine, a ne za jednu, kako su predložili. Ta druga godina je u toku, teče prvi kvartal. Vreme leti i, pre nego što se okrenemo oko sebe, doći ćemo u situaciju ili da u decembru ministar traži nastavak finansiranja kako jeste, pa da ja opet dajem amandman za duže, što ću rado učiniti, ili da nas obavesti u kojoj fazi je rad na uspostavljanju stabilnog i održivog finansiranja javnih medijskih servisa Radio-televizije Srbije i Radio-televizije Vojvodine. Hvala vam.

PREDSEDAVAJUĆI: Zahvaljujem.

Reč ima narodni poslanik Marko Atlagić.

Izvolite.

MARKO ATLAGIĆ: Poštovani potpredsedniče Narodne skupštine, pitanja postavljam Ministarstvu unutrašnjih poslova i Ministarstvu pravde, odnosno tužilaštvu.

Za vreme stranke bivšeg režima dešavale su se razne pronevere, pljačkaške privatizacije i drugi oblici privrednog kriminala, što je dovelo grad Beograd, pa i čitavu zemlju, na ivicu bankrotstva. Te kriminalne radnje stranke bivšeg režima posledica su sprege direktora javnih preduzeća i gradskih funkcionera.

U Beogradu je, za vreme dok je gradonačelnik bio Dragan Đilas, u narodu poznat kao Điki Mafija, u Javnom komunalnom preduzeću „Gradska čistoća“ jedna kriminalna grupa, poznata pod nazivom tzv. „đubretarska mafija“, proneverila 374 miliona dinara i zbog toga bila prvostepeno osuđena na 72 godine zatvora.

Postavljam pitanje – da li je tačno da je tzv. „đubretarska mafija“ bila povezana sa Đilasom kao gradonačelnikom Beograda i da je Đilasovim političko-finansijskim mafijašenjem ta tzv. „đubretarska mafija“ na drugostepenom sudu bila oslobođena odgovornosti? Još jednom postavljam pitanje – kakva je uloga Dragana Đilasa u tom procesu?

Drugo pitanje – da li je tačno da je bivši gradonačelnik Beograda Dragan Đilas odgovoran za pljačku „Telekoma Srbija“ 2011. godine, kada je to državno preduzeće pod Đilasovim pritiskom bilo primorano da kupi četiri kablovska kanala njegove „Arene sport“ za 7,7 miliona evra?

Inače, ta investicija u javnosti je bila predstavljena kao „najznačajnija ulaganja“ iako je bila potpuno nepotrebna. Napominjem, „Telekom Srbija“ po zakonu tada nije smeo da bude vlasnik medija. Međutim, Đilas je morao da proda četiri svoja kablovska kanala u nečije ime, pa je odlučio da je najbolje da to bude preko „Telekoma Srbije“ i njegovog tadašnjeg „žutog direktora“ Branka Radujka. Čak je i Željko Mitrović jednom prilikom rekao da je „Telekom Srbija“ kupio kablovske kanale njegove „Arene sport“ pod Đilasovim pritiskom kako bi, po ko zna koji put, budžetski novac bio isplaćen privatnim licima i tako bajni krimos Điki uvećavao svoje bogatstvo iz džepova građana Srbije.

Treće pitanje – bivši predsednik opštine Smederevska Palanka i aktuelni narodni poslanik i predsednik izvršnog odbora stranke bivšeg režima Radoslav Milojičić, zvani Kena, kao predsednik opštine potrošio je 457.710 dinara u 2006. godini na pivo. Jedan drugi dan taj smederevski kabadahija u kafiću „Atrijum“ je potrošio dodatnih 110.800 dinara na kafu i vodu. Taj smederevski kabadahija je 13.5.2016. potrošio dodatnih 139.850 dinara za pivo.

Poštovani građani i narodni poslanici, ovde u visokom domu nas dva dana zamajava taj Milojičić Kena, žali se da ga svakodnevno obilaze predsednici susednih opština i ne zna zašto dolaze u Smederevsku Palanku. Evo, meni su rekli da su išli da vide grafit koji govori o Keninom kabadahijskom ponašanju, a koji glasi: „Istina je živa, u Palanku nema piva, ostala je samo pena, popio ga žuti Kena. Šta pije kafana, budžet plaća sve, ja sam žuti Kena iz Glibovac, bre“.

Postavljam pitanje Tužilaštvu da li je podiglo optužnicu i predlažem da zaštićeni svedok bude Simonović Srbislav, zvani Srbo Sisavac. Evo, poštovani građani, zbog ovakvih tipova kao što su Dragan Đilas zvani Điki Mafija, Saša Radulović zvani Kralj Stečaja, Boško Obradović zvani Lupetin, Zoran Živković zvani „poljoprivrednik u pokušaju“ (od prekjuče dobio je drugi naziv), Dragan Šutanovac zvani Grabinovac, Đorđe Vukadinović zvani Đorđe Vlah, Saša Janković zvani Sale Prangija, Radoslav Milojičić zvani Pivopija i Sergej Trifunović zvani Pišanović ili Pišoje, građani su ostali plitkih džepova pa su ih 4. marta gospodnje 2018. godine poslali na političko smetlište iz kojeg se nikada više neće vratiti na političku pozornicu Srbije. Hvala.

PREDSEDAVAJUĆI: Zahvaljujem.

Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici – Đorđe Vukadinović i Momo Čolaković.

Nastavljamo rad.

Prelazimo na tačke 1–18. dnevnog reda (zajednički načelni i jedinstveni pretres):

– PREDLOG ZAKONA O STRANCIMA;

– PREDLOG ZAKONA O AZILU I PRIVREMENOJ ZAŠTITI;

– PREDLOG ZAKONA O GRANIČNOJ KONTROLI;

– PREDLOG ZAKONA O EVIDENCIJAMA I OBRADI PODATAKA U OBLASTI UNUTRAŠNjIH POSLOVA;

– PREDLOG ZAKONA O NACIONALNOM DNK REGISTRU;

– PREDLOG ZAKONA O JEDINSTVENOM MATIČNOM BROJU GRAĐANA;

– PREDLOG ZAKONA O DOPUNAMA ZAKONA O DRŽAVLjANSTVU REPUBLIKE SRBIJE;

– PREDLOG ZAKONA O IZMENAMA I DOPUNAMA ZAKONA O BEZBEDNOSTI SAOBRAĆAJA NA PUTEVIMA;

– PREDLOG ZAKONA O IZMENAMA I DOPUNAMA ZAKONA O POLICIJI;

– PREDLOG ZAKONA O IZMENAMA ZAKONA O JAVNOM REDU I MIRU;

– PREDLOG ZAKONA O POTVRĐIVANjU SPORAZUMA IZMEĐU REPUBLIKE SRBIJE I KRALjEVINE BELGIJE O POLICIJSKOJ SARADNjI;

– PREDLOG ZAKONA O POTVRĐIVANjU SPORAZUMA IZMEĐU MINISTARSTVA UNUTRAŠNjIH POSLOVA REPUBLIKE SRBIJE I FEDERALNE SLUŽBE OBEZBEĐENjA RUSKE FEDERACIJE O SARADNjI I ZAJEDNIČKOM DELOVANjU;

– PREDLOG ZAKONA O POTVRĐIVANjU SPORAZUMA IZMEĐU VLADE REPUBLIKE SRBIJE I VLADE REPUBLIKE SLOVENIJE O SARADNjI U OBLASTI ZAŠTITE OD PRIRODNIH I DRUGIH KATASTROFA;

– PREDLOG ZAKONA O POTVRĐIVANjU SPORAZUMA IZMEĐU VLADE REPUBLIKE SRBIJE I SAVETA MINISTARA BOSNE I HERCEGOVINE O SARADNjI U ZAŠTITI OD PRIRODNIH I DRUGIH KATASTROFA;

– PREDLOG ZAKONA O POTVRĐIVANjU SPORAZUMA O IZMENI SPORAZUMA IZMEĐU VLADE REPUBLIKE SRBIJE I VLADE KRALjEVINE ŠPANIJE O RECIPROČNOM PRIZNAVANjU I ZAMENI NACIONALNIH VOZAČKIH DOZVOLA;

– PREDLOG ZAKONA O POTVRĐIVANjU SPORAZUMA IZMEĐU REPUBLIKE SRBIJE I REPUBLIKE GRČKE O MEĐUSOBNOM PRIZNAVANjU VOZAČKIH DOZVOLA;

– PREDLOG ZAKONA O POTVRĐIVANjU SPORAZUMA IZMEĐU VLADE REPUBLIKE SRBIJE I VLADE KRALjEVINE ŠVEDSKE O SARADNjI U OBLASTI SPROVOĐENjA ZAKONA;

– PREDLOG ZAKONA O POTVRĐIVANjU RADNOG ARANŽMANA IZMEĐU MINISTARSTVA UNUTRAŠNjIH POSLOVA REPUBLIKE SRBIJE I AGENCIJE EVROPSKE UNIJE ZA OBUKU ORGANA ZA SPROVOĐENjE ZAKONA (*CEPOL*).

Prelazimo na listu prijavljenih učesnika u diskusiji.

Reč ima narodni poslanik Dragan Jovanović.

Izvolite.

DRAGAN JOVANOVIĆ: Uvaženi predsedavajući, gospodine ministre, dame i gospodo narodni poslanici, na samom početku, i u svoje lično ime, dragim koleginicama i uopšte građankama Republike Srbije, čestitam Međunarodni dan žena.

Na samom početku želim da kažem da su predloženi zakoni iz delokruga rada policije dobri. Određene primedbe koje smo imali prethodnih dana od kolega da je bilo malo vremena prosto ne stoje. Prošli su celokupnu javnu raspravu, svako je imao pravo da podnese primedbe ako ih je imao. Još jednom moram napomenuti da su ovi predlozi usmereni pre svega na efikasnost rada Ministarstva unutrašnjih poslova i na sigurnost građana Srbije.

Ono što bih, uvaženi gospodine ministre Stefanoviću, zamolio pre svega, dolazim iz Šumadije, dolazim iz Topole, mnoge kolege su ovde pominjale kaznenu politiku i dobro je da se ide sa povećanjem kaznenih mera, jer samo preventiva nama može pomoći.

Mi smo u prethodnoj godini imali i jednu dobru kadrovsku promenu, a to je postavljanje gospođe Jasmine Rajković za načelnika SUP Kragujevac, a samim tim i za ceo Šumadijski okrug, i to se pokazalo kao dobar korak.

Ono što vas, uvaženi ministre, molim, jeste da pokušate da nastavite ono što smo krenuli 2017. godine, a to je opremanje MUP-a, pre svega opremanje voznim parkom, i to je odličan korak napred, a sa druge strane vas molim da razmislite da se poveća broj saobraćajaca. Mi, nažalost, da li sad i zbog ove politike zabrane zapošljavanja u javnom sektoru, imamo trenutnu situaciju da, na primer, u Topoli imamo samo pet saobraćajaca, a u 2017. godini imali smo saobraćajke koje su donele, nažalost, pet smrtnih slučajeva. To je više nego što smo imali poginulih u celokupnim ratovima 90-ih.

Prosto vas molim da svojim autoritetom izdejstvujete da se poveća broj uniformisanih policajaca u opštinama koje imaju ne samo ukrštanje magistralnih i regionalnih puteva, jer od ovih pet smrtnih ishoda u saobraćajkama tri su se desila na magistralnim, odnosno na državnim putevima. Zato vas molim, mi nažalost u opštinama širom Šumadije a i Centralne Srbije više ne pamtimo kad je primljen mlad, uniformisan policajac ili policajka u službu i mislim da je vreme da dođe do kadrovskog osvežavanja i do prijema novih ljudi i tada će i sam rad Ministarstva biti znatno efikasniji.

Šta vas još molim, gospodine ministre? Pominjali smo preventivu, pominjali smo opremanje. Dobra je stvar da se i video-nadzor uvede kod tehničkih pregleda vozila. Ali šta je još veoma važno kada pominjemo kaznenu politiku? Dolazim iz Šumadije gde je tradicija, a i vi ste često, a i ja sam kao i predsednik opštine, narodni poslanik, na svadbama gost, mislim da je možda preterano, i tu vas molim da kod, na primer, naših običaja u Šumadiji da kada krenemo na svadbu pucamo, i po mladu idemo pucanjem u jabuku, ovde je, koliko sam video, predviđeno i do dva meseca zatvora. To vas molim, mi smo i amandmanima intervenisali da tu ne bude kad odemo sledeći put kod ljudi kažu – poslaniče, šta je bilo da li smemo da pucamo u jabuku kad idemo za mladu? Tu vas molim da obratite pažnju.

Još jednu stvar, zbog vremena koje imam još malo na raspolaganju – vi ste po funkciji komandant Štaba za vanredne situacije. Molim vas da iskoristite svoj autoritet i da pomognete da se kupe protivgradne rakete. Petnaestog aprila nam počinje sezona odbrane od grada. Već juče smo u Pomoravlju, Šumadiji, zapadnoj Srbiji imali grad. Iako, još jednom da pomenem, sezona nam počinje 15. aprila, ali vas molim, tu samo vaš autoritet može da pomogne da budemo spremni i da dočekamo ove godine sezonu sa spremnim strelcima i sa spremnim sistemom, odnosno da imamo dovoljan broj protivgradnih raketa kako bismo imali čime da branimo naša polja.

Još jednom se zahvaljujem. Mislim da su predloženi zakoni dobri i da ćemo ih u danu za glasanje podržati. Hvala lepo.

PREDSEDAVAJUĆI: Zahvaljujem.

Reč ima narodni poslanik Zoran Živković.

Izvolite.

ZORAN ŽIVKOVIĆ: Prvo, čestitam svim damama današnji praznik, Osmi mart, i ovima koje su prisutne i svima u Srbiji, svima u svetu, i želim vam da vam svaki dan bude Osmi mart.

Imamo sednicu koja je zakazana posle nekoliko meseci, naravno, sa velikim dnevnim redom, sa spajanjem svega i svačega u jedinstvenu raspravu. Naravno, po hitnom postupku, sve u manirima na koje smo navikli poslednjih godina, a to je da se rasprava dovede do besmisla. Vrlo često vlast uspeva u tome. Meni je žao što to radi stalno, jer u ovih trideset i nešto zakona ima bar polovina za koje bih mogao da dam i neki kompliment, ali zbog načina na koji je primenjen ja to ne mogu da učinim i ovoga puta i žao mi je zbog toga.

Fokus moje diskusije će biti na jednom zakonu, a to je zakon o potvrđivanju Ugovora o saradnji MUP-a Srbije i Federalne službe obezbeđenja Ruske Federacije. Jedna vrlo neobična stvar i ja sam u analizi toga koristio nešto malo svoje iskustvo iz te oblasti, ali više iskustvo nekih drugih ljudi koji o tome mnogo više znaju i koji su bili i sa jedne i sa druge strane te oblasti.

Dakle, šta je tu neobično? Prvo, da li je ovo međunarodni sporazum? Po zakonu koji definiše tu oblast to nije međunarodni sporazum, jer je međunarodni sporazum nešto što država Srbija potpisuje, baš zaključuje u pisanoj formi takve formulacije sa jednom ili više država sa međunarodnim organizacijama.

Ovde se ne radi o sporazumu Srbije i Ruske Federacije, nego o sporazumu MUP-a Srbije i jedne ruske službe, koja se zove Federalna služba obezbeđenja. Ni jedna ni druga institucija nemaju svojstvo pravnog lica u državnom smislu. Znači, potpisuju se normalno ugovori iz ove oblasti i to treba da se radi, ali tako što potpisuje država sa državom, odnosno taj ugovor se i naslovljava sporazum Republike Srbije i, recimo, Kraljevine Belgije, kakav sporazum isto imamo na dnevnom redu danas i koji se i po formi i po sadržaju potpuno razlikuje od ovoga što smo dobili ovde. Pitanje je zašto.

Imamo još više formalnih grešaka. Prvo, taj ugovor je potpisan 23. maja prošle godine, kada je Vlada bila u tehničkom mandatu tako da niko, pa ni ministar ni potpredsednik Vlade, nije mogao da potpiše sporazum ni sa kim. Zašto je to od Petruševa, visokog zvaničnika bezbednosnih struktura Rusije, u oktobru 2016. godine najavljeno kao memorandum bez pravne obaveznosti a onda smo došli do ugovora? Pitanje je da li se ovim ugovorom rešavaju samo tehnički poslovi, što je tačno, pa time ne može da ima status međunarodnog ugovora ili je to nešto više.

Imamo i suštinska pitanja. Zašto MUP Srbije potpisuje ugovor sa jednom službom? Pandan te ruske službe, koja se zove Federalna služba obezbeđenja Ruske Federacije, može da bude Uprava za obezbeđenje ličnosti, jer se najveći deo sadržaja ovog ugovora tiče upravo toga – saradnje oko obezbeđenja ličnosti na teritoriji obe države. Onda je to jedan tehnički sporazum, koji nema potrebe da se verifikuje u Parlamentu. Tačno se zna šta se verifikuje u Parlamentu, šta je međunarodni sporazum, i o tome sam još pre govorio. Znači, ta simetrija je neodrživa i pitanje je zašto, da li je ta uprava, ruska, jača od našeg MUP-a ili su ekvivalenti, a ni jedno ni drugo ne bi trebalo da bude tačno.

Ovim ugovorom se, inače, ugrožava suverenitet Srbije u oblasti bezbednosti, jer se njime predviđa da se mnoge stvari, koje bi se lako mogle i definisati i jesu definisane kao službene tajne, kao državne tajne, kao strogo poverljivi podaci, daju ovim sporazumom na uvid stranoj zemlji. Bez obzira na to što je to bratska Rusija, tu se krše mnogi zakoni i neki međunarodni odnosi.

Ovde se pominje i borba protiv kompjuterskih napada. Znači, sporazum se zove – o zaštiti ličnosti, tehnička saradnja pre svega oko zaštite ličnosti, a onda se odjednom tu pominje i zajednička odbrana od kompjuterskih napada. Ko nas napada kompjuterski, mislim da poslanici treba to da znaju, i da li ova potencijalna saradnja znači da mi nismo sposobni da se odbranimo od tih napada a, ako nismo sposobni, ko nas brani, zašto nas brane Rusi. Neko bi rekao – a kad su nas i branili? I od koga nas brane i ko nas napada. Sve su to stvari koje ovde nisu jasne i bilo bi dobro da nam to neko objasni.

Konačno, imamo i opredeljenje, čak i ove vlade i ove vlasti, ka evroatlantskim integracijama, odnosno ka približavanju i ulasku u EU, a ja vas pitam kakav će efekat ovaj sporazum, odnosno ugovor imati na naše pridruživanje, posebno ako se Poglavlje 24 bavi pravdom, slobodama i bezbednošću i Poglavlje 31 se bavi zajedničkom spoljnom politikom bezbednosti i odbrane zemlje.

Podvlačim još aktuelnu situaciju o kontroverznom uticaju ruskih službi bezbednosti na izbore u nekim državama. To je tema u Sjedinjenim Državama, to je tema u nekim drugim državama zapadnog sveta, a ne bi me čudilo da se vidi da je taj uticaj postojao i za beogradske izbore. Možda preterujem, možda je to prevelika kvalifikacija, šalim se naravno, ali definitivno da ovaj sporazum ni formalno ni suštinski nije po zakonu…

(Predsedavajući: Privodite kraju, kolega Živkoviću.)

… Niti odgovara interesima Srbije.

Molim ministra da dobijem odgovore na ova postavljena pitanja.

PREDSEDAVAJUĆI: Reč ima ministar Nebojša Stefanović.

NEBOJŠA STEFANOVIĆ: Pre svega, vidim da u ovom sporazumu, bez obzira na to šta je u njemu napisano, svako čita ono što misli, što smatra, bez obzira na to što to tamo ne piše, i tumači prema nekim svojim opredeljenjima, željama, nadanjima, kako god to želeli da nazovemo.

Naime, ovaj sporazum doprinosi približavanju i boljoj i kvalitetnijoj saradnji između MUP Republike Srbije i Federalne službe obezbeđenja Ruske Federacije, koja se ne nalazi u sastavu MUP-a Rusije već je samostalna služba i zbog toga MUP Republike Srbije potpisuje ovaj sporazum sa ovom službom.

Predmet naše saradnje sa ovom službom je razmena saradnje sa vrhunskim stručnjacima u oblasti bezbednosti, zaštite štićenih lica i objekata, razmena informacija u ovoj oblasti i zajedničkim obukama, korišćenje materijala, tehničkih i prevoznih sredstava, opreme, oružja, uređaja i sredstava za vezu prilikom obavljanja posla bezbednosti zaštite, kao i kada se postavlja pitanje informatičke bezbednosti. Kada štitite lica, ličnosti i državne objekte, kritičnu infrastrukturu zemlje, naravno da se tim licima može uputiti pretnja informatički, dakle može da im se uputi i pretnja putem interneta, može da im se uputi pretnja na različite načine. Može da dođe do ugrožavanja objekata državne infrastrukture sajber napadima, to se dešavalo svuda u svetu.

Jedna od zemalja sa kojom sarađujemo je Ruska Federacija. Mi sarađujemo istovremeno i sa SAD, mi sarađujemo istovremeno sa najvećim brojem država EU, što je valjda prirodno. Širina saradnje i širina mogućnosti komunikacije Republike Srbije omogućava da imamo kvalitetne i dobre informacije o mogućem ugrožavanju naše zemlje sa svih strana.

Nismo mi ta vlada koja je uselila NATO u sedište svojih ministarstava odbrane i unutrašnjih poslova. Nismo mi ti koji smo im davali informacije, ne putem sporazuma koji je netransparentan, nego ga dajemo na verifikaciju Narodnoj skupštini. Bile su vlade koje su sa jednog sprata na drugi slale, bez ikakvih papira, državne tajne. Prebrojavalo se sve. Mi nikome ne dajemo ništa što može da ugrozi bezbednost Republike Srbije, jer u svakom od ovih sporazuma piše: „U skladu sa domaćim zakonodavstvom“. Dakle, svako ko misli da ostvaruje saradnju, mora da se drži državnih zakona koji uređuju oblast i državnih tajni i poverljivih informacija i interesa Republike Srbije.

Dakle, Republika Srbija je suverena zemlja. Mi sarađujemo sa onim zemljama sa kojima mi želimo da sarađujemo. To pravo niko neće moći da nam oduzme. Možda neko misli da treba neko da nam diktira sa kim treba i kako da sarađujemo, ali mi to ne mislimo. Mi mislimo da treba da sarađujemo sa svima. I, ova saradnja je veoma transparentna. Na kraju krajeva, zato se ovaj zakon nalazi danas pred Narodnom skupštinom, da može da ga vidi javnost, da može da ga vidi Narodna skupština, nema ništa ispod žita, nema ništa nevidljivo. I, ovaj zakon je dobar, jer će obučiti naše ljude iz Jedinice za obezbeđenje, kako se danas zove ta naša celina u okviru MUP-a, kao što su već počele te saradnje, da ti ljudi kvalitetnije i profesionalnije obavljaju posao u zaštiti štićenih ličnosti u našoj zemlji, štićenih ličnosti koje dolaze iz inostranstva, ali i objekata državne infrastrukture.

Ovo nije bezbednosna saradnja kategorije da vi razmenjujete neke tajne informacije. Ovo je bezbednosna saradnja u kojoj razmenjujete informacije koje mogu da zaštite nečiji život, da utvrdite, ukoliko se toj ličnosti preti ili neko pokušava da je na bilo koji način ugrozi, ili ugrozi objekte naše infrastrukture, ko to radi i da brzom reakcijom državnih organa dođemo do pravde, da ta lica predamo sudovima. O tome se ovde radi.

Žao mi je što ovaj sporazum pokušava da se ispolitizuje od jednog dela ljudi kojima očigledno saradnja sa Rusijom nije bliska, više bi voleli saradnju sa NATO-om. Mi to tako ne vidimo, mi mislimo da treba da sarađujemo sa svima.

Dok SNS, politička stranka kojoj pripadam, ima mogućnosti da utiče na politiku u ovoj zemlji, za nas će saradnja sa svim zemljama sveta koje mogu da pomognu da Srbija bude bezbednija biti apsolutni prioritet i tu nema politike.

(Zoran Živković: Replika.)

PREDSEDAVAJUĆI: Nemate pravo na repliku, kolega Živkoviću. Nije bilo ni pogrešnog tumačenja ni uvredljivih izraza.

(Zoran Živković: Apsolutno pogrešno tumačenje.)

Reč ima narodni poslanik Marijan Rističević.

MARIJAN RISTIČEVIĆ: Dame i gospodo narodni poslanici, moj kolega poljoprivrednik je ovde nastupio zanimljivo. Predmet njegovog interesovanja su bili Rusi, sporazum sa Rusima.

Dejvid Blek, Entoni Monkton, MI-6, CIA. Verovatno nije hteo o njima da govori iz prostog razloga što postoji opravdana sumnja da su mu pomogli da sa mesta vinogradara na privremenom radu kao savezni ministar policije postane premijer Republike Srbije. Dakle, radi se o dva lica koja su bezbednosno interesantna zbog ubistva premijera Đinđića.

Takođe nikada nije razjašnjeno na koji način je savezni ministar policije od 2000. do 2003. godine pomogao u čuvanju Zorana Đinđića. Bez obzira na to što je bio savezni ministar, imao je odgovarajuće obaveze i ovlašćenja da štiti obe federalne jedinice, rukovodstvo savezne države, ali i rukovodstvo republika.

Veoma je zanimljivo što savezni ministar koji utiče na bezbednost dođe na mesto ubijenog premijera. Veoma je zanimljivo što u međuvremenu savezni ministar nikada nije pokušao da razjasni ubistvo Momira Gavrilovića, koji je bio pomoćnik u Centru za bezbednost, koliko se ja sećam; ne znam da li sam upotrebio pravilan izraz, bio je radnik Državne bezbednosti.

Takođe nikada u vreme njegovog mandata nije razjašnjeno kako je ubijen Boško Buha ispred hotela Jugoslavija. Dakle, nisam video taj nivo panike kod njega s obzirom na to da se to desilo u vreme njegovog mandata.

Takođe nikada, po meni, dokraja nije razjašnjena uloga ove dvojice koje sam pomenuo, koji nisu tada došli iz baze Bondstil sa neke druge strane. Ubistvo premijera Đinđića, na čije je mesto, gle čuda, upravo došao moj kolega poljoprivrednik.

Tom prilikom, da zamaskira sve to, uhapsio je 12.000 ljudi, kao da je 12.000 ljudi učestvovalo u ubistvu premijera, pa se vanredno stanje uvelo da bi se otkrili nalogodavci, počinioci i eventualni saradnici u ubistvu premijera Đinđića. To svakako nije moglo uraditi 12.000 ljudi, od kojih 9.000 nije dobilo nikakvu krivičnu prijavu, osim što su im nogom razvaljena vrata, osramoćeni pred komšijama, susedima itd.

Nikada nije objašnjeno zašto je posle ne rekonstrukcije već novog izbora Vlade novi premijer, koji je došao na mesto ubijenog premijera, ostavio republičkog ministra policije da bude i dalje republički ministar policije iako je radnik njegove službe navodno, a ja verujem, pošto je presuda doneta, ubio premijera. Dakle, ako je oficir policije ubio premijera, normalno je da novi premijer prvo otkaže posao republičkom ministru policije, a možda i samom sebi, jer je u to vreme bio savezni ministar policije.

Da bi stvar bila još čudnija, izvršena je privatizacija u korist američkih firmi nekoliko ključnih fabrika na teritoriji Republike Srbije. Priča se, a postoje i dokazi, da je moj kolega poljoprivrednik u vezi s privatizacijom DIN-a i DIV-a uzeo pozamašnu proviziju, ali je privatizaciju započeo za vreme „Sablje“, u vreme kad su drugi učesnici morali da se plaše i da paze da li će konkurisati u takvim privatizacijama s obzirom na to da je premijer bio moj kolega poljoprivrednik, koji je očigledno bio veoma osvetoljubiv. Sve to ukazuje da se opravdano ovde može postaviti kletva koju je naš narod izgovorio: „Dabogda ti moj kolega poljoprivrednik bio savezni ministar ili ministar policije“. Hvala.

PREDSEDAVAJUĆI: Pravo na repliku, narodni poslanik Zoran Živković.

ZORAN ŽIVKOVIĆ: Naravno, koristim pravo na repliku u formalnom smislu. Prethodni govornik nije reč rekao o zakonu, o temi, o bilo kom zakonu koji je danas na dnevnom redu. Naravno da je srpskoj javnosti poznata njegova uloga. Ja neću da je definišem ponovo, pošto to svi znaju, i ona je opisana u nekoliko narodnih poslovica koje su poznate u Srbiji, tako da nema potrebe da ih ja ponavljam, niti dijagnoze, niti bilo šta drugo.

Što se tiče mog javljanja koje je vezano za to da srpska javnost čuje, naravno, još jednom ono što je utvrđeno više puta i što nije demantovano ni ovih pet godina haosa u Srbiji, poslednjih, to je da je potpuno razjašnjeno ubistvo Zorana Đinđića, koje se desilo pre 15 godina evo za neki dan, da se zna ko su njegove ubice i organizatori i da se, nažalost, sudski još uvek nije dokazao inspirator ali možemo da prepoznamo to u onima koji su tog dana bili pijani, koji su se veselili i koji su se krili tog dana.

Naravno da SMUP nije imalo nikakve nadležnosti nad bezbednošću republičkih funkcionera, o čemu mogu da govore i ovi časni ljudi i žene u uniformama i bez uniformi koji sede ovde pored ministra. Imamo još nekoliko dokaza da je to raščišćeno na 100 mogućih načina od 100 mogućih načina.

Što se tiče privatizacija duvanskih industrija u Srbiji, ja mislim da je to uvek interesantna tema i da to uvek treba da se ponovno preispita, a posebno zbog toga što je to urađeno tenderom, a šef tenderske privatizacije u to vreme je bio Siniša Mali, samozvani doktor nauka, kao i prisutni ministar.

PREDSEDAVAJUĆI: Zahvaljujem, kolega Živkoviću.

Sećam se ja oduševljenja ovde u Skupštini kada je bila izabrana vaša Vlada samo nekoliko dana po ubistvu premijera Đinđića.

Pravo na repliku, narodni poslanik Marijan Rističević.

MARIJAN RISTIČEVIĆ: Dame i gospodo narodni poslanici, ja žalim što njegov lični snimatelj danas nije tu, što ga je policija lišila slobode pa nije mogao da ovekoveči mog kolegu poljoprivrednika.

Zoran Živković je dobio repliku, po meni, sasvim neosnovano, ali nemam ništa protiv. U toj replici nije demantovao ništa od onoga što sam ja rekao.

Dakle, ja sam decidno tvrdio da je on bio savezni ministar policije u vreme kada je ubijen republički premijer Zoran Đinđić. Ja sam takođe tvrdio da je moj kolega poljoprivrednik došao na mesto premijera Srbije umesto ubijenog Zorana Đinđića. Ja sam takođe tvrdio da moj kolega poljoprivrednik, kada je postao premijer, nijednom nije pokušao, čak je ponovo imenovao istog republičkog ministra policije, koji je dopustio da njegov oficir liši života premijera Zorana Đinđića. Dakle, ja sam opravdano sumnjao da se to nije moglo desiti slučajno, da neko avanzuje, postane premijer, a da tom prilikom, prilikom novog izbora Vlade Republike Srbije, ostavi starog ministra policije kome su ubili premijera kao invalida u dvorištu Vlade.

Na kraju da kažem da je moj kolega poljoprivrednik posle ubistva premijera Đinđića došao na bestidnu ideju da mu digne spomenik od kašika i viljušaka. Imamo sreće što mu nije podigao od vadičepova. Hvala.

PREDSEDAVAJUĆI: Nemate pravo na repliku, gospodine Živkoviću.

Reč ima narodni poslanik Miroslav Aleksić.

Izvolite.

MIROSLAV ALEKSIĆ: Zahvaljujem, predsedavajući.

Poštovani ministre, predstavnici Ministarstva, dame i gospodo narodni poslanici, ovi zakoni, koji su takođe u objedinjenoj raspravi, pokazuju nastavljanje prakse netransparentnog diskutovanja o lažnim temama. Svakako, neće suštinski promeniti ono što bi trebalo da se dogodi u Srbiji. Dokaz tome je da je pre dve godine usvojen Zakon o policiji i, evo, vi ga menjate nakon dve godine. Dakle, nastavlja se ta praksa da zakoni koji se usvajaju neće ostvariti one stvari i one potrebe koje se od njih očekuju.

Dakle, ovaj novopredloženi zakon ili izmene ovog zakona su korak unazad zakonskom uređenju rešenja rada policije i daljeg urušavanja institucije MUP-a, daljeg urušavanja institucija Republike Srbije, sa idejom da se poveća moć onima koji imaju političke funkcije u institucijama, konkretno u ovom slučaju ministra unutrašnjih poslova, a da se saseku krila institucijama sistema.

Dokaz tome je i to što ste vi juče, poštovani gospodine ministre, pokušali nevešto da odbranite da ovaj zakon daje vama mogućnost da možete aktom o unutrašnjem uređenju i sistematizaciji da zapošljavate policajce, bez konkursa. Vi ste juče odgovorili i rekli da se to odnosi samo onda ako je u pitanju zasnivanje radnog odnosa službenika i dece lica koja su izgubila život ili su ranjeni u akcijama ili profesionalnom vršenju svojih poslova. Zaboravili ste da kažete, ministre, da tu postoje još tri kategorije gde ćete vi imati pravo da zapošljavate ljude. Jedna od njih kaže – kada je aktom o unutrašnjem uređenju i sistematizaciji predviđeno da se konkurs ne sprovodi za pojedina radna mesta, jedno široko tumačenje koje vama daje mogućnost da radite šta god vi hoćete po pitanju zapošljavanja u Ministarstvu.

Dalje, što se tiče rada MUP-a, od 2012. godine najavljujete borbu protiv korupcije i ja vas pitam gde je danas ta borba protiv korupcije 2018. godine, izuzev ukoliko želite da govorite o tome da su raznorazna medijska hapšenja, tabloidizacije borba protiv korupcije. Nisu. Policija svakog dana treba da hapsi odgovorne. To treba da se radi sistemski, a ne da to bude u cilju političke promocije Ministarstva ili neke političke opcije ili manipulacije građana, da se stvori privid zapravo da postoji nekakva borba protiv korupcije.

Da ste hteli da se borite protiv toga, gospodine ministre, vi biste usvojili zakon o poreklu imovine, koji najavljujete od 2012. godine, ali ste odustali od njega zato što biste verovatno tim zakonom došli do onih koji danas vrše vlast u Srbiji.

Ja vas pozivam da predložite taj zakon, mi ćemo ga podržati, da se od 2000. godine ispita poreklo imovine svih onih koji su se bavili politikom, ali to vama ne odgovara jer tada nećete moći da širite laži o opoziciji, o nekakvim krađama, o nekakvim zlodelima koja su radili kroz tabloide koji su bliski vladajućem režimu, već uvodite sistem. Vama ne odgovara sistem, odgovara vam moć pojedinca.

Kada govorimo o policiji i policijskim službenicima, to su profesionalci koji obavljaju svoj posao časno i pošteno sve dotle dok se ne umeša politika i dok vi ne budete, vođeni političkim interesima, njima davali naloge šta da rade.

Jedan odličan primer za to jeste upravo Savamala, gde vi pokazujete da građani Srbije ne smeju da budu sigurni u to da su bezbedni i da imaju podjednak tretman. Ako vi do dana današnjeg, tu je i direktor policije, niste rekli ko je naredio dežurnim službenicima u policijskoj stanici da ne odgovaraju na prijave zato što se neko lišava slobode, ruše se nečiji objekti, o čemu mi onda da govorimo?

Gospodine ministre, govorim o primeni zakona. Kako tražite da drugi poštuju zakon kada vi u Ministarstvu netransparentno nabavite 710 škoda automobila za 700 miliona od vašeg političkog partnera ili člana SNS koji je aktuelni gradonačelnik a direktor „Auto Čačka“ i objašnjavate da je to neka posebna javna nabavka?

Dalje, kada govorimo o ratu mafiji koji ste objavili na pres- konferenciji, čuvenoj, posle ubistva izvesnog Saleta Mutavog, ako se dobro sećam, ništa se nije desilo, gospodine ministre. Nema nikakvih rezultata osim slučajeva poput Jelene Marjanović, slučaja Jajinci, slučaja Kosmajac, koji služe samo za medijsku promociju, a od 2012. godine u Srbiji se dogodilo 68 ubistava, od toga je rešeno svega 5,9%. To je rezultat rada Ministarstva. Dakle, o tome ja govorim kada kažem da ne postoje institucije već se isključivo politički motivisano funkcioniše u državnim institucijama.

Zbog toga vas pitam, ministre, i vas i direktora policije, da li ste upoznati sa time da je gospodin Dragan Marković u nedelju podneo prijavu da u Boru neki automobili, džipovi, bez registarskih tablica kruže Borom, da izađu da izvrše uvid, i da su dobili odgovor da policija nema raspoloživih resursa da tog dana izađe i izvrši uvid, da će tek u ponedeljak to moći da se uradi. Dakle, niko nije reagovao po toj prijavi. Ako jeste, recite šta je radilo tih 15 automobila, džipova, bez tablica, u Boru.

Narodna stranka će insistirati, gospodine ministre, iako vi smatrate verovatno da to ne treba, da se u Krivični zakon ponovo uvede zabrana javnog komentarisanja nepravosnažnih sudskih postupaka, da bi se sprečilo ovo što se danas dešava, da mediji i tabloidi hapse, da oni presuđuju, da oni odlučuju ko je kriv a ko nije.

Takođe, mi ćemo se boriti i tražiti da se usvoji zakon o poreklu imovine, s obzirom na to da vama to očigledno ne odgovara.

Tabloidizacijom, konferencijama za medije, raznoraznim specijalnim emisijama nećete rešiti nijedno ubistvo, gospodine ministre, o kojima sam govorio i koja stoje ovde u zvaničnoj statistici. Tako se samo dalje urušava institucija MUP-a. Zahvaljujem.

PREDSEDAVAJUĆI: Reč ima ministar, dr Nebojša Stefanović.

Izvolite.

NEBOJŠA STEFANOVIĆ: Apsolutna neistina, uglavnom. Dakle, teško mi je da odgovorim na sve ovo što nikakve veze nema, ali da počnem od jedne zanimljive pojave. Moram da skrenem pažnju i građanima Srbije i narodnim poslanicima.

Imali ste priliku da vidite da jedan broj narodnih poslanika koji kažu, i počnu vrlo teatralno, kako nisu imali vremena i nemaju vremena da govore o ovim zakonima, i oni bi mnogo rekli o ovim zakonima ali nemaju vremena da govore o njima, onda u svom vremenu ne kažu nijednu reč o zakonu, dakle ne dodirnu suštinu jednog zakona. Iako su vrlo nevešto to pokušavali, slabo im je išlo. Nije to baš bilo utemeljeno u nekom znanju, vidi se da nije tu bilo ni mnogo truda da se to čak pročita, iako su neki od zakona od avgusta u Parlamentu. Pazite, od avgusta. Ne da je bilo vremena da se pročita, mogli su da imaju okrugle stolove, da učestvuju u javnim raspravama. Niti su se pojavljivali na javnim raspravama niti su dolazili, ali onda drže političke lekcije koje nemaju veze sa utemeljenjem u istini.

Naime, ovde mora da se shvati, nadam se da će Narodna skupština, bar poslanici koji su ovde shvatiti i prihvatiti da od oktobra 2013. godine policija može nekog da uhapsi po nalogu tužioca. Ne može samostalno nekoga da uhapsi, osim ako ga ne zatekne u izvršenju krivičnog dela. Dakle, prvo to ljudi moraju da shvate.

Ja sam sebi, donoseći zakon 2016. godine kao ministar unutrašnjih poslova, propisao u zakonu da ministar unutrašnjih poslova ne može da vodi pretkrivični postupak niti da može da da nalog policiji da nekog uhapsi. To radi tužilac. Dok su ta gospoda bila na vlasti, oni su politički odlučivali. Znam, to je psihologija. Znate, ljudi razmišljaju kako bi oni i kako su oni radili pa pokušavaju da to preslikaju na neke druge. Oni su hapsili deset hiljada ljudi ovde, ovde 500. To je sve bilo divno, demokratija cveta, milina, to je bilo super, i onda će, naravno, Republika Srbija sledećih sto godina da plaća štete tim ljudima koji su sudski oslobođeni, dakle hapšeni bez dokaza.

Izvinite, evo ja vam dajem priliku, proverite, od 28. aprila 2014. godine, kada sam postao ministar unutrašnjih poslova, iako, kažem, policija hapsi kada tužilaštvo proceni da treba da se hapsi, od 28. aprila 2014. godine do danas koliko ima pravosnažno oslobođenih za krupna krivična dela koji su hapšeni u policijskim akcijama. Hajde da vidimo ko su ti ljudi, ko je to bio pravosnažno oslobođen. Pošto se mnogo priča, hajde da vidimo ko je oslobođen, koga je sud oslobodio i rekao – ovaj čovek je oslobođen, nije kriv. Da li je možda bilo i takvih slučajeva? Možda par.

(Zoran Živković: Karić. Mišković.)

Oni koji su uhapšeni od 28. aprila 2014. do danas. Ja ne mogu da odgovaram za period pre toga, nisam bio ministar unutrašnjih poslova.

Dakle, ono što je interesantno, takođe, u borbi protiv korupcije, u prethodnom periodu mi smo imali Kariće, Miškoviće, razne ljude koji su bili na različite načine umešani u sudske postupke za koje nije bilo jasno gde su ti sudski postupci, da li uopšte ima optužbi. Šta je bilo sa Miškovićem? Šta se dogodilo sa njim? Gde je on bio u vreme prethodnih vlasti? Šta je on radio? On je postavljao vlade. On je uticao ko će da budu premijeri, ministri, koje poslove će koja firma da dobije. Šta se tu dogodilo? Nije bilo te borbe protiv korupcije do 2012. godine, nijedne. Znači, ništa ozbiljno nisu radili, samo su te tajkune pothranjivali i, dok je narod postajao siromašniji, ti tajkuni su postajali bogatiji. Između ostalog, i Dragan Đilas, naravno.

Što se tiče presuda za pranje novca, pa mi danas imamo samo u prethodnoj godini 12 konačnih, pravosnažnih presuda za pranje novca uz oduzetu imovinu. Kad ste, bre, vi ljudi imali tu jednu presudu za pranje novca? Ko? Kako se zovu ti ljudi? Dvanaest presuda u prethodnoj godini, od čega je jedna uz predikatno krivično delo počinjeno u Italiji. Ali ne čitate to, ja znam da vas to ne zanima. Ne zanima vas zato što, ako vas zanima suština, neko će da se pozabavi, da pogleda, da ozbiljno analizira. Ne. Ovde treba politički paušalno.

U Boru – potpuna izmišljotina, ali potpuna izmišljotina. Ja sam tražio izveštaj kada sam čuo. Policija je izlazila deset puta. Znate, to što neko prijavi, ne znači da je to tako. Ljudi izađu na teren, mogu da zaključe ovo ili ono. Napisali izveštaje, prosledili tužiocu. Ali to je najlakše. To je ta floskula koja postoji – videli smo crni džip kako se kreće. Da li je zabranjeno, inače, da se kreće neko džipom gradom? Ako taj džip nema tablice, u redu, zaustaviće ga saobraćajna policija, da vidimo, da utvrdimo, da vidimo zašto nema tablice, pisaće mu kaznu.

(Aleksandar Martinović: Živković ima takav džip.)

(Zoran Živković: Čibe!)

Razni imaju takve džipove, video sam ja, ali što se tiče policije, bar u vremenu kada sam na čelu MUP-a, policija zaustavlja svako vozilo. Nema više onog prevoženja da ne sme niko da zaustavi, saobraćajci stali u strahu da li će neko da spusti prozor audija ili mercedesa, da im psuje majku i da ih pita onu čuvenu rečenicu – znate li vi ko sam ja? Toga više nema. Sada se zaustavlja i mercedes i audi i džip. Ima da pokažu poštovanje prema saobraćajnom policajcu.

Mediji. Meni je žao što je prethodni govornik najavio gašenje medija, gašenje slobode javne reči. To je direktna najava da će oni odlučivati šta mediji mogu ili ne mogu da napišu. Ja sam šokiran ovom izjavom, zaista, iskreno vam kažem. Ako se borimo za društvo koje treba da ide ka Evropskoj uniji, da vi određujete medijima šta će da napišu, to je skandalozno. Ja znam da su oni navikli na cenzuru, ali da vi određujete šta mediji mogu ili ne mogu da napišu, to ne postoji nigde u svetu.

Drugo, da vam kažem, pokažite mi medij koji je u poslednje tri godine znao za neko hapšenje unapred. Da mi pokažete naslovnu stranu ili tekst u novinama gde kaže – biće uhapšen taj i taj. To što su najavljivali – biće hapšenja; evo, ja vam kažem, dok sam ministar, biće hapšenja svaki dan. To nije stvar da li ja najavljujem, to je stvar posla policije. Tužilaštvo da nalog, policija uhapsi. To nije nikakva naročita pamet, samo se radi na ozbiljan način i danas policija hapsi kriminalce bilo gde da se nalaze.

To što su mnogi mislili da, kada se bave kriminalom pa uđu u politiku pa posle toga kaže – nemojte ovog da hapsite, on je političar, to je politički progon. Ne, ne hapsimo ga što je političar, hapsimo ga što je krao i zato što je tužilaštvo tako reklo. Tužilaštvo kaže policiji – uhapsite ovog čoveka, mi mislimo da ima dovoljno dokaza. Da li je kriv, odlučiće sud. Sud će reći da li je kriv ili nije, ali imamo već dosta prvostepenih presuda, osuđujućih već, veliki broj svih onih koji su zavlačili ruku u džep naroda, imamo dosta presuda. Već su se pojavile protiv onih, e, svi nevini pohapšeni, ali sud ipak odlučuje da su krivi. Nisu baš nevini. Pošto je sud odlučio, moraće za to da odgovaraju i stavićemo, ja ću vam pribaviti spisak svih onih koji su osuđeni za dela koja im se stavljaju na teret od 2014. godine pa naovamo, pa ću vam doneti da vidite za koja dela su osuđeni pa da vidite šta je sud našao za šta su krivi. Jer kad sud kaže da je neko kriv, onda je kriv. To može da vam se svidi ili da vam se ne svidi.

Dakle, zabrinut sam, dame i gospodo narodni poslanici, zbog ovih najava gušenja slobode medija. Molim vas da to nikada ne dozvolite. Mediji mogu da nam se sviđaju ili da nam se ne sviđaju, može da nam sviđa ili ne sviđa šta će da napišu, ali ne smemo da im diktiramo šta će da pišu. Tu nema slobode. Srbija je demokratska zemlja, u kojoj niko neće diktirati medijima šta pišu. Na kraju krajeva, to možete da vidite, otiđite na bilo koji kiosk, pročitajte 20 novina koje se tamo nalaze, pogledajte 10 televizija, videćete šta sve izgovore o svakome od nas. To je demokratija. Imaju pravo da to urade. Naravno, kome se nešto ne sviđa ili smatra da je nepravedno optužen, ima pravo sudske zaštite. I to je, normalno, isto demokratska tekovina, koja vredi u Evropi, koja vredi u Americi, vredi svuda u svetu. Hvala vam na strpljenju.

PREDSEDAVAJUĆI: Pravo na repliku, na spominjanje stranke, narodni poslanik Vladimir Orlić.

VLADIMIR ORLIĆ: Hvala, gospodine predsedavajući.

Četiri napomene ukupno, dame i gospodo. Svakako, osnov je pominjanje stranke i prva stvar koju želim da kažem, zaista ne razumem da neki ovde ne shvataju da sada imaju mnogo hitnijeg posla od besmislenih iznova ponovljenih izmišljotina, lažnih optužbi na račun SNS-a. Mnogo važnijeg i hitnijeg posla imaju baveći se samim sobom i svojim impozantnim rezultatima, evo, na nivou grada Beograda pre neki dan. Izgubiti više od 130.000 glasova za samo godinu dana, to je fantastičan uspeh. Na tom uspehu ovom prilikom čestitam, ali mislim da vam je mnogo hitnije da se bavite analizom tog svog fantastičnog rezultata.

Dakle, pre samo godinu dana, bez učešća čuvenog „žutog tajkuna“ Đilas Dragana, Janković, Jeremić i ko je tada bio umešan u njihov zajednički poduhvat, osvojiše koliko, 280.000 glasova u Beogradu otprilike. Sada izgleda da je Đilas Dragan toliko popularan da je svojom popularnošću uspeo da doprinese samo u negativnom smeru za 130.000 glasova. Ne bi bilo loše da se nad tim rezultatom neko zapita i da se možda time bavi umesto SNS-om.

Druga napomena. Kakvi su naši rezultati u resoru o kom pričamo sada? Evo samo par brojeva, čisto da neke stvari razjasnimo ako je neophodno. Smanjen je ukupan broj krivičnih dela za 8,1%, smanjen je broj krivičnih dela opšteg kriminaliteta za 8%, smanjen je broj najtežih krivičnih dela protiv života i tela, i tu su procenti odlični, i ako je nekome teško da obavlja svoj posao narodnog poslanika, ja ću da mu prosledim poslednji tromesečni izveštaj o radu ministarstva da ga pročita, ako ga ne mrzi da čita. Međutim, na primer, u izveštaju o Savamali koji je pravio njihov koalicioni partner Janković vidi se i dan-danas nisu pročitali ni samo nekoliko strana, pa je ovo verovatno za njih preveliki posao.

Na samom kraju, kada pričamo o tome šta se radi na nivou borbe protiv korupcije, beše Angela Merkel rekla da su rezultati u tom domenu impozantni? „Impozantni“! Ali ako to neko ne zna, zato što, između ostalog, ne zna ko je Angela Merkel, a što je pokazao baš za vreme ove kampanje, i to razumem, ali to ga ne opravdava za onih 130.000 glasova. Hvala.

PREDSEDAVAJUĆI: Hvala.

(Miroslav Aleksić: Replika.)

Nemate pravo na repliku.

(Miroslav Aleksić: Repliciram ministru.)

Ministru da replicirate? Pa nemate pravo.

(Miroslav Aleksić: Pogrešno sam protumačen.)

Odlično vas je protumačio.

Reč ima narodni poslanik Srbislav Filipović.

SRBISLAV FILIPOVIĆ: Hvala.

Uvaženi ministre sa saradnicima, dame i gospodo narodni poslanici, ja sam dve godine poslanik u ovom parlamentu, evo skoro dve godine. Dve godine mi slušamo od pripadnika raspale i propale opozicije sve najgore o SNS-u, sve najgore o predsedniku Srbije Aleksandru Vučiću. Dve godine trpim i slušam najgore moguće uvrede i gluposti na račun i onih građana, skoro 60%, koji su dali podršku predsedniku naše stranke, predsedniku Srbije i našoj političkoj stranci. Dve godine slušamo najgore moguće klevete i laži na račun porodice Aleksandra Vučića i naših narodnih poslanika, ministara i maltene svakog čoveka u Srbiji koji se usudi da da glas za SNS.

E, sad je došlo vreme da se mi malo ovde raskusuramo, da vidimo ko je ko, ko je šta radio, ko od čega živi danas, ko kako finansira svoju kampanju a računi mu u blokadi, ko kako živi zapravo u ovoj Srbiji, pa vidimo da je nervoza sve veća na strani određenih pripadnika opozicije. Zbog čega? Sećate se kako je privreda Srbije funkcionisala u to njihovo zlatno vreme, cvetanja njihovih džepova, njihovih privatnih interesa, kako su oni zidali vile, kako neki od njih voze danas „ajkule“, džipove crne i ostale, pa govore nama o nekim džipovima? Ja ne znam nijednog poslanika SNS-a koji je kupio džip, „ajkulu“, koji ima vilu, koji ima milione na svojim računima. To ne znam, ali znamo vas. Ne znamo samo odakle novac.

Nemojte vi da tražite. Pa ja da sam s vaše strane, pa zavukao bih se ko mali miš u rupu, ne bih pomenuo Zakon o poreklu imovine. Pa to samo vama ne ide u prilog. To ne ide vašim tajkunima u prilog. Kao što kolega Orlić reče, vi ste izgubili 130.000 glasova u Beogradu za godinu dana. Ljudi, pa da li mislite da je narod blesav? I vi nastavljate jedno te isto da pričate i dalje. Vi živite u devedesetim godinama. Isti tekst vi ponavljate od 1991. godine do danas. Pametan čovek uči nešto na greškama, a glup, naravno, ne. On nastavi dalje, ide principijelno, snažno i samo napred kroz zid. Nastavite tako, i treba da idete tako. Tu vam čestitam, na toj principijelnosti.

Građani su, i tu čestitam predsedniku našeg gradskog odbora, dr Nebojši Stefanoviću, i ministru unutrašnjih poslova, na velikoj pobedi, izuzetnoj pobedi na beogradskim izborima. Ali tu nije pobedila demagogija, tu nije pobedila izborna kampanja, mi nismo ostvarili taj veliki broj glasova i apsolutnu pobedu zato što smo u izbornoj kampanji išli pa građanima nešto obećavali, već smo ljudima govorili u izbornoj kampanji i pokazivali i puteve i trotoare i domove zdravlja i vrtiće i sve ono što vi niste radili, sve ono što ste vi stavljali u svoje džepove i lagali da ćete jednog dana da uradite. I muzičku fontanu, onu koje ste se vi postideli kada je neko drugi uradio, sve to smo mi pokazivali građanima, i „Beograd na vodi“, i rekli ljudima – evo, vidite, ovo je što smo uradili u prethodne četiri godine; niko se nije obogatio, ali su vama veće realno i plate i penzije, i biće vam veće i do kraja ove godine, i živećete još bolje, a to ljudi vide i prepoznali su na osnovu rezultata koje naša stranka ima u ove prethodne četiri godine vodeći i grad Beograd i državu Srbiju.

Govorili ste da ćemo da se krijemo iza predsednika naše stranke, Aleksandra Vučića. Mi se ne krijemo ni iza koga. Mi stojimo uz Aleksandra Vučića, svi zajedno. Svi poslanici SNS-a i ministri u Vladi Srbije stoje uz Aleksandra Vučića. Stojimo iza svojih rezultata, iza onoga iza čega vi nemate da stanete.

Naravno, taj strah i panika u vašim redovima je zbog toga što kombinacija više nema. Borba protiv korupcije i kriminala u Srbiji je počela 2012. godine, počela je odlaskom onih što voze „ajkule“, džipove, onih što su se igrali i kupali po Šilerovoj, onih čiji su jedini investitori 12 godina u Srbiji bili kriminalci i narko-dileri. Jedino su oni u Srbiji pravili puteve. Setite se „Difens rouda“, setite se Ljubiše Buhe Čumeta, setite se ostalih njihovih, gospodina Pacova, gospodina Budale, gospodina Legije i svih ostalih njihovih heroja koji su kasnije naprasno postali njihovi neprijatelji.

Naravno, tajkuni više nikada neće niti voditi Srbiju niti upravljati Srbijom.

U tom smislu, naravno, svi oni zakoni koji su predloženi danas na dnevnom redu zaslužuju pohvale, svakako, i tu ne treba trošiti previše reči. Juče je ministar Stefanović sve to nama lepo ovde i dobro obrazložio. Čuli smo od ovlašćenih, i Marije Obradović i naših drugih poslanika, sve one detalje koje je potrebno da javnost u Srbiji zna, ali je potrebno i da ovde skinemo rukavice jednom i da pokažemo da mi kao poslanici SNS-a nemamo čega da se stidimo pred vama, jer ste vi najgori politički šljam u istoriji Srbije koji je postojao i kao takvi ste i završili na ovim izborima sa 0%, 1% i 2%. Na sledećim više nećete ni postojati. Hvala.

PREDSEDAVAJUĆI: Po Poslovniku, narodni poslanik Miroslav Aleksić ima reč.

MIROSLAV ALEKSIĆ: Zahvaljujem, gospodine predsedavajući.

Reklamiram povredu člana 104. Poslovnika o radu Narodne skupštine.

Imao sam potpuno pravo da odgovorim ministru Stefanoviću na ono što je izrekao. Ne znam čega se bojite i zašto mi ne date pravo koje je definisano u ovom Poslovniku. Zašto se bojite nas koji smo osvojili samo 19% u Beogradu, ali glasova Beograđana, a ne glasova ljudi širom Srbije koje ste vi dovozili ovde autobusima? Ne znam šta je problem da po Poslovniku, i u skladu sa ovim Poslovnikom, odgovorim ministru Stefanoviću…

(Isključen mikrofon.)

PREDSEDAVAJUĆI: Kolega Aleksiću, da ne biste gubili vreme dalje, vi ste postavili pitanje ministru i on vam je odgovorio. Da li vam se ti odgovori sviđaju ili ne, to je vaš problem.

(Miroslav Aleksić: Pogrešno tumačenje.)

Tačno tako, ali predsedavajući određuje da li je govornik pogrešno protumačen ili nije, a ne vi.

(Miroslav Aleksić: Kršite Poslovnik. Imate član 27.)

Ne kršim ja Poslovnik.

Reč ima narodni poslanik Sanda Rašković Ivić. (Nije tu.)

Reč ima narodni poslanik Neđo Jovanović.

Izvolite.

NEĐO JOVANOVIĆ: Zahvaljujem se, predsedavajući.

Imajući u vidu da je ovlašćeni predstavnik Poslaničke grupe Socijalističke partije Srbije, naš drug Vladan Zagrađanin, izneo stav naše poslaničke grupe u pogledu seta zakona o kojima danas raspravljamo, ja mogu samo taj stav da podržim i da ponovo iznesem da će ovi zakonski predlozi imati podršku poslanika SPS u danu za glasanje.

Moja diskusija će biti vezana za jedan od zakona iz ovog korpusa zakona o kojima raspravljamo, a to je Predlog zakona o nacionalnom DNK registru.

Gospodine ministre, danas i juče se u pogledu ovih zakona iznelo dosta proizvoljnih, paušalnih, netačnih informacija i stavova, uz neke konstruktivne predloge koje ja lično podržavam sa stanovišta struke imajući u vidu da se ovaj zakon ni u kom slučaju ne može komentarisati a da se ne dodirnemo onoga što čini esencijalni deo dokazivanja, a to je dokazni postupak pred pravosudnim i javnotužilačkim organima.

Da budemo iskreni i otvoreni, ovaj zakon nije savršen i nije dorečen u celini, ali je zahvaljujući vašem ministarstvu ovo konačno početak jednog uređenja potpuno neuređenog stanja koje je trajalo godinama. Zbog toga, nesumnjivo, ovakav način, ako možemo da ga nazovemo čak i pilotski projekat, zavređuje pažnju, a u svakom slučaju i podršku. Zašto? Zbog toga što, bez obzira na sve bojazni, pa čak možda i one donekle opravdane koje su juče iznete, mi imamo situaciju da konačno ustrojavamo jednu evidenciju bez koje se ne može efikasno sprovoditi ni pretkrivični postupak, ni krivični postupak, ni doneti odluka na osnovu izvedenih dokaza u tim postupcima, pod uslovom da ta odluka bude pravična, zakonita i utemeljena na istim dokazima.

Pojavio se jedan komentar juče koji u svakom slučaju, nadam se i za vas, zavređuje pažnju, jer ste ga komentarisali, a to je – da li brisati iz ove evidencije, iz ovog registra, podatke za lice protiv koga je vođen krivični postupak, koje je imalo legitimaciju osumnjičenog pa je ta legitimacija prerasla u legitimaciju okrivljenog i, na kraju, epilog sudskog postupka je oslobađajuća presuda, što znači da nije imalo dokaza na osnovu kojih se može utvrditi krivična odgovornost ili krivica. Da li brisati? Naravno da da, ali kako?

Naš predlog, Poslaničke grupe Socijalističke partije Srbije, svih nas – da, brisati, ali na osnovu podzakonskog akta ili pravilnika koji biste vi mogli da donesete. I mislim da to nije loša ideja, ali tu treba voditi računa o nekoliko zamki. Nije sporno da se nakon pravosnažne presude jedan takav podatak briše. Ali, gospodine ministre, šta ukoliko se podnese zahtev za ponavljanje krivičnog postupka, pa se odobri zahtev za ponavljanje krivičnog postupka, pa se utvrdi krivica, a mi smo prethodno jedan podatak brisali?

Dakle, jako je osetljivo pitanje kada i na koji način i pod kojim uslovima brisati. Jer kroz ponavljanje postupka taj isti koji je oslobođen može biti ponovo okrivljen i može biti pravosnažno osuđen, i onda mi se čini da moramo po jednom jako osetljivom terenu tragati za pravim načinom, pravim putem kako ove podatke čuvati, odnosno one podatke koje ne treba čuvati brisati.

Što se tiče onih politikantskih teza ili stavova radi prikupljanja političkih poena, mogu slobodno da kažem da ne stoje, zbog toga što ovde niko nije pomenuo tzv. genetički profil. Kao što svako od nas ima jedinstveni matični broj građana, tako na osnovu DNK analize kao forenzičke metode svako od nas ima svoj jedinstven genetički profil. I on ostaje nepromenljiv. On ostaje nepromenljiv kao što su papilarne linije na ruci, kao što su mnoge posebne osobitosti ili karakteristike svakog čoveka individualno.

Ako je tako, a jeste tako, onda mi nemamo razloga da ni u kom slučaju bežimo od jedne neumoljivo tačne dokazne procedure kroz DNK profil. Zašto? Prvo, ovom procedurom se utvrđuje nekoliko činjenica – ko je bio prisutan na mestu zločina, ko su krucijalni svedoci. A ko je učinilac krivičnog dela, pa učinilac krivičnog dela se ne utvrđuje DNK profilom, to je samo jedan od dokaza. Postoji mnoštvo dokaza pored DNK profila koji će se izvesti i u sklopu kompletnog dokaznog postupka utvrditi ili osloboditi potencijalni učinilac krivičnog dela, odnosno okrivljeni da li je kriv ili nije kriv. Ali ono što građani treba da znaju, ne postoji dokaz sa većom dokaznom snagom, sa većim dokaznim kapacitetom od DNK profila. Zašto? Zbog toga što se on zasniva na biološkim tragovima kao što su: pljuvačka, krv, sperma, dlake, kosti itd. Podsećanja radi, neki od ovih bioloških tragova na licu mesta mogu da opstanu i decenijama nakon izvršenja krivičnog dela. Decenijama!

Dakle, jako je važno ovo na šta je uvaženi kolega skrenuo pažnju – kako identifikovati tragove, kako obezbediti tragove, kako te tragove kasnije koristiti, da li u vidu brisa ili prikupljanja određenog materijala na licu mesta sačuvati a onda kroz DNK i genetički profil utvrditi ko je bio na licu mesta, ko je osim onih koji su se tu nalazili mogao da bude na licu mesta i sve to uneti u jednu bazu podataka, koja će se čuvati i na osnovu koje ćemo kasnije moći te iste podatke da koristimo za potencijalne osumnjičene u nekom budućem periodu. Ovo su činjenice koje niko ne može da dovede u sumnju.

Postoje određeni problemi kojih je svesno Ministarstvo, i vi, i mi sami, a to je da i pored ovako precizne dokazne metodologije ne postoji uvek mogućnost da se sa stoprocentnom tačnošću utvrdi odgovarajuća činjenica. Ovde je naveden jedan primer – šta ćemo kod jednojajčanih blizanaca (kod nas u Srbiji se takav slučaj nije desio, ali se desio u SAD i u Nemačkoj), gde je teži način ili mogućnost utvrđivanja genetičkog profila. Na sreću ili na žalost, jednojajčanih blizanaca nema mnogo, ali je nesumnjivo da se mogu pojaviti u dokaznom postupku i otežati dokazni postupak.

U svakom slučaju, mi moramo da pođemo od činjenice koja je nesporna, koju niko neće dovesti u sumnju, a to je da, dok imamo Registar podataka kroz biološke parametre, kroz analize, sigurni smo da ćemo u nekom budućem periodu imati pojednostavljen dokazni postupak i na neki način uprostiti utvrđivanje odlučnih činjenica za presuđivanje u krivičnom postupku.

Na kraju, ljudi moji, ne odlučuje Ministarstvo koji će se dokaz izvesti, nego odlučuje sud, a u prethodnom krivičnom postupku, ili pretkrivičnom postupku, odlučuje tužilac, odnosno daje nalog operativnim postupanjem da to utvrdi policija.

Dakle, u konkretnoj situaciji imamo zakon koji nam je nužan, neophodan, zakon koji jednostavno predstavlja, kako sam na samom početku rekao, početak uređenja jednog neuređenog stanja sa očekivanjem da će to biti još bolje.

U očekivanju da će se ovaj zakon i dalje poboljšavati, ja ne sumnjam da će se poboljšavati, ni mi u Poslaničkoj grupi SPS ne sumnjamo da će on biti daleko bolji nego što je sada, svakako će zaživeti i imati našu podršku.

Na kraju želim, kao i svi ovde, u ime nas poslanika, delim mišljenje svih, da čestitam damama i vama praznik Osmi mart, ali sa jednom željom – da vam ne bude samo ovo dan kada ćete imati pažnju, posvećenost i ljubav, već da imate to uvek i da onih od kojih to očekujete zaista i dobijete. Hvala.

PREDSEDAVAJUĆI: Reč ima narodni poslanik Aleksandar Stevanović.

Izvolite.

ALEKSANDAR STEVANOVIĆ: Dame i gospodo, ja ću, naravno kao i svi govornici, čestitati današnji praznik damama, kako iz izvršne tako i zakonodavne vlasti, i reći da na današnji dan u stvari treba da se osvrnemo i vidimo koliko se položaj žena u Srbiji popravlja, i istina je da se položaj popravlja, da je smer promena jako dobar, ali da svaki dan i kao poslanici i kao ljudi izvršne vlasti i kao ljudi u okviru svojih porodica treba da vodimo računa da taj položaj dođe na nivo kakav uživaju žene, na primer, u skandinavskim zemljama.

Reč-dve o objedinjavanju zakona. Prvi put možemo reći da objedinjavanje ima donekle smisla i da je mnogo bolje od nekih ranijih i da smo, recimo, izbacili Zakon o bezbednosti saobraćaja i stavili ga u jednu posebnu raspravu, a o saobraćaju imamo barem milion eksperata u našoj zemlji koji bi tu raspravu rado slušali, mislim da bismo došli do jednog normalnog objedinjavanja zakona koji su zaista međusobno povezani i tretiraju jednu oblast. Tako da je to jedan, kako bih rekao, pomak nabolje u toj oblasti.

Ali da krenemo na stvari koje su načelne prirode, pošto ćemo o pojedinostima valjda raspravljati u terminu kada dođe za to red.

Ako bismo put kojim je Srbija krenula posmatrali kroz neke brojeve, a brojevi su uvek bitni, čarobni brojevi Srbije bi bili 23, 24, 27 tek će da se pojavi, 32 i 35. To pretpostavljam da 80% poslanika koji podržavaju taj put zna. To su poglavlja u evrointegracijama koja će biti najveća muka Srbije i najveći izazov da našu zemlju učinimo mnogo boljom.

Ovaj set zakona, koji u načelu nemaju nešto što bi neko načelno trebalo da odbaci, doprinose tome da jako dugačak spisak iz poglavlja 23 i 24 barem malo skratimo i to je nešto što u suštini zaslužuje da bude barem donekle pozdravljeno. Mnogo još posla tu postoji, mnogo teškog posla. Vreme, ako verujemo da je 2025. realističan rok, curi polako i treba ga koristiti maksimalno dobro i rešenje nekih pitanja koje ovde Zakon o azilu, Zakon o strancima, Zakon o državnoj granici i još neki zakoni koji su ovde pomenuti rešava, dobar su korak. I to uopšte nije sporno.

Ono sa čime donekle imamo problema jeste praksa u implementaciji nekih zakona, ali kada je reč upravo o pitanjima koje zakoni tretiraju, a neka su bila vrlo popularna u javnosti, poput azilantske krize, možemo reći da vi možete bolje postupati u praksi samo ako imate bolje zakone. I to nije ništa sporno.

Ono što ostaje kao pitanje jeste da probamo praksu maksimalno poboljšati da nam se ne dešavaju stvari koje smo imali i koje je bilo zaista teško otkloniti, na primer, da imate, kako bih rekao, trafiking u trafikingu sa pakistanskim azilantima koji su se defakto bavili trgovinom ljudima u Srbiji i činili određena krivična dela. Toga sada nema kao što je bilo pre tri godine, ali to je jedna ozbiljna opomena koja ostaje da se takve stvari ne ponavljaju.

Takođe, kada je reč o zakonu koji se odnosi na tretman stranaca u Republici Srbiji, zakon je korak unapred. Ja znam da pitanje izdavanje viza za Republiku Srbiju nije pitanje MUP-a nego pitanje Ministarstva spoljnih poslova. Međutim, postoji deo gde imamo jednu podeljenu odgovornost, a ono što mi nažalost imamo kao praksu kada su u pitanju zemlje koje nam nisu baš jako bitne, jeste to da je ponekad izuzetno teško, gotovo nemoguće dobiti srpsku vizu, jer naši predstavnici u inostranstvu, verovatno u strahu da ne naprave grešku u odobravanju viza, izazovu neki bezbednosni problem, često čekaju da rok zastari i aplikant ne dobije odgovor za vizu Srbije.

Nije to tako često, ali ponekad porodice ne mogu da se spoje zbog toga što se neko plaši da će napraviti grešku. I to je pitanje za jednu, kako bih rekao, neki sad to vole da kažu akcione timove ili multiresorne grupe, da se to ne dešava, jer mi treba da budemo, kao što jeste proklamovana naša politika, zemlja koja je otvorena prema celom svetu, koja sa svima ima dobru saradnju i koja maksimalno vodi računa o svojoj bezbednosti i sigurnosti. To je nešto što mislim da je bitno da se rešava.

Takođe jedna stvar na koju treba ukazati na vreme, i meni je jako žao, recimo, što sada imamo zakone koji su dobri, koji su dugo pisani, to je tačno, i koji se kroz amandmane mogu upodobiti da budu prihvaćeni od svih, a vreme za raspravu se, umesto da se objasne benefiti zakona, koristi za teme po slobodnom stilu. Naravno, to je pravo svakog narodnog poslanika, ali mislim da je šteta. Šteta je zbog toga što uvodimo nešto što jeste revolucionarno u Srbiji ali što je za dobar deo naših ljudi kontroverzno.

Znači, ne mogu svi ljudi u ovoj zemlji da budu takvi da prihvataju stvari koje jesu napredne i koje će biti svima od koristi. Postoji strah. Jedan od strahova koji ljudi imaju upravo jesu DNK registri i jedna od stvari, ako imamo smisla za odgovornost prema našim građanima i prema tome da postižemo maksimalno dobre rezultate u oblastima u kojima svi mi radimo, jeste da se uradi kampanja i objasni čemu to služi da ne bismo došli u ludačku situaciju koju imamo sada sa vakcinama, gde imate ceo pokret ljudi koji su niti iz struke niti išta znaju o tome i uspeli su da dovedu do vraćanja nekih zaraznih bolesti kojih nije bilo u Srbiji.

Ne bih voleo da se to desi sa DNK, ne bih voleo da se desi kao što imamo kontroverzu oko ulaska u Svetsku trgovinsku organizaciju zato što imamo rasprave o GMO koje ne uzimaju u obzir sve naučne nalaze i onda pustimo da jedna stvar koja je bitna za Srbiju, iako STO donekle, kako da kažemo, nije toliko obećavajuća luka, ali mi smo jedna od retkih zemalja koja u tu luku nije ušla, i kasnimo, i što je najgore, imaćemo problem prihvatanja nekih stvari koje uopšte nisu problem.

Zadatak narodnih poslanika, ali i zadatak vlasti, jeste da informišu građane i da vode kampanju o takvim stvarima. Ne da govorimo o nekim drugim stvarima, pogotovo što sada ne postoji, ja mislim, zaista sam siguran, suštinsko neslaganje, da kažemo – ovi zakoni ne valjaju ništa. Jednostavno, to nije tačno. Zakoni su napisani u načelu dobro. Jedno pitanje koje meni ostaje ovde, i mislim da to apsolutno nije dobra praksa, jeste to da, ako se saglasimo da su zakoni u načelu dobri, meni nije jasno kako se pojavilo 1.300 amandmana i zaista ne mogu da shvatim ni kolege iz opozicije ni kolege iz vlasti, koji svi zajedno prave filibaster u Skupštini od zakona koji su dobri.

To apsolutno nije stanje koje je normalno. Umesto da se u raspravi o pojedinostima objasne dobre pojedinačne stvari i pustimo, a i najavili ste vi iz vlasti da ćete prihvatiti amandmane koji su dobri, i pozdravljam to zaista, bilo ko da ih je napisao, da imamo osam sati ne znam čega u Skupštini. Ako hoćemo zaista biti odgovorni prema našim građanima, lepo da se sazove Kolegijum, da opozicija koja je podnela hiljadu amandmana odustane od toga da smatra da ovi zakoni ne valjaju ništa, jer ako podnesete hiljadu amandmana, to tvrdite, i da vlast ne radi filibaster same sebe. Jednostavno, ti sati se mogu iskoristiti mnogo bolje i, ako ništa drugo, opet ću se pozvati na izlaganje jedne uvažene koleginice koja je rekla – smisao Narodne skupštine Republike Srbije jeste da informiše građane. Pa hajde da ih informišemo o ovim zakonima.

Nema bitne nesuglasnosti. To je ono što bi trebalo biti pametna odluka na kraju ovog dana, da se povuku amandmani s obe strane. Mi iz Dosta je bilo nismo podnosili hrpu amandmana jer jednostavno ovo nisu stvari koje su nepopravljive, kao recimo kod budžeta gde smo imali puno stvari na koje smo imali primedbe.

Ovde jednostavno nije takva situacija i to ne treba da se radi. Naravno, puna sloboda je, naravno, kad dobijete većinu, možete raditi šta hoćete i opozicija može da podnese ne 1.000 nego 10.000 amandmana, ali stvarno to nema nikakvog smisla.

Na kraju, još neke stvari bih hteo da istaknem koje su bitne upravo zbog informisanja javnosti. U javnosti se, recimo, upravo u vezi sa Zakonom o azilu i nekim drugim zakonima stvorila jedna velika fama da će emigranti preplaviti Srbiju i da ćemo mi postati neki rezervoar emigranata. Znam da je to super tema, ne postoji bolja tema nego da poentirate na nepostojećim neprijateljima. Tu temu koristi, da budem iskren, i vlast i opozicija. I to je najlakše, udri po nepostojećem neprijatelju.

(Narodni poslanik dobacuje s mesta.)

Hajde, opustite se, kolega.

U Srbiji je podnet broj zahteva za azil koji uopšte nije velik. Još manji broj zahteva je odobren. Svi zahtevi koji su odobreni da se sada saberu, to je broj emigranata koji se meri u stotinama i ne postoji nikakva opasnost da emigranti preplave Srbiju, da budemo bilo kakav rezervoar. Naša reakcija u Srbiji je bila ljudska i dobra. Nismo bili kao severne komšije, da dižemo zidove, da pravimo ludosti, imali smo i ljudski dobar tretman. Ono što bih ja rekao da jeste problem u tome je što emigranti, barem deo njih, ne želi da ostane u Srbiji. Svestan sam ja da smo mi siromašna zemlja i da je bolje otići na socijalnu pomoć u Nemačku ili Švedsku, ništa novo, ali to i govori da oni preduzetni među njima nisu videli priliku da ostanu u Srbiji i da ovde možda započnu svoj novi biznis. To je poruka koja nam je poslata nedvosmisleno.

A u prvom talasu imali smo mnogo ljudi koji se uklapaju kulturološki, jer dele stvari koje nisu možda preterano bitne meni ili većini ljudi, ali dele recimo veru, pripadnost jednom krugu, hajde da kažemo evropsko-bliskoistočnom, koji nisu želeli da ostanu u Srbiji a bili su visokokvalifikovani, govorili su strane jezike, imali su svoje biznise i karijere u Siriji. To je nama opomena da radimo reforme brže, da donosimo i u drugim oblastima zakone koji će biti u načelu dobri kao ovi sadašnji zakoni, a to će nam biti indikatori uspeha ljudi koji baš neposredno donose neke odluke. I to je to, nemam ništa više da dodam.

Jednostavno, kada je nešto u načelu dobro, ne treba ga kritikovati, ali zato je moja molba pozivanje na razum i opozicije i vlasti da onda u pojedinostima doteramo one stvari da ti zakoni zaista budu opšteprihvaćeni, a da se tih osam sati stvarno ne koristi na stvari koje su ipak više za neke druge oblasti politike nego za raspravu u pojedinostima o zakonima u Narodnoj skupštini. Hvala na pažnji.

PREDSEDAVAJUĆI: Zahvaljujem.

Reč ima ministar Nebojša Stefanović.

Izvolite.

NEBOJŠA STEFANOVIĆ: Hvala, gospodine Stevanoviću, u ime tima MUP koji je radio na ovim zakonima i hvala vam na kritičkom osvrtu na delove zakona koji mogu da budu bolji. Svakako ćemo se truditi da u narednom periodu radimo na tome da se i ono o čemu je gospodin Jovanović u prethodnom izlaganju rekao i što ste vi rekli, da se te stvari otklone, jer je ovo zaista živa stvar.

Slažem se sa vama da, recimo, ovaj deo koji se vezuje za migracije, imali smo od 2014. godine do danas 586 zahteva za azil, od kojih mnogi nikada nisu stigli da budu obrađeni do kraja jer su ti ljudi napustili našu zemlju.

Razgovarali smo sa jednim brojem ljudi koji su prošli kroz našu zemlju, koji su bili visokoobrazovani, koji su mogli da se uklope u naše društvo, čak su neki od njih bili hrišćani koji su došli sa područja Sirije, kažem hrišćani, potpuno su nam jednako bili prihvatljivi i oni koji nisu hrišćani, koji su muslimanske ili bilo koje druge veroispovesti, ali su oni više želeli da spoje svoje porodice i da nađu svoje utočište u Nemačkoj. Naravno da je ekonomski faktor bio najznačajniji faktor. Mi smo razgovarali sa njima da vidimo da li bi neko od njih ostao u našoj zemlji, jer jedan broj ljudi je nameravao da zatraži azil. Morali smo da radimo i projekcije, naravno, da vidimo kako ćemo te ljude da smestimo, kako ćemo da obezbedimo za njih sve što je potrebno.

Međutim, mi danas na teritoriji Srbije imamo negde oko 3.500 migranata koji samo jedva čekaju da odu. Oni ne žele da ostanu ni u Mađarskoj, ne žele ni u Grčkoj, ne žele ni u Italiji, ne žele da budu ni u mnogo razvijenijim zemljama od naše. Oni imaju targete Švedska, Nemačka, Švajcarska, bukvalno tako kažu, neki od njih Francusku, i to je tako.

Mi moramo da radimo na tome, naravno, da podignemo standarde, da popravimo ekonomsku situaciju zbog naših državljana, naravno zbog naših građana, ali da time obezbedimo i da naša zemlja bude konkurentnija, jer na tržištu radne snage privlačenje kapitala, privlačenje ljudi, privlačenje svega onog što čini zemlju naprednijom svakako će biti sve važnija stvar u takmičenju u čitavoj Evropi. Mi treba da se trudimo da privučemo ljude jednako iz Poljske i Mađarske kao i Sirije ili bilo koje druge zemlje Bliskog istoka koji imaju znanje. Nama su potrebni ljudi koji imaju znanje. Zašto bismo se odrekli toga ako je neko kompjuterski genije? Meni je bila divna ona porodica sa onim desetogodišnjim dečakom koji je bio neverovatno talentovan za slikanje, to je zaista jedan od malog broja ljudi. Da je sreće da takvi ljudi mogu da ostaju u našoj zemlji, to bi obogatilo našu zemlju. Mislim da je to poruka koju svi treba da razumemo.

Vama hvala na dobroj analizi onoga što smo mi uradili i hvala vam na tome što ste rekli, u ime tima ljudi koji je ovo radio. Hvala.

PREDSEDAVAJUĆI: Zahvaljujem.

Reč ima narodni poslanik Vladimir Marinković.

Izvolite.

VLADIMIR MARINKOVIĆ: Hvala, uvaženi predsedavajući.

Poštovani ministre sa saradnicima, dame i gospodo narodni poslanici, Srbija ne bi imala ovakvu političku stabilnost, ne bi imala privredni rast i ne bi imala ovakav liderski potencijal da nije ovako bezbedna i da, naravno, u velikom delu MUP, na čelu sa ministrom Nebojšom Stefanovićem, ne vodi računa i ne suočava se sa najvećim izazovima koji su vezani za politiku bezbednosti, kako na globalnom tako na nivou Evrope, regionalnom, ali i na samom domaćem terenu.

Svedoci smo da su, možda, u vremenu u kojem živimo, sve države suočene sa izazovima kao što je međunarodni terorizam, kao što su sajber pretnje, kao što je borba za korporativnu bezbednost i svaki drugi vid bezbednosti i možemo da zaključimo da je bezbednost i nivo bezbednosti *sondicio sine quo non* modernizacije i razvoja, dakle razvitka i napredovanja jedne zemlje.

Ono što je plod i proizvod ovakve bezbednosne situacije, plod i proizvod političke stabilnosti koju danas imamo, jeste ona vest od koliko prekjuče da je nemački „Kontinental“ investirao i da otvara 500 radnih mesta. I takve vesti imamo gotovo svakodnevno. Srbija ima u 2017. godini više od dve milijarde evra stranih direktnih investicija. U Srbiji se svakodnevno otvaraju desetine radnih mesta i to je direktna posledica bezbednosne situacije i, slobodno mogu da kažem, Srbija je lider u regionu kada je u pitanju suočavanje sa bilo kojim vidom bezbednosnih izazova.

Naravno da ću kao predstavnik većine u Parlamentu i dalje nastaviti da podržavam ovakvu politiku Vlade Republike Srbije i ovakvu posvećenost MUP-a da naša zemlja bude bezbedna i da naša zemlja bude politički stabilna.

Koliko do pre samo nekoliko godina, sedam-osam godina, narko-karteli su slavili u beogradskim klubovima jednu milijardu dobiti, koliko 2009-2010. godine, radi se o evrima. Danas nakro-kartela nema, danas su i ostaci narko-kartela kao miševi, razbežali su se, nema ih, pobegli su iz Srbije zato što MUP i sve one institucije koje se bave politikom bezbednosti vode jednu bespoštednu i beskompromisnu politiku protiv organizovanog kriminala i, naravno, korupcije.

Isto tako, za nas iz SDPS-a je jako značajno i ovaj set zakona koji danas imamo na dnevnom redu je važan zbog našeg priključivanja EU, zbog dinamike naših evrointegracija, zbog Poglavlja 24, i to je jedan jako veliki doprinos MUP-a i Vlade Republike Srbije u ostvarivanju strateškog cilja naše zemlje, a to je punopravno članstvo Srbije u EU, to je modernizacija naše zemlje, to je bolji život građana naše zemlje, a preduslov za sve to je bezbednost naše zemlje i bezbednost naših građana.

Isto tako bih notirao i jednu činjenicu koja je obeležila ovu raspravu od juče i danas, a to je da gotovo niko od predstavnika opozicije u Parlamentu nije rekao da su predlozi zakona loši, niko od njih nije rekao da su oni neprihvatljivi, i to je dobro zato što se shvata da ovo jesu reformski zakoni i da jesu u najboljem mogućem interesu građana Republike Srbije.

Isto tako, napomenuo bih da zakoni koji tretiraju strance, zakon koji tretira integrisano upravljanje granicama, predstavlja u stvari stub odbrane naše zemlje i stub bezbednosti naše zemlje i naših građana. Ministarstvo unutrašnjih poslova, ministar Stefanović, 2016. godine su se suočili sa jednim od najvećih izazova koje je ovako mala zemlja kao Srbija imala u proteklih nekoliko decenija. Migrantska kriza, ministar je juče pomenuo, preko 1.500.000 ljudi je prošlo kroz Srbiju, gotovo bez ijednog većeg incidenta. Tretirani su humano, tretirani su kao ljudi i zato je naša zemlja dobila pohvale i od SAD i od EU, od naših partnera širom sveta, zato što smo pokazali da je Srbija zemlja koja je spremna i koja zna da upravlja krizama, da je Srbija spremna i da ima kapacitete da obezbedi stabilnost i da obezbedi miran prolaz i sve ono što je potrebno u skladu sa civilizacijskim normama i svim poveljama UN, Saveta Evrope i svih relevantnih institucija za sve one ljude koji prolaze kroz Srbiju i koji su pogođeni ratom na teritoriji Levanta, odnosno Sirije i Iraka, i koji su pogođeni terorističkim aktivnostima u tim zemljama.

Takođe moram da istaknem jednu veoma važnu činjenicu, da od 2014. godine imamo mnogo manji broj saobraćajnih nesreća. Ovde se govori o Zakonu o bezbednosti u saobraćaju. Posebno bih napomenuo 2014. godinu, 17% je manje saobraćajnih nesreća i to je pitanje jednog strateškog pristupa Vlade izgradnji infrastrukture, strateškog pristupa samog ministarstva da obezbedi zakonski okvir i takve zakone da do ovoga ne dolazi.

Naravno, desetine ljudi su u pitanju koji godišnje izgube život i ne možemo govoriti ni o kakvoj materijalnoj kompenzaciji, ali analize stručnjaka pokazuju da svaki taj izgubljeni život faktički košta neizmerno jednu zemlju. Košta nas zato što gubimo svoje ljude, gubimo novac, gubimo BDP i jako je bitno da se ovaj trend smanjivanja ovih nesreća nastavi kroz izgradnju infrastrukture, kako meke tako i tvrde, i kroz jače kažnjavanje onih koji ugrožavaju naše puteve, koji ugrožavaju ljude i, naravno, sve one koji učestvuju u saobraćaju.

Pošto ću ostaviti neko vreme svom uvaženom kolegi Branislavu Jovanoviću, SDPS će sa velikim zadovoljstvom glasati u danu za glasanje za ove predloge zakona i, naravno, koristim priliku kao predstavnik koalicionog partnera da čestitam predsedniku Gradskog odbora SNS, gospodinu Nebojši Stefanoviću, briljantnu pobedu na beogradskim izborima. Hvala.

PREDSEDAVAJUĆI: Zahvaljujem.

Reč ima narodni poslanik Nataša Vučković. Nije tu.

Reč ima narodni poslanik Milimir Vujadinović.

MILIMIR VUJADINOVIĆ: Hvala, predsedavajući.

Dame i gospodo narodni poslanici, uvaženi ministre sa saradnicima, poštovani građani Republike Srbije, poslednja tri dana je pred nama set zakona čiji je predlagač MUP. Naravno, deo ovoga jeste najavljen u ekspozeu koji je premijerka iznela u ovom uvaženom domu prilikom izbora Vlade i predstavlja kontinuitet rada prethodnih vlada, na čijem čelu je bio i današnji predsednik Aleksandar Vučić.

Pre nego što bih bilo šta rekao o predloženim zakonskim rešenjima, mislim da je korektno, a pre svega radi javnosti u Srbiji, izneti podatke dosadašnjeg rada MUP-a i napraviti jedno poređenje onog što je rađeno do 2014. sa onim što je urađeno od 2014. godine do danas. U tom smislu ću samo nekoliko podataka, da bi građani Srbije imali uvid u ono što radi MUP i shvatili da su ova zakonska rešenja u stvari samo nastavak jednog uspešnog dosadašnjeg rada MUP-a.

Što se tiče krivičnih dela, njihov broj u prethodnom periodu, od 2014. do danas je smanjen za približno 9%. To u apsolutnim brojkama znači 1.900 manje krivičnih dela na nivou godine. Broj ubistava je smanjen za 15%, krivično delo silovanja za 27%, s tim da je sam procenat rasvetljavanja tih dela negde na 92%. Kao što znamo, Srbija se suočila sa migrantskom krizom, više od milion ljudi koji su prošli kroz Srbiju je kontrolisano, formirana je Kancelarija za azil. Što se tiče materijalnog opremanja MUP-a, treba napomenuti da je kupljeno 21.500 uniformi za srpsku policiju, 1.200 kompleta uniformi za žandarmeriju, za brigadu policije oko 500 kompleta uniformi, 3.200 pantalona kada je u pitanju pogranična policija itd.

Da ovo nisu samo ocene nas narodnih poslanika iz SNS i uopšte iz vladajuće koalicije govori podatak da je Komisija generalnog sekretarijata Interpola visoko ocenila rad tog nacionalnog centralnog biroa Interpola u Beogradu, gde smo od 190 članova proglašeni od strane Komisije za deset najpoželjnijih partnera u svetu. Mislim da je to jedna apsolutno objektivna ocena od strane relevantne međunarodne institucije. Toliko što se tiče onog što je urađeno u dosadašnjem periodu.

Što se tiče ovih zakona, baziraću se na dva. Pokušale su naše uvažene kolege iz opozicije da kažu da nisu imali vremena, da je sazvana sednica brzo, ali opet radi javnosti i radi tačnosti, npr. Zakon o državljanstvu je u Narodnu skupštinu stigao 24. novembra 2017. godine, Zakon o graničnoj kontroli i Zakon o strancima 2. decembra 2017. godine. Mi znamo da su oni svoje vreme potrošili u beogradskoj kampanji pokušavajući da se domognu narodnog novca. Naravno, kada nisu uspeli u tom naumu, do novca pokušavaju doći zadnjih dana ne prezajući ni od ucena srpskih fudbalera.

Naime, sam Zakon o azilu jeste prilagođavanje našeg zakonodavnog okvira razvijenom delu Evrope. Pokušali su i to da predstave kao predmet koji će poslužiti za naseljavanje migranata i bog zna koga u Srbiju, ali radi tačnosti, još malo podataka. Koliko je to tačno, neka Srbija sama oceni. U celoj 2017. godini 6.195 lica je izrazilo nameru da podnese zahtev za azil. Izraziti nameru ne znači da ćete taj posao uraditi. I pored izražene namere, zahtev za azil je podnelo 235 lica, na kraju tri pozitivna rešenja, što znači da je u 2017. godini troje lica dobilo azil. Toliko o tome da ćemo u Srbiji naseliti migrante, Arape, Azijate i bog zna koga.

Ono što je bitno, svaki zakon ne služi samo azilantima, tj. u ovoj oblasti. Svaki zakon u ovoj oblasti služi pre svega građanima Srbije, jer će poslužiti za bolje profilisanje onih koji dolaze i prolaze kroz Srbiju i samim tim će doprineti bezbednosti naših građana koji stalno žive u Republici Srbiji. Međutim, ako mene pitate, dva zakona koja imaju najviše koristi za građane Republike Srbije, za najširi sloj stanovništva, jesu Zakon o državljanstvu i Zakon o bezbednosti saobraćaja.

Zakon o državljanstvu je zaista velika stvar. Mislim da dosada nije puno rečeno o tome pa ću pokušati malo, pre svega radi naših građana i radi, kako reče moj kolega Stevanović, informisanja javnosti, da kažem više o tome. Naime, ako pogledate sadašnje rešenje Zakona o državljanstvu, svako od nas, i svaki građanin Republike Srbije, svoje uverenje o državljanstvu mogao je uzeti prema mestu upisa. Ovim zakonskim rešenjem građani Republike Srbije će moći preuzeti uverenje o državljanstvu u bilo kojoj opštini u Republici Srbiji, što znači da neko ko je rođen u Leskovcu a živi u mojoj Subotici, neće morati da odlazi, kao dosada, po uverenje o državljanstvu u Leskovac i to je ono što je velika ušteda i velika korist za građane Republike Srbije.

Drugi veliki problem je taj što su svi naši državljani koji su zahtev za državljanstvo predali u diplomatsko-konzularnim predstavništvima širom sveta, a naravno najviše u regionu, u Republici Srpskoj, Crnoj Gori, Makedoniji i Hrvatskoj, svi su dosada bili upisivani u matične knjige u gradu Beogradu. Svoje uverenje o državljanstvu svi oni su mogli preuzeti isključivo u opštini Stari grad, jer je prema zakonskom rešenju upravo tu opštinu odredila Skupština grada Beograda. Možete misliti kakve je probleme to stvaralo i zaposlenima u opštini Stari grad ali i stotinama hiljada ljudi koji su danas državljani naše zemlje i žive preko Drine ili možda na jugu u Crnoj Gori, Makedoniji itd. Znači, ono što je bitno za njih, ovim zakonskim rešenjem će svoje uverenje o državljanstvu moći da preuzmu bilo gde na teritoriji Republike Srbije, olakšaće rad ljudima koji rade u Starom gradu, a njima skratiti vreme putovanja. Onima koji su imali ličnu kartu u Republici Srbiji, to su uglavnom stara lica, a nisu imali državljanstvo, bili su rođeni u nekoj od republika bivše SFRJ, ovim skraćujemo muke i dobijaju konačno rešenje tog svog problema.

Neću još dugo. Što se tiče Zakona o bezbednosti saobraćaja, mislim da je suvišno i trošiti reči. Svako zakonsko rešenje koje će doprineti tome da imamo samo jednu dečju povredu manje, da ne kažem šta više, mi poslanici SNS ćemo svakako podržati. Voleo bih da vidim ko će da bude protiv toga da se u ime smanjenja problema i sačuvanja života u Srbiji sankcionišu prolasci kroz crveno svetlo, bahata vožnja, da se smanji dozvoljeni nivo alkohola u krvi, da se smanji i bolje sankcioniše brza vožnja kroz naseljena mesta. Dok god idete u ovom pravcu, mi ćemo svakako podržavati i naredna zakonska rešenja.

Na kraju, poštovani ministre, moram da vam kažem da narod jedino vidi i jedino ceni rad i trud. Nemojte imati sumnju da će svaki rad i svaki trud biti nagrađen a da će kazna za svaku mržnju na kraju da stigne. Videli ste to u nedelju na izborima za grad Beograd, budite sigurni da će tako biti i ubuduće, a mi ćemo kao narodni poslanici svakako, pre svega mi iz SNS-a, podržavati ovakve zakonske predloge koje budete slali pred nas. Hvala vam puno.

PREDSEDAVAJUĆI: Zahvaljujem.

Reč ima narodni poslanik Momčilo Mandić.

Izvolite.

MOMČILO MANDIĆ: Hvala, gospodine predsedavajući.

Gospodo poslanici, gospodine ministre sa saradnicima, svedoci smo velikog seta zakona koji je pred nama ovih dana i o kome se diskutovalo u većoj meri.

Gospodine ministre, ja ću govoriti uglavnom o Predlogu zakona o izmenama i dopunama Zakona o policiji. Vi ste u nekoliko navrata rekli da je to reformski zakon i da je to zakon koji je donesen 2016. godine, tako da je taj zakon jedan od proevropskih i proreformskih. Međutim, vi ste gotovo trećinu tih članova promenili, izmenili ili izbrisali. Smatram da bezglavo jurišanje u evropske standarde poništava specifičnost naše policije, koja je, po mom mišljenju, u ovih nekoliko desetina godina bila jedna od najboljih policija u Evropi.

S obzirom na to da pred vama stoji na desetine podzakonskih akata koje morate doneti da bi se otvorila poglavlja 23 i 24, posle toga ćemo gledati našu policiju, govorim o uniformisanoj policiji, da će nositi brade, da će alke nositi na licima i sve one stvari koje gledamo sada momentalno u Evropskoj uniji. Smatram da ćemo time izgubiti specifičnost naše policije koja je, ponavljam, sigurno jedna od najboljih policija u Evropi.

Velika i dobra stvar je, gospodine ministre, moje mišljenje je, za razliku od Nenada Čanka, što ste Sektor za vanredne situacije ostavili u resoru gde su koncentrisan veliki resursi, i materijalni i ljudski, i da je rešena dilema oko toga. Takođe je dobro što ste status vatrogasnih jedinica rešili i što su vatrogasci dobili status policajca, odnosno uvećani, kako vi navodite, radni staž. Time su neke stvari otklonjene, jer rad i vatrogasaca i Sektora za vanredne situacije je vrlo težak, rizičan i dobro je što je u sastavu policije, sa uvećanim radnim stažom. To govorim za stvari koje ste, po mom mišljenju, dobro uradili u Predlogu zakona o izmenama i dopunama Zakona o policiji.

Primedbe, jedna od najvećih i najvažnijih primedbi je član 43. zakona o izmenama i dopunama Zakona o policiji. On govori o prevremenom penzionisanju ljudi koji su bili angažovani u specijalnim jedinicama ili na posebnim zadacima. Dali ste okvir da u penziju mogu ići ljudi koji su napunili 45 godina života i 15 godina staža. Šta je sa ljudima koji su napunili preko 20 godina staža a nemaju 45 godina života? Znate, u te jedinice elitne, specijalne, idu mladići dvadesetih godina. Da li su sad oni kažnjeni što su 1997-1998. godine kao osamnaestogodišnjaci ili dvadesetogodišnjaci otišli u policiju, pa su bili na Kosovu u najgore vreme, rat ako su preživeli, Peštersku visoravan, nisu napunili 45 godina i ne mogu po ovom leks specijalisu da odu u penziju? Mislim da je to verovatno neka greška vaših saradnika, da se na neki način ti ljudi zapostavljaju u odnosu na ove. Mi smo čak dali, SRS, amandman na taj član i smatramo da bi trebalo to prihvatiti da se ne bi osećali zapostavljeni svi oni koji su prešli i Kosovo i Peštersku visoravan i rat a verovatno su greškom administracije zapostavljeni.

Sledeća stvar o kojoj bih želeo malo da govorim je dopunski rad policije. U prošlom zakonu, iz 2016. godine, vi ste naveli čime se policija ne sme baviti. Sada ste tačno odredili da policija može u vreme kada nije na poslu da radi određene zadatke i poslove koji nisu u sukobu interesa, odnosno u sukobu sa onim što se obavlja u policiji.

U jednom momentu ne znam ko je od političara rekao da neće dozvoliti da pripadnici elitnih jedinica policije rade za preduzeća kao što su „Delta“, „Viktorija“ i slično, što ja mislim da je pogrešno, jer radeći u tim firmama ljudi rade, govorim o pripadnicima policije, u belim rukavicama, rade neki posao obezbeđenja, ne dolaze u dodir sa kriminalcima i sa nekim stvarima koje ih stavljaju u iskušenje, za razliku, recimo, od poslova koji se obavljaju po noćnim klubovima, barovima itd., gde pripadnici policije hteli ̶ ne hteli dolaze u dodir sa velikim novcem, sa drogama, sa ljudima sumnjivih, odnosno kriminalnih ponašanja, i ne hoteći uvlače se u to društvo.

Tu je na neki način izostavljen direktor policije. Čitajući ovaj zakon o izmenama i dopunama video sam da su na vrlo velikim poslovima, u nekim poslovima saglasnost i funkcija direktora policije je izostavljena, tako da šefovi organizacionih jedinica direktno komuniciraju sa ministrom, ili organizaciona jedinica preko kabineta ministra. Mislim da je na taj način sužen krug direktora policije, koji treba da bude, po mom mišljenju, brana između stranačke milicije i profesionalne policije. Po mom mišljenju, ne može nijedan akt, nijedna radnja, nijedan zakon niti bilo šta drugo da se dogodi a da ne ode kroz Kabinet direktora policije i da on o tome ne odlučuje. On je operativan i nadređen svim organizacionim jedinicama u resoru MUP-a.

Takođe, hteo bih da napomenem da je jedan od podzakonskih akata u nadležnosti ministra, ponašanje ovlašćenih službenih lica prema maloletnicima. Tamo ste naveli da propise o ponašanju, odnosno primeni ovlašćenja policije donosi ministar policije uz saglasnost ministra pravde. Mislim da je to greška. Tu treba da se traži saglasnost i mišljenje tužioca za maloletnike i sudije za maloletnike. Oni su operativci, oni su ljudi koji se bave maloletnicima i koji će dati dovoljno dobrih saveta ministru policije da donese svoj podzakonski akt o načinu primene ovlašćenja prema maloletnicima.

Mislim da su na neki način zapostavljeni rad i uloga direktora policije, jer je činjenica, gospodine ministre, da vi možete bez konkursa predložiti Vladi drugi mandat direktora policije. Da li to znači da, ako dobro sluša ili dobro radi, ne mora ići na konkurs? A konkurs predviđa izbor i daje mogućnost i drugim zaposlenim ljudima u tom resoru, istaknutim službenicima policije, da rade taj posao. Hvala.

PREDSEDAVAJUĆI: Reč ima ministar dr Nebojša Stefanović.

NEBOJŠA STEFANOVIĆ: Pre svega, hteo bih samo da se osvrnem na nekoliko stvari koje ste vi rekli; odnose se na važne stvari u našem društvu, a mislim da i vi i ja znamo zbog čega su važne, pogotovu za ove momke – i žene, naravno, ali pre svega momke, pošto ih je neuporedivo veći broj – koji su bili pripadnici specijalnih jedinica i za koje smo predvideli prevremeni odlazak u penziju.

Zašto smo se za to opredelili? Morali smo u jednom trenutku da donesemo neki... Bez obzira na to što je to, naravno, dvojni ključ, ja ne mogu da penzionišem nekog bez njegove saglasnosti, niti on može samo svojom željom da bude penzionisan, ako ne ispunjava opšte uslove za penzionisanje, bez moje saglasnosti čak i po ovom zakonu. Dakle dvojni ključ, i pripadnik mora biti saglasan i ministar.

Zašto smo to uveli? Uveli smo zato što uvek postoji nešto što se zove potreba službe. Ne mogu da dovedem do toga da policija izgubi sve iskusne ljude i da svi oni koji imaju iskustvo koje bi mogli da upotrebe u obavljanju tih složenih poslova odu u penziju, ili da odu, recimo, na poslove koji će za njih biti... Iako će oni koji nemaju dovoljan broj godina staža imati određeno umanjenje penzije, onima kojima fali par godina njima je to beznačajno, i ako odu tako mladi, oni će svakako naći neki dopunski posao koji će posle toga raditi, koji je za njih, uz penziju, dopunski prihod za njih i njihove porodice, što je potpuno razumljivo.

Ali mi nekad imamo potrebu da neke od tih ljudi zadržimo u našim jedinicama, jer su prosto kičma, stub sistema tih jedinica, i dok god ispunjavaju uslove koji su propisani za prijem u te jedince i ispunjavaju sve psihofizičke testove koji omogućavaju njihov ostanak u tim jedinicama, oni nama trebaju. Dakle, pored finansijskih efekata, pored toga da mi je bilo malo čudno, ja sam se sreo sa nekim momcima koji imaju 40-41 godinu i kažu – možemo li u penziju? Malo bi bilo rano, pravo da vam kažem, da momci sa 40 godina idu u penziju, ali nije veliki broj tih ljudi. Međutim, oni sa 40 godina su dovoljno iskusni da nam pomažu da ove mlađe pripadnike koji dolaze u naše redove obučavaju i da budu u tom smislu vrlo korisni u MUP-u.

Zbog toga smo se opredelili da to bude ipak 45 godina. Smatrali smo da neko pre 45. godine treba da ostane da radi za svoju državu. A svakako ću se truditi, imajući u vidu i ovo što ste vi rekli i ono što ja znam, a razgovarao sam ove četiri godine sa ogromnim brojem pripadnika specijalnih i posebnih jedinica lično, dakle neposredno sa njima, trudiću se da ne postoji nijedan pripadnik koji je na bilo koji način oštećen, upravo zato što cenim ono što su radili za Srbiju i ono što su radili i za MUP.

Što se tiče nespojivih poslova, mi smo u postupku donošenja pravilnika o poslovima koje pripadnik može da obavlja i mimo službe, kada završi svoje radno vreme, šta je to što može da radi a da ne narušava ugled službe, jer se slažemo da smo u prethodnim godinama imali slučajeve da su radili sa raznim kriminalcima, da su bili njihovo obezbeđenje. Razumem i te ljude, oni to rade iz finansijskih razloga, ali prosto oni moraju da razumeju da to nije u interesu građana naše zemlje i nije u interesu MUP-a i mi ćemo se truditi da pronađemo one poslove koji, naravno, uz saznanje starešina, mogu da obavljaju. Na kraju krajeva, u interesu je MUP-a da policajci rade određene poslove jer time prikupljaju, oni su 24 sata policajci, njihova je dužnost da prikupljaju podatke koji mogu dovesti do rešavanja određenih krivičnih dela. Dakle, mi smo sada nespojive poslove definisali u zakonu. Definisaćemo podzakonskim aktima kako će se to preciznije sprovoditi i mislim da ovo nije loše rešenje.

Što se tiče direktora policije, za direktora policije izabran je gospodin Rebić na konkursu. Što se mene tiče, ono što ste mogli da vidite i u ovom zakonu i u prethodnom, dakle u ovim izmenama i dopunama, vrlo je jasna jedna stvar koja kaže: Direkcijom policije rukovodi direktor policije. Rukovođenje i odgovornost u Direkciji policije zasniva se na načelu jednostarešinstva i subordinacije. Dakle sve policijske jedinice potčinjene su direktoru policije. Dužni su da ga izveštavaju o svom radu, da slušaju njegove naloge i tu nema preskakanja ni na koji način.

Jedini koji mogu da se obrate direktno Kabinetu ministra ili ministru su oni koji ne pripadaju policiji. Dakle, to su sektori unutar Ministarstva koji nemaju veze s policijom – vatrogasno-spasilačke jedinice, sektor za finansije, sektor ljudskih resursa, oni koji nisu policajci. Oni koji su unutar sistema Direkcije policije, njihov šef je, da kažemo tako kolokvijalno, direktor policije i oni se obraćaju direktoru, a direktor meni ukoliko su to poslovi koji zahtevaju sistemsku podršku Ministarstva; ukoliko ne, on to obavlja samostalno.

Dakle, verujte mi da nema nikakvog preskakanja u tom smislu, niti bismo to dozvolili jer, naprosto, kad se jednom veliki sistem naruši, kada jednom dozvolite, to često ljudi bez iskustva prave grešku, a vi to niste, ljudi koji su bez iskustva naprave grešku, razgovarao sam sa mnogima – kad se jednom napravi greška pa nekog preskoče, vi ste sledeći ko je preskočen. Nije bitna tu stvar sujete, ko je preskočen, nego što onda sistem nema puno saznanje šta se dešava i ne odvija se posao onako kako je propisan i uvek je greška. Uvek treba da se radi po pravilima, po zakonu, onako kako treba. Ima ko se kome obraća. Na kraju krajeva, čemu služi potporučnik ako se vi obratite direktno kapetanu? Čemu služi kapetan ako idemo kod generala? Onda taj sistem ne funkcioniše.

Ja sam zadovoljan što sistem u MUP-u funkcioniše. Imamo dobru saradnju, rekao bih. Ja imam dobru saradnju i sa direktorom i sa svim pomoćnicima, državnim sekretarima, a znam da on ima dobru saradnju sa načelnicima policijskih uprava i u sedištu i na teritoriji i mislim da u tom smislu policijski sistem funkcioniše bolje nego ranije.

Da li ima mesta da se još nešto unapredi? Da. Unapredićemo ga još i koristićemo sve više savremene komunikacione tehnologije, jer prosto nemate vremena da svakoga dana vidite veliki broj ljudi. Korišćenjem tih savremenih tehnologija poboljšava se brzina komunikacije sa ljudima u policiji, ali naravno i sa građanima. Hvala vam na korisnim komentarima.

PREDSEDNIK: Hvala.

Reč ima narodni poslanik Ljiljana Malušić.

LjILjANA MALUŠIĆ: Hvala, predsednice.

Uvaženi ministre sa saradnicima iz Ministarstva, dame i gospodo poslanici, pre nego što krenem sa svojim izlaganjem, želim da dr Stefanoviću, predsedniku Gradskog odbora, čestitam na izvanrednoj, rekla bih istorijskoj, pobedi SNS-a, jer je za SNS glasalo 45% građana. Hvala im na tome. Prepoznali su rad, red i disciplinu i rezultate rada koji su vidljivi na svakom mestu. Beograd je danas postao lepo mesto za život a biće tek mnogo, mnogo bolji. Mi smo dobili ovom pobedom ogromnu odgovornost da radimo brže i bolje i to ćemo zaista i uraditi.

O ovim zakonima neću mnogo govoriti, jer su eksperti učestvovali u izgradnji ovih zakona, a takođe i nevladin sektor, ali ipak moram da se osvrnem na neke od njih. Pre svega, govoriću o Predlogu zakona o azilu i privremenoj zaštiti.

Republika Srbija je danas vrlo respektabilna u svetu, u međunarodnoj zajednici. A zašto? Zato što je bila posvećena zaštiti osnovnih ljudskih prava, naročito u periodu između 2014. i 2016. godine, kad se, nažalost, desila zapadnobalkanska ruta, odnosno milion ljudi iz ratom zahvaćenih područja je prošlo kroz našu zemlju. Mi smo tada pokazali izuzetno veliki stepen empatije, dostojanstva, čestitosti, pomogli smo tim ljudima i stekli kredibilitet i respekt u svetu. Tako radi odgovorna vlada, tako radi naša gradska vlada, takođe i predsednik Republike, gospodin Aleksandar Vučić.

Ono što je vrlo važno istaći je da su u tom periodu najviše, baš najviše. i najbolje bile ocenjene uglavnom zaštita elementarnih ljudskih prava, a takođe i bezbednost. Govorilo se ovde da će dolaskom milionske populacije iz ratom zahvaćenih područja biti terorista. Naprotiv, ti ljudi su kao i mi. Ne treba zaboraviti kome se šta u datom momentu može desiti. Najteže u životu je biti dobar čovek, a mi smo to pokazali.

Visok stepen bezbednosti, je moram da pohvalim to što radi Ministarstvo unutrašnjih poslova. Ja sam srećna što živim u ovoj zemlji, što sam imala čast i zadovoljstvo da kao pripadnica Odbora za ljudska i manjinska prava porazgovaram sa svim damama, odnosno gospodom u kampu ili prihvatnom centru, Centru za migrante i azilante. Ljudi su bili prezadovoljni. Nisu verovali da postoje ljudi kao što su Srbi, odnosno građani Srbije. Mislili su da postoji zid i da će ovde naići na ko zna šta, jer smo u svetu bili satanizovani. Ne, naprotiv, popravili smo sliku, koju nismo zaslužili, zbog lošeg lobiranja. Sada smo ljudi koji su svuda hvaljeni, u čitavoj međunarodnoj zajednici.

Tako radi odgovorna vlast, tako rade građani Srbije i ja sam presrećna što sam deo njih.

Drugi zakon o kom ću govoriti je Predlog zakona o dopunama Zakona o državljanstvu Republike Srbije. Zašto baš o tome? Zato što ćemo napraviti centralnu bazu podataka i skladištenje podataka. Zato što ćemo u jednom momentu na klik dugmeta moći da imamo apsolutno sve podatke: o imenu, prezimenu, polu, promeni pola, bračnom stanju, o tome ko je gde kako živeo, o državljanstvu. A zašto? Zato što mnogi od nas imaju razne sporove, zato što ćemo biti brži, zato što je cilj ove Vlade da smanji birokratiju koja je nastala od 2000. do 2008. godine, kada nam je mila opozicija otpustila 400.000 ljudi i zaposlili svoje partijske drugare. Mi to tako ne radimo; mi prirodnom selekcijom ili odlaskom u penziju, ljude ne ostavljamo bez posla, imamo dobre socijalne programe i prekvalifikaciju.

Zašto ovo govorim? Zato što je bitno da građani čuju i znaju šta to sve radi Vlada i ministar unutrašnjih poslova, odnosno njegov tim. Zašto je dalje važno? Zato što ćemo taj ogroman birokratski aparat prepoloviti, jer ipak svi ovi ljudi dobijaju platu iz tog budžeta, a zatim, radi se o brzini, radi se o uštedi novca i vremena. Tako radi odgovorna Vlada.

Na kraju, spomenuću još jedan zakon koji je meni impresivan, a to je Predlog zakona o izmenama i dopunama Zakona o javnom redu i miru. Zašto? Zato što su Ustavom zagarantovane elementarne slobode svih ljudi, a neko ko voli oružje biće prosto sankcionisan. Sankcije će biti povećane i eto nama punjenja budžeta, uz svu zahvalnost. Zašto? Zato što će neko ko se bavi nasiljem, zastrašivanjem i ne daj bože nečim težim, imati kaznu od 50.000 do 100.000, a zatim onaj ko voli da maše bakljama i ko unesrećuje druge ljude imaće kaznu koja je bila 10.000, sada donja granica od 50.000 a gornja 100.000. Bravo! Tako radi odgovorna vlast i MUP i ja ću sa zadovoljstvom glasati za sve ove zakone u danu za glasanje. Hvala.

PREDSEDNIK: Reč ima narodni poslanik Milovan Drecun.

MILOVAN DRECUN: Poštovana predsednice, gospodine ministre sa saradnicima, kolege poslanici, pred nama je zakon od posebnog značaja, odnosno Predlog zakona o izmenama i dopunama Zakona o policiji.

Koliko sam uspeo da primetim iz svih ovih zakona, sa vaših dolazaka na Odbor za unutrašnje poslove, priprema se i sprovodi jedna ubrzana sveobuhvatna reforma MUP-a i policije sa krajnjim ciljem da se ono što je zaparloženo decenijama, a što je negativno u sistemu koji je od kritične važnosti za unutrašnju bezbednost države i građana, dovede u jedan prihvatljiv okvir koji će biti efikasan, moderan i koji će odgovoriti savremenim i bezbednosnim izazovima.

Upravo mislim da je i za nas poslanike i za vas u MUP-u važno da zakone koji su pred nama i buduće zakone uskladimo sa tim bezbednosnim izazovima. Bez valjane analize problema sa kojima se naše društvo suočava u oblasti bezbednosti, ugrožavanja bezbednosti građana i države, sistema, ne možemo da imamo ni dobre zakonske predloge. Ako uskladimo te dve stvari, onda ćemo biti na dobrom putu. Verujem da će vam pomoć nas poslanika biti značajna.

Ja sam nekoliko stvari hteo da kažem vezano za ovaj zakon. Naime, gledao sam opis policijskih poslova i slažem se da na prvom mestu treba da bude prevencija kriminala i unapređenje bezbednosti u zajednici, ali očekujem da vidim jedan potpuno razrađen i definisan mehanizam za tu prevenciju, da vidimo koliko će taj mehanizam biti efikasan, da li ćemo imati mogućnosti da ga dopunjujemo zajedničkim radom narednih godina.

Takođe, izvršavanje poslova utvrđenih propisima o oružju, privatnom obezbeđenju i detektivskoj delatnosti, mislim da je tu neophodan pojačan nadzor, jer je dosad bilo mnogo incidentnih situacija i nepoštovanja zakona upravo u toj oblasti.

Ono što mi je posebno drago jeste fond za solidarnu pomoć koji će biti formiran. Koristim priliku da se svi zajedno setimo onih pripadnika MUP-a koji su svoje živote dali na Kosovu 1998. i 1999. godine, a koji su posle toga ostali nekako, čini mi se, zajedno sa ostalim pripadnicima snaga bezbednosti, prilično zaboravljeni od države, društva i svih nas. Mislim da to ne smemo da dozvolimo, da dugujemo veliku zahvalnost i da moramo da rešimo statusna pitanja porodica onih kojih nema više među živima, koji su svoje živote dali da bi branili državu i bezbednost naroda.

Ono što mi je posebno interesantno, kad reformišete jedan sistem, idete u dva pravca – modernizujete sredstva kojima se taj sistem služi i, s druge strane, morate da poboljšate kadrovsku politiku, odnosno kvalitet ljudi koji će nositi taj sistem koji će ga reformisati.

Vidim da ste prionuli ozbiljno na posao da uočene negativnosti u funkcionisanju Ministarstva unutrašnjih poslova, odnosno policije, konačno počnu da se rešavaju na jedan efikasniji način nego što je to bilo dosada.

U obrazloženju ovog zakona piše da su znatno unapređene i precizirane preventivne aktivnosti Sektora unutrašnje kontrole i novi instrumenti uvedeni u pravni sistem važećeg Zakona o policiji sada su razrađeni i njihova primena će obezbediti podatke za dalju analizu i predlaganje mera za iskorenjivanje korupcije u Ministarstvu. Slažem se.

Ključna stvar, ako hoćete da uspete u reformi Ministarstva unutrašnjih poslova i stvaranju jednog izuzetno efikasnog, odgovornog sistema koji će služiti građanima i njihovoj bezbednosti je da se iskoreni korupcija. Korupciju nose ljudi, pojedinci. Policija mora da ima taj unutrašnji mehanizam koji će svakodnevno prepoznavati takve negativne pojave. Ako se napravi taj mehanizam, onda će poverenje građana u policiju da bude mnogo veće.

Vidim da govorite o inoviranom konceptu postupanja u Sektoru unutrašnje kontrole. Verovatno je u značajnoj meri inoviran u odnosu na ono što je bilo. Mene malo podseća na neke sisteme koje imamo u nekim efikasnim policijama na Zapadu, recimo u SAD ili nekim drugim državama, ali sve ono što je dobro mislim da treba koristiti i kod nas.

Odredbom člana 69. menja se član 230. i predviđa da u cilju prevencije korupcije Sektor unutrašnje kontrole sprovodi test integriteta, analizu rizika od korupcije, vodi evidenciju, vrši kontrolu prijave i promene imovnog stanja, što je svakako veoma značajno, da se prikupljeni podaci i evidencije o spoljnim aktivnostima vode u skladu sa propisom o evidencijama i obradi podataka u oblasti unutrašnjih poslova.

Vidim da je test integriteta veoma dobro razrađen i to podržavam. Ključno pitanje u tome je kako će se taj test u praksi pokazati. Mislim da će to umnogome zavisiti od onih koji će ga sprovoditi, i sprovođenje analize rizika od korupcije i provera, prijave i promene imovnog stanja.

Sve su to dobre stvari da bi se utvrdilo ima li nepravilnosti unutar sistema. Ali mene nešto drugo zanima. Ja ovde nisam video detaljno razrađen sistem kontrole onih koji kontrolišu Sektor unutrašnje kontrole. Vidim da je precizirana nadležnost za vršenje bezbednosnih provera za zaposlene u Sektoru unutrašnje kontrole i Službi za bezbednost i zaštitu podataka. Moram da priznam da me taj mehanizam jako zanima.

Dakle, Sektor unutrašnje kontrole u narednom periodu treba da bude izuzetno bitan da bi se sprovelo ovo što nam predlažete ovde kao predlog promene zakona. Ali nešto mi tu nedostaje. Nedostaje mi kontrola u okviru unutrašnje kontrole.

Ja ću vam reći jedan primer, koji treba svima nama da bude upozorenje. Imate čoveka u unutrašnjoj kontroli. Ja kao poslanik, na sreću ili na žalost, dobijam mnogo predstavki od građana, pa i od ljudi koji rade u unutrašnjoj kontroli. Recimo, imate slučaj jednog čoveka koji je dobio negativnu proveru iz BIA, sa napomenom da je nepodoban za službu u BIA. Taj isti čovek, recimo, ima fizički napad na šefa BIA u jednoj opštini, podneta prekršajna prijava, zataškana, suspendovan je i dok je bio pod suspenzijom dobio je rešenje da prelazi u Sektor unutrašnje kontrole policije. Pa onda imamo prijavu njegove supruge za fizičko maltretiranje i mnogo toga drugog.

Mislim da ovaj mehanizam koji gradite mora da pojača i kontrolu onih koji će kontrolisati sve pripadnike Ministarstva unutrašnjih poslova i da treba da iskorenite ove nasleđene probleme. Bez toga ovaj zakon će biti faličan. Dati u ruke nekome toliku moć da može da kontroliše sve ostale pripadnike a da sam bude nedovoljno kontrolisan, da sam ima iza sebe neke negativne stvari koje ga kompromituju da se bavi tim poslom, to jednostavno nije prihvatljivo.

Očekujem da ćete u narednom periodu svakako poboljšati i sistem kontrole ljudi koji rade u Sektoru za unutrašnju kontrolu, a onda će već biti potpuno otvoren put da se borba protiv korupcije efikasno sprovodi u policiji, što vam od sveg srca želim. To je zadatak svih nas, jer samo u tom slučaju ćemo imati mnogo efikasniju policiju i mnogo veće poverenje građana, a to je u uslovima kada imamo i raslojavanje društva i velike socijalne probleme i turbulentne periode veoma bitno. Hvala vam.

PREDSEDNIK: Zahvaljujem.

Reč ima Dijana Vukomanović.

Izvolite.

DIJANA VUKOMANOVIĆ: Zahvaljujem, predsednice.

Nadovezala bih se na izlaganje prethodnog kolege, koji govori u bezbednosnom kontekstu, tako da ću ovo ograničeno vreme koje naša poslanička grupa ima isto fokusirati na ova tri zakona – o azilu, o strancima, o prekograničnoj kontroli, koji u stvari treba da pripreme Srbiju za suočavanje sa najvećim izazovom koji je trenutno u Evropi, pa i šire. Reč je o migrantskoj krizi, takozvanoj.

Mi znamo da je ta balkanska ruta, preko koje su masovno prelazili migranti, da li izbeglice da li ekonomski migranti, preko teritorije naše zemlje trenutno suspendovana, ali evo jedno konkretno pitanje – da li se ovim setom izmena i dopuna zakona koje sam trenutno pomenula i koji su na dnevnom redu zaista u dovoljnoj meri pojačavaju kapaciteti MUP-a i čitavog našeg društva u stvari, ovom raspravom koju mi danas vodimo, da se suočimo sa migrantskom krizom? Vidimo da ekonomski najjače zemlje u Evropi, koje imaju nesumnjivo i policijske i druge kapacitete da se suoče sa migrantskom krizom, to ne uspevaju.

Činjenica jeste, i to uvek treba isticati i to je pohvalno, da je Srbija od strane međunarodnih organizacija Saveta Evrope i drugih humanitarnih organizacija, najrelevantnijih međunarodnih organizacija, pohvaljena za humanitarni i humani pristup u menadžmentu, da tako kažem, izbegličke krize.

Takođe bih se pozvala na iskustvo, na ono što sam videla zajedno sa mojim uvaženim kolegama, koji smo bili članovi delegacije pri Parlamentarnoj skupštini OEBS-a, zajedno sa inostranim kolegama išli smo u Preševo i Bujanovac, i koristim ovu priliku zaista da pohvalim i brojne međunarodne humanitarne nevladine organizacije i vladine organizacije koje zaista ulažu velike kapacitete u prihvat migranata, ali bojim se da nismo ovim izmenama i dopunama zakona domašili dovoljno daleko, do onog, ili ne želimo to iskreno reći građanima Srbije, što se u stvari očekuje od Srbije. Pozivam se na konkretne set rezolucije u okviru Parlamentarne skupštine Saveta Evrope i ono što nas sve očekuje.

Dakle Srbiju očekuje, mora se uklopiti u taj sistem menadžmenta migrantske krize, sve ono što je Ustavom Republike Srbije u stvari zabranjeno. To znači da oni migranti koji su na teritoriji Srbije pet godina imaju pravo da glasaju na lokalnim izborima. Zatim, traži se da zemlje članice Saveta Evrope, a to smo mi, ubrzaju proceduru za dodeljivanje azila. To se delimično i namerava ovim izmenama i dopunama Zakona o azilu. Zatim da zakon sankcioniše diskriminaciju migranata. Usuđujem se reći da u našem društvu postoji veliki stepen nerazumevanja, mada smo mi imali naše sunarodnike i izbeglice i interno raseljena lica sa Kosova i Metohije i zaista posvećujemo veliki stepen saosećanja sa izbeglicama, ali mislim da naš zakon još uvek nije spreman da sankcioniše eventualnu diskriminaciju ljudskih prava migranata.

Zatim, Savet Evrope, odnosno čitava Evropa od Srbije očekuje da se omogući tražiocima azila da pristupe tržištu rada. Ako se ne varam, to je i sad već moguće, dakle i pre završetka procedure azila, i da im se olakšava davanje komercijalnih mikrokredita. Dakle, to je sve neki set ljudskih prava koji po nekim međunarodnim evropskim standardima pripada migrantima.

Takođe je na listi tih očekivanja i to da će migranti imati pravo nakon tih pet godina ne samo da glasaju na lokalnim izborima nego da se uključe i u rad političkih organizacija, sindikata ili organizacija koje organizuju migrante. Dakle, ja se bojim da mi ovim setom zakona vrlo sporo reagujemo na izazove migrantske krize i da nedovoljno u našem društvu, u javnosti, progovaramo o onome što se od Srbije u stvari očekuje.

Možda treba razmisliti, ono što Parlamentarna skupština Saveta Evrope zaista očekuje i preporučuje, možda neka specijalna lična karta. Da bi tim migrantima znali ime i prezime, ljudima koji ulaze, i da bi oni na taj način imali pristup socijalnim, zdravstvenim službama, možda je to specijalna lična karta.

Ja ne bih bila poslanik opozicije da ne pomenem i ono što je uočeno u nedelju na izborima, a to je da su na dva biračka mesta na Zvezdari, konkretno biračko mesto broj 25 i 26, jedni od nosilaca izbornih lista prijavili da su na ta dva biračka mesta u Studentskom domu „Krcun“ uočena i glasanja migranata. Možda ministar ima neke podatke da li je migrantima izdavana lična karta...

Interesuju nas podaci, slobodno kažite ne, ali vi ste ministar unutrašnjih poslova i imate pristup takvim podacima.

Ja naglašavam, barem ja lično, nisam ksenofobična, ja govorim da Srbija mora da podigne kapacitete. Kapaciteti ministra, odnosno Ministarstva unutrašnjih poslova nisu dovoljni. Vi vrlo dobro znate da su i neke, da tako kažem, jedinice snage Vojske Srbije učestvovale u kontroli granice sa Bugarskom pre nekoliko meseci; za to su pohvaljeni.

Prosto vam govorim da kapaciteti naše države moraju da budu podignuti na najviši mogući nivo, da ne budemo iznenađeni eventualnim novim prilivom migranata i da to jako ozbiljno shvatimo. Bojim se da osnivanje komisije za azil, koja će sadržavati osam članova, jednostavno vodi u hipertrofiju birokratskog aparata, koji na terenu neće moći da rešava problem izbeglica.

PREDSEDNIK: Hvala, potrošili ste vreme vaše poslaničke grupe.

Ministar Stefanović.

Izvolite.

NEBOJŠA STEFANOVIĆ: Svakako da je pitanje migracije bilo ključno pitanje Evrope od 2015. godine i u smislu bezbednosti ali, naravno, i u smislu poštovanja ljudskih prava, obezbeđivanja dovoljnih kapaciteta, zabrinutosti zbog tržišta rada, zbog svega onoga što se dešavalo i u manjim državama.

Jasno je da je zapadnobalkanska ruta bila izazov ne samo za Republiku Srbiju već i za zemlje oko nas, jer nama migranti faktički dolaze iz EU i to je bio jedan specifičan proces gde migranti iz Grčke preko Makedonije ili iz Bugarske direktno, pošto imaju direktnu kopnenu granicu sa Turskom, dolaze iz država koje imaju po propisima EU dužnost da te migrante pre svega prihvate na svojoj teritoriji.

Mi smo imali kao Srbija, ja sam 2015. godine imao predlog da se na teritoriji bilo koje od ovih država – Grčke, Makedonije, pa čak i Srbije – uz međunarodnu pomoć napravi neka vrsta mobilne stanice gde bi se izdavali posebni biometrijski dokumenti za sve one koji uđu na teritoriju Evrope i da bi ti biometrijski dokumenti faktički pomogli da ti migranti sa tim dokumentima imaju besplatno putovanje, smeštaj, ishranu na teritoriji zemalja kroz koje prolaze do njihove finalne destinacije i u zemlji gde finalno stignu da bismo mogli da kontrolišemo i zbog pitanja bezbednosti kretanje svih i da utvrđujemo ko su ti ljudi. Jer ja sam bio lično prisutan kada su, videli ste verovatno to da su se svi prijavljivali jednim imenom i prezimenom ili sličnim imenom i svi su bili rođeni 1.1.1980. godine. Čak sam imao jednu situaciju da je jedna starija gospođa, recimo znatno starija od moje majke, napisala da je rođena 1. januara 1980. godine. Ja sam rekao ̶ dajte samo malo godinu štelujte, malo da je pomerimo, prosto nije realno.

Ali neko ih je to poučio, jer mislili su, u strahu da će biti vraćeni, pokušavali su da prikriju svoj identitet i, naravno, onda kad uzmete biometrijske podatke, kad uzmete otiske dlanova, prstiju, fotografišete, dakle biometrijske crte lica, onda je to, kao što smo mi radili, i to prvi na zapadnobalkanskoj ruti, tada smo obezbedili da ipak imamo jednu bazu podataka o ljudima koji prolaze kroz našu zemlju.

S druge strane, naravno, nije Evropa donela dovoljno jasne kriterijume i merila za to. Mi danas imamo propise za tražioce azila, dakle oni koji zatraže azil imaju ličnu kartu na teritoriji naše zemlje i sa tom ličnom kartom, dakle posebnim dokumentom, uživaju određena prava dok su u statusu tražioca azila.

Lica koja izraze nameru da zatraže azil ali ga nikada ne zatraže, jer je to bio samo način da faktički ulaskom na našu teritoriju kupe sebi vreme da je napuste i 99,9% tih ljudi je otišlo iz naše zemlje, nisu imali takav podatak, niti je Evropa tražila da oni poseduju takvu ispravu. Što mislim da je bila greška, jer da smo tu ispravu imali 2015. godine, ne bi moglo da se desi da neko kroz migrantski tok, a da ima neku lošu nameru, dospe do bilo koje evropske države ili bilo koje druge države a da mi suštinski ne znamo gde je, gde je boravio, koliko dugo, sa kim je ostvarivao kontakte, jer bi to i bezbednosno bilo bolje.

Što se tiče ovoga, mogu pouzdano da vam kažem da nikada niko ko nije državljanin Republike Srbije nije mogao da glasa na izborima. Znači, nema šanse da se to dogodi. Ja ne bih da iznosim svoje spekulacije zašto mislim da su ta lica pomešali sa nekim ko je migrant, ali ono što mogu da vam kažem je da smo mi zabeležili na ovim izborima oko 14.000 glasača manje nego na prethodnim izborima, koji su se održali 2017. godine, a negde oko 4.000 glasača manje nego na izborima 2016. godine, čak i kada ubrojite ona lica koja su imala pravo da glasaju a da su trenutno raseljena, na primer, sa Kosova i Metohije ili slično.

Dakle, mi beležimo jedan značajan trend pada stanovništva u celoj zemlji, i to nije, nažalost, moglo da mimoiđe ni Beograd. Voleo bih da imamo više ljudi koji žive u našoj zemlji i da nam je zemlja moćna, ali to je sledeća faza, o tome moramo da razgovaramo, naravno kao društvo, kako da podignemo natalitet različitim merama. Mnoge zemlje bogatije od nas, Švedska to nije uspela, koja je mnogo bogatija od Srbije, mnoge zemlje iz našeg okruženja. Moramo da tražimo mehanizme.

Mislim da je Mađarska napravila jedan korak napred. Razgovarao sam sa kolegama iz mađarske vlade. Mislim da je vredno pažnje da se razgovara sa kolegama iz Mađarske. Oni su u prethodnih pet godina ostvarili napredak, zaustavili su pad i napravili određeni rast u odnosu na prethodni period i mislim da metode koje su preduzeli očigledno daju neke rezultate. Treba ih razmotriti, ali to nije, da kažem, ova tema.

Svakako mislim da imamo prostora da unapredimo i naš sistem prihvata migranata, iako je on, kao što ste rekli, bio prilično human i mnogo bolji nego u drugim zemljama Evropske unije, po ocenama Evropske komisije. Mi ćemo nastaviti da se na takav način odnosimo prema migrantima. Nadam se da će se naći neko sveobuhvatnije rešenje, jer i dalje nema onog ključnog odgovora – a šta ćemo ako jednog dana iz Indije, iz Pakistana, danas je to vrlo mali broj ljudi, iz mnogoljudnih zemalja, krene stotine hiljada ljudi ka Evropi.

Ne idu oni u Srbiju. Nemaju potrebe građani Srbije da imaju strah. Oni ne žele da žive u Srbiji, ali generalno, ako prolaze kroz našu zemlju, mi moramo da budemo spremni i moramo da sagledamo kao Evropa, dakle kao deo evropskog kontinenta, bez obzira na to da li smo danas članica Evropske unije ili nismo, moramo da sagledamo ukupan i ekonomski aspekt i bezbednosni aspekt. To je svakako stvar, s obzirom na to da Nemačka još nije našla rešenje, mislim kao najveća i najmoćnija država Evropske unije, moraćemo da se potrudimo svi zajedno da pronađemo... Jer lako je onim zemljama koje nisu na migrantskoj ruti, oni kažu – nas to ne interesuje. I to je kao poplava u kući, pa onog na tavanu u prvom momentu ne interesuje šta se dešava u podrumu, ali kada se temelji pokvase, onda i ovog na tavanu na kraju zaboli glava.

Tako da svi moramo danas da damo svoj doprinos. Srbija to radi. Na našoj teritoriji se nalazi oko 3.600 migranata već neko vreme. Mi imamo kapacitete da bez problema primimo oko 6.000 ljudi. Ti kapaciteti nisu popunjeni, ti ljudi u ovom trenutku ne žele da ostanu na teritoriji naše zemlje, ali tu je potrebna i evropska solidarnost.

Ja znam da mi ne možemo da se merimo sa zemljom koja ima između šest i sedam miliona stanovnika, ne možemo da se merimo po ekonomskoj snazi sa Nemačkom, koja ima 82-83 miliona i koja ima neuporedivo veću ekonomsku moć, ali svakako smo se potrudili da pokažemo da, iako nismo punopravna članica Evropske unije već zemlja u procesu pridruživanja, mi svoj deo tereta preuzimamo već sad.

Hvala svima na razumevanju za ovo i hvala svim ljudima koji su u ovom procesu od 2015. godine dali zaista veliki doprinos, naravno kolegama iz Ministarstva, i Graničnoj policiji, i momcima i devojkama iz Kriminalističko-policijske akademije koji su radili kao volonteri, i Žandarmeriji i redovnim jedinicama policije; svi su stvarno dali ozbiljan doprinos da to građani Srbije što manje osete kao bezbednosni izazov.

PREDSEDNIK: Dušica Stojković ima reč.

Izvolite.

DUŠICA STOJKOVIĆ: Zahvaljujem.

Poštovana predsednice gospođo Gojković, uvaženi ministre sa saradnicima, drage kolege narodni poslanici, poštovani građani Srbije, ja neću govoriti danas o napadima fatamorgane na beogradskim izborima i o previđanju da li su bili migranti ili birači, kao što je moja prethodna koleginica iznela u svom izlaganju. Reći ću, znači reč je o fatamorgani, nisu bili nikakvi migranti na beogradskim izborima. Građani naše prestonice, Beograda, dali su podršku politici SNS-a na ovim izborima i molim vas da prihvatite to kao rezultat.

Osvrnuću se sada na dnevni red i na predložena zakonska rešenja. Na samom početku želim da kažem da je tokom ekspanzije migrantske krize u Srbiji prošlo više od milion migranata. Ogromnim angažovanjem Vlade Republike Srbije, pre svih MUP-a, na teritoriji naše zemlje očuvana je kako bezbednost samih građana Republike Srbije tako i bezbednost migranata. Učinjeni su zaista maksimalni napori da naši građani u Republici Srbiji ne osete nikakav teret ove migrantske krize.

Srbija je pokazala da zaista ima i adekvatan odgovor i efikasnu reakciju na migrantsku krizu. Pokazali smo humani odnos koji imamo prema migrantima koji su boravili na našoj teritoriji. Za sve to smo zaista dobili pohvale od relevantnih međunarodnih institucija, i od Saveta Evrope, i od OEBS-a, i od UNHCR-a i od organa EU.

U cilju efikasnijeg sprečavanja iregularnih migracija i krijumčarenja ljudi preko teritorije Republike Srbije, podsećam vas, Vlada Republike Srbije je sredinom 2016. godine usvojila odluku o obrazovanju zajedničkih policijskih i vojnih snaga za izvršavanje zajedničkih zadataka u suzbijanju iregularnih migracija i krijumčarenja ljudi. Tesnom saradnjom naših vojnih i policijskih snaga sa snagama Republike Makedonije i Republike Bugarske mi smo zaista pokazali fenomenalne rezultate u borbi protiv krijumčarenja ljudi. Statistika ovih rezultata govori da je MUP, kada je reč o borbi protiv krijumčarenja ljudi, obavio posao koji je za svaku pohvalu, gde je u saradnji sa tužilaštvom registrovano više od 1.500 krivičnih dela od strane blizu 2.000 lica, protiv kojih je podneto više od 1.400 krivičnih prijava.

Usvajanje seta ovih policijskih zakona, odnosno ovih zakona koji su u nadležnosti MUP-a, koje je podnela Vlada Republike Srbije, mi zapravo želimo da napravimo jedan iskorak u podizanju standarda koji su dosada važili u Republici Srbiji i kada govorimo o zakonu o azilu, i o zakonu o strancima, i o zakonu o DNK registrima i o bezbednosti i saobraćaju na putevima, JMBG i graničnoj kontroli.

Pored naših obaveza – podsećam vas, reč je o obavezama u pristupanju Srbije EU i realizaciji i sprovođenju Akcionog plana za Poglavlje 24, koje se odnosi na migracije – važno je da ove standarde uvodimo zbog naših građana, zbog nas samih. Ovim setom zakona mi zapravo želimo da povećamo efikasnost policije, da štitimo pre svega interese građana Republike Srbije, da smanjimo sve one barijere i sve one terete kroz uvođenje novih instituta u naš pravni sistem, ali moramo voditi računa i o zaštiti bezbednosti podataka o ličnosti, pre svega kada govorimo o podacima o ličnosti koji se odnose na strance.

Srbija nije nikakvo izolovano ostrvo u Evropi i bez intenzivne međunarodne policijske saradnje, pre svega mislim na saradnju sa Interpolom, Evropolom, FBI ali i svim policijama u okruženju, dakle bez intenzivne međunarodne policijske saradnje, razmene informacija na svakodnevnom nivou, bolje komunikacije, nema ni dobro obavljenih poslova, a pre svega mislim na one poslove koji se odnose na zaštitu interesa Republike Srbije i na bezbednost naših građana.

Ja ću danas govoriti u svom daljem izlaganju o Predlogu zakona o strancima, koji je Vlada Republike Srbije uputila Narodnoj skupštini još 1. decembra prošle godine.

Na samom početku želim da govorim o tome koji su razlozi za predlaganje novog zakona o strancima. Podsetiću sve svoje kolege narodne poslanike da su stari zakon o strancima i važeća podzakonska akta usvojeni još davne 2008. godine, da oni od tada nisu menjani, da oni više ne idu ukorak s vremenom i da su uočeni tokom primene starih zakonskih rešenja određeni nedostaci, određene nepreciznosti i da je upravo to sve dovelo do neophodnosti i potrebe za donošenjem jednog novog zakona o strancima kako bi sve ove manjkavosti bile otklonjene.

Sama migrantska kriza, podsetiću vas, u mnogim zemljama EU pokazala je da su i njihove stare regulative loše i da je potrebno njihovo zakonodavstvo uskladiti sa novonastalim prilikama. Potrebno je iznaći nove odgovore na pojačane migracione talase u Evropi.

Država Srbija je usvojila mere radi usaglašavanja nacionalnog zakonodavstva u oblasti regularnih i iregularnih migracija sa propisima EU. Srbija je, podsećam vas, u Poglavlju 24, u oblasti pravde, slobode i bezbednosti, učinila veliki napredak, o čemu svedoče kako institucije EU kroz redovna izveštavanja o sprovođenju akcionih planova za poglavlja 23 i 24, tako i jedan važan partner na putu ka evropskim integracijama, a to je Nacionalni konvent, koji čini više od 600 strukovnih nevladinih organizacija u Srbiji.

Takođe, definisane su oblasti ovim novim zakonom koje su predstavljale neprihvatljiv rizik po bezbednost Republike Srbije u slučaju ulaska i boravka stranaca, kao i okolnosti u kojima se aktiviraju svi raspoloživi državni mehanizmi kako bi se Republika Srbija zaštitila od scenarija koji su pogodili mnoge zemlje EU. Podsetiću vas na katastrofalne podatke. U periodu od godinu dana, od jula 2016. do avgusta 2017. godine, deset velikih prestonica, deset velikih gradova bilo je pogođeno terorističkim napadima, u kojima je ubijeno više od 150 ljudi. Znači, veliki evropski gradovi nisu ostali imuni na terorističke napade, poput Londona, Barselone, Pariza, Mančestera, Berlina, Nice i Stokholma.

Predloženim zakonskim rešenjem načinjen je i korak ka zaštiti ljudskih prava, pojačana je pravna sigurnost, procedure su učinjene transparentnim i jasnim, čime su otklonjene pravne praznine i pravni nedostaci starog zakona o strancima koji su se odnosili na primenu prava, dužnosti i obaveze stranaca tokom boravka na našoj teritoriji.

Zakonom su definisani i novi pojmovi, novi instituti koji se prvi put pojavljuju u novom zakonskom tekstu. Reč je o pojmovima kao što su zemlja porekla, uobičajeno boravište, razlozi zaštite bezbednosti Republike Srbije, nezakonit boravak, vraćanje stranaca, adresa stanovanja i mnogi drugi.

Prvi put se u ovaj novi predlog zakona o strancima uvodi rad Bezbednosno-informativne agencije. Reč je o državnom organu u čijoj nadležnosti je zaštita bezbednosti Republike Srbije koji vrši bezbednosnu proveru stranaca. Kao neko ko dolazi iz Beograda, iz prestonice koju svakog dana poseti veliki broj turista, veliki broj stranih naučnih radnika, studenata, volontera, sezonskih radnika koji traže posao u našim domaćim kompanijama, važno mi je da se osećamo bezbedno u našem dvorištu, u našem gradu, u našoj zemlji. Važno je da znamo kao građani da se neko brine o nama, da neko štiti našu decu, da se brine o našoj imovini.

Pored toga što ovaj novi predlog zakona o strancima zapravo predstavlja inkorporaciju direktiva EU, u ovaj predlog zakona ušla je i Uredba o viznom kodu EU. Uvedeni su novi instituti koji nisu bili propisani zakonom o strancima a koji se odnose na proveru uslova za izdavanje vize strancu i procenu rizika. Propisane su jasne procedure i radnje sva tri organa – Ministarstva spoljnih poslova, MUP i BIA. I nema dobrog rezultata, nema dobrog uspeha bez tesne saradnje upravo ova tri organa u Republici Srbiji, i kada je reč o izdavanju viza i kada je reč o vraćanju stranaca i mnogim drugim aktivnostima.

Važna je saradnja ova tri organa i kada su u pitanju zahtevi izdavanja viza licima koja dolaze iz migraciono visokorizičnih područja. Vlada Republike Srbije uzela je obavezu na sebe da u narednom periodu predstavi listu zemalja sa migraciono visokorizičnih područja.

Odluka o odbijanju zahteva za izdavanje viza dostavlja se na propisanom obrascu, to je isto novina u ovom novom predlogu zakona o strancima, navode se razlozi za negativan odgovor, kao i pouka o pravnom leku. Takođe, novi institut koji je inkorporiran u ovaj zakonski predlog je i direktiva o spajanju porodice, i to odobravanje privremenog boravka člana uže porodice stranca kojem je odobrena zaštita u skladu sa odredbama Zakona o azilu. Takođe, možemo odobriti i privremeni boravak u slučajevima humanitarnih razloga, uključujući i odobrenje privremenog boravka strancima koji su bili umešani u akcije za omogućavanje iregularnih migracija, bilo da sarađuju sa našim nadležnim organima bilo da se u postupcima pojavljuju kao oštećeni ili svedoci. Takođe, u članu 62. novog predloga zakona o strancima stoji i rešenje koje se odnosi na odobravanje privremenog boravka žrtvama trgovine ljudima.

Tokom postupka vraćanja stranaca, važno je da napomenem, reč je o postupcima veoma ugroženih lica. Moramo u svakom trenutku da sagledamo njihovo porodično i zdravstveno stanje i da se zaista ponašamo u najboljem interesu, kao jedna odgovorna država koja brine i o strancima na svojoj teritoriji. Naročito moramo da vodimo računa o maloletnim stranim licima.

Želim da kažem i sledeće, pristupanje Srbije EU nije nikakav virtuelni projekat. To je projekat čitavog društva. Neke lekcije u tom procesu moramo savladati. To je zapravo proces jednog konstantnog usavršavanja, konstantnog učenja. Moramo naše pravne regulative da harmonizujemo sa procesima EU, ali isto tako moramo kao država da osvojimo neke nove slobode i prava koja dosada nismo imali, kako za naše građane tako i za strance koji borave na našoj teritoriji.

Novi zakon definiše sam institut i pojam stranca, kao i to šta stranac nije. Važno je da definišemo prostor delovanja nadležnih organa u Republici Srbiji, zatim prava, obaveze i dužnosti stranaca tokom boravka, rada, studiranja ili proputovanja kroz našu zemlju kako bismo kao društvo bili sigurniji i bezbedniji.

Tokom izrade ovog zakonskog predloga, pre nego što je ušao u Narodnu skupštinu Republike Srbije, održane su četiri javne rasprave. Sva relevantna strukovna udruženja, nadležne institucije i nadležna ministarstva su uključena u predlaganje ovog zakonskog rešenja, i Privredna komora, i Advokatska kancelarija, i Savet stranih investitora, strane banke i veliki deo njihovih komentara i predloga je postao sastavni deo predloga zakona o kojem danas raspravljamo.

Nadam se da ćete biti otvoreni prema amandmanima koje su narodni poslanici podneli u ovom prethodnom periodu i da ćemo imati u toku rasprave u pojedinostima jednu dobru raspravu. Sigurna sam da kao potpredsednik Vlade gospodin Stefanović neće stati sa započetim reformama u srpskoj policiji i da će u narednom periodu razvijati sve one dobre servise za korist građana Srbije, kao što su „Bebo, dobro došla na svet“, kao što je uvođenje video-nadzora u osnovnim školama, kao što je dalja reforma e-uprave i onlajn pribavljanje ličnih dokumenata, ali i sve one reforme srpske policije koje se tiču profesionalizacije policijskih službenika, karijernog napredovanja, nabavke nove opreme, novih uniformi za srpske policajce, da srpski policajac bude dostojan svog posla koji časno obavlja.

Dolazim iz Rakovice i sa ponosom mogu da kažem da je Rakovica jedna od beogradskih opština u kojoj je uveden video-nadzor u svim osnovnim školama. Video-nadzor je povezan sa Policijskom stanicom u Rakovici.

Iskoristila bih ovu priliku, ministre, da vam prenesem pozitivne komentare, kako direktora osnovnih škola tako nastavnika, roditelja, učenika u svim osnovnim školama na teritoriji moje opštine. Zaista se osnovci osećaju bezbednije, smanjena je stopa vršnjačkog nasilja, bezbedniji su naši osnovci, smanjen je rizik koji je postojao kod kriminalnih radnji u školama i školskim dvorištima u Rakovici i na tome vam se zahvaljujem.

Takođe znam da ste sami lično velike napore učinili da bi ovaj sistem zaživeo u beogradskim opštinama i da je, pored Rakovice, sistem zaživeo i u opštinama Mladenovac i Voždovac. Zaista dosta očekujemo i od implementacije druge faze projekta koji nosi naziv „Sejf siti“ kako bismo se kao građani osećali bezbedno. Važno je da počinioci krivičnih dela budu brže i efikasnije privedeni pravdi.

Na kraju, iskoristila bih priliku da se zahvalim svim Beograđanima koji su svojim glasom dali podršku nastavku politike koju vodi Aleksandar Vučić i SNS i da vama lično kao predsedniku Gradskog odbora SNS čestitam na jednom fenomenalnom, istorijskom rezultatu. Beograđani su prepoznali naše rezultate rada u Gradskoj upravi i u svim našim beogradskim opštinama. Oni su prepoznali rezultate rada, a ne politiku mržnje koju su vodile pojedine opozicione partije i to im je bio jedini program u ovoj političkoj kampanji.

Beograd je ogledalo Srbije i bez stabilnosti, bez rezultata koje smo ostvarili na ovim izborima... To sve zaista ima dalekosežne posledice kako na međunarodnom tako i na unutrašnjem planu. Potrebna nam je stabilnost u našoj prestonici, u našoj zemlji.

Ostavićemo po strani sve one prljave kampanje koje su protiv kandidata za naše gradske odbornike vođene u prethodnom periodu, i u medijima i na društvenim mrežama, sve one mahinacije koje opoziciji treba da služe na čast. Nastavićemo sa brigom o našim sugrađanima, nastavićemo sa svim onim dobrim stvarima koje smo u prethodne četiri godine uradili za Beograđane. O nama svedoče rezultati koji se ogledaju u izgrađenim kilometrima puteva, u izgrađenim kilometrima vodovodne i kanalizacione mreže, a podsećam da u 21. veku jedan Beograd nema kanalizacionu mrežu u svim opštinama. Naši rezultati govore o tome koliko zaista volimo Beograd i te rezultate su upravo podržali Beograđani na ovim izborima.

Na samom kraju bih iskoristila priliku da sve svoje kolege narodne poslanike, bez obzira na to da li dolaze iz pozicije ili opozicije, pozovem da podrže ova zaista odlična zakonska rešenja. Zahvaljujem.

PREDSEDAVAJUĆI (Vladimir Marinković): Hvala.

Reč ima narodna poslanica Ana Stevanović.

Ne želite reč. Hvala.

Reč ima narodna poslanica Sonja Vlahović.

Izvolite, koleginice Vlahović.

SONjA VLAHOVIĆ: Hvala, poštovani predsedavajući.

Uvaženi ministre sa saradnicima, kolege i koleginice, slušali smo juče i danas njihove diskusije i u svakom govoru poslanika opozicije je kritika i sugestija na hitan postupak.

Sve poslanice i poslanici znaju da su ovo zakoni koji su već duže vreme u proceduri. Svi smo imali dovoljno vremena da ih pročitamo, da se pripremimo i da danas diskutujemo o njima. Sugestije i kritike su bile prisutne da li iz navike ili iz potrebe da se i u nečemu što je dobro, kvalitetno, temeljno, transparentno, kritikuje nešto, pa makar to bio žal za više vremena za diskusiju.

Čast mi je da danas govorim o ovim zakonima, zakonima koji imaju za cilj povećanje efikasnosti policije a koji su predloženi prvenstveno zbog građana Srbije i njihovog boljeg života, naravno i zbog stranaca koji će boraviti na teritoriji naše zemlje, zatim i zbog ispunjavanja određenih kriterijuma zarad pristupanja EU, setu zakona koji imaju za cilj sprečavanje svih oblika kriminala, trgovine ljudima, smanjenje administrativnih tereta i jasnije, transparentnije, temeljnije govore o borbi protiv terorizma, zaštiti ličnih podataka građana, ljudskih prava i sloboda svih građana Republike Srbije, posebno o azilu stranaca, kontroli državne granice, uspostavljanju nacionalnog DNK registra i bezbednosti saobraćaja na putevima.

Poštovani ministre Stefanoviću, moja koleginica Aleksandra Tomić i ja smo podnele deset amandmana na zakon o strancima – to je u okviru ekonomskog razvoja naše Republike Srbije i implementacije Agende 2030 – ali ja dugujem svojim kolegama iz opozicije izvinjenje. Kao što ste shvatili i čuli ovih dana kritiku i njihovo mišljenje da mi poslanici vladajuće koalicije, pozicije, u stvari nemamo pravo da podnosimo amandmane, upućujem izvinjenje našim kolegama iz opozicije, jer to samo govori o tome koliko oni znaju i pružaju i govore o demokratiji.

Naravno da ću u danu za glasanje podržati ovaj set zakona. Hvala.

PREDSEDAVAJUĆI: Reč ima narodni poslanik Balša Božović.

Nije prisutan.

Izvolite, kolega Markoviću.

ALEKSANDAR MARKOVIĆ: Zahvaljujem, predsedavajući.

Uvaženi ministri, poštovani predstavnici Ministarstva, dame i gospodo narodni poslanici, pa pre svega želim da kažem da ću biti vrlo kratak u ovoj raspravi da ne bih dolazio u situaciju da ponavljam ono što je ovlašćena predstavnica SNS- juče u svom izlaganju i naglasila, kao i mnogo mojih kolega koji su danas vrlo stručno i temeljno govorili o ovim predlozima zakona.

Dakle pre svega želim da kažem da pružam snažnu podršku celom setu predloga zakona, zakona koji spadaju u delokrug rada MUP-a, da ne čitam koji su to zakoni, ali bih iskoristio priliku da se osvrnem na ukupno stanje, rekao bih, u Sektoru unutrašnjih poslova, ukupno stanje u policiji i na sve one podatke koji više nego jasno pokazuju da iz meseca u mesec, iz godine u godinu ostvarujemo vidan napredak u oblasti borbe protiv korupcije i kriminala, kao i po pitanju suzbijanja svih vrsta krivičnih dela.

Gospodine Stefanoviću, ja se vama obraćam kao narodni poslanik ali vam se obraćam i kao član Odbora za odbranu i unutrašnje poslove Narodne skupštine, a nalazim za shodno da to učinim jer sam svedok koliko posvećeno i iscrpno pružate, odnosno učestvujete u pružanju informacija o radu Ministarstva unutrašnjih poslova i da redovno lično dolazite na sve sednice Odbora Narodne skupštine i da satima obrazlažete izveštaje i informacije ali i dajete odgovore na sva pitanja koja dolaze od članova Odbora, vrlo često politički motivisana pitanja, a neretko i potpuno zlonamerna pitanja.

Zašto ovo naglašavam? Zato što ne postoji niko ko može odgovorno da tvrdi da danas stanje u Sektoru unutrašnjih poslova, da danas stanje u policiji nije stabilno, uređeno, možda i najbolje u poslednjih nekoliko decenija. Uprkos svemu tome, mi smo juče i danas čuli ovde razne koještarije.

Mi smo i juče i danas ovde slušali razne besmislice, potpuno besmislene optužbe, najrazličitije. Ali najsmešnije mi je to, juče, 7. marta, dok je izašla vest da je u toku podela novih kompleta uniformi pripadnicima unutrašnjih poslova – posle dugo vremena neko je obezbedio da pripadnici interventne jedinice dobiju nove uniforme, a podsetiću vas da su ranije obavljali svoju delatnost u pocepanim uniformama, dok su neki drugi vršili vlast i bili odgovorni za to – juče, dok je Ministarstvo obezbedilo pripadnicima interventne policije nove uniforme, ovde smo u to vreme upravo slušali takve besmislene optužbe. I to pokazuje odgovornost onih koji su te optužbe iznosili.

Podsetiću samo da je više od 500 novih policajaca primljeno u radni odnos tokom prošle godine. Više od 500 mladih ljudi koji su se školovali za taj posao i dobili posao u struci, ljudi koji su ranije morali da se snalaze za posao, koji su bili prinuđeni da rade po kafićima, kockarnicama, kladionicama, benzinskim pumpama i bilo gde, nebitno je sada, nije sramota raditi, ali oni su danas, zahvaljujući napornom radu MUP-a, dobili priliku da se dokažu na poslu za koji su se i školovali.

Podsetiću samo da je u prošloj godini izvršena nabavka više od 700 vozila za pripadnike MUP-a. Ako uporedimo u kakvim tehničkim uslovima i u kakvom stanju su bila vozila godinama unazad, videćete koliko je to veliki napredak.

Da ne bih dužio, i zbog vremena koje je preostalo za moje kolege iz Poslaničke grupe SNS, ja ću završiti sa svojim izlaganjem.

Iz svega što sam naveo sasvim je jasno da je Srbija danas daleko bezbednija zemlja nego što je to bila, da je stanje u srpskoj policiji i u čitavom bezbednosnom sektoru i u sektoru unutrašnjih poslova na daleko višem nivou nego što je to bilo u poslednjih nekoliko decenija.

Iz svih ovih razloga želim da vas pozovem da podržimo ove predloge zakona. Zahvaljujem.

PREDSEDAVAJUĆI: Hvala, kolega Markoviću.

Poštovani narodni poslanici, saglasno članu 27. i članu 87. st. 2. i 3. Poslovnika Narodne skupštine, obaveštavam vas da će Narodna skupština danas raditi i posle 18 časova, zbog potrebe da Narodna skupština što pre donese akte iz dnevnog reda ove sednice.

Poštovani narodni poslanici, u skladu sa članom 87. stav 1. Poslovnika Narodne skupštine, sada određujem pauzu u trajanju od jednog časa. Nastavljamo sa radom u 15.00 časova. Hvala.

(Posle pauze – 15.10)

PREDSEDAVAJUĆI (Veroljub Arsić): Dame i gospodo poslanici, nastavljamo sa današnjim radom.

Reč ima narodni poslanik Petar Jojić.

PETAR JOJIĆ: Dame i gospodo narodni poslanici, gospodine ministre i saradnici, ono što prvo želim reći, to je da je SRS protiv amerikanizacije srpskog zakonodavstva.

Prema predloženom zakonu o policiji u članu 70. predvideli ste test integriteta. Slažem se da pripadnici unutrašnjih poslova i policije treba da čuvaju svoj integritet, od pozornika do ministra, jer je integritet kao nevinost, samo se jednom gubi. Veoma je važno da se i u službi organa unutrašnjih poslova vodi računa o integritetu.

Što se tiče policijskih poslova, SRS smatra da je došlo do izmena u većem delu ovog Zakona o policiji koji je donet 2016. godine. Velike su intervencije, ali zakoni se menjaju i dopunjuju samo u onom slučaju ako dođe u društvu do promenjenih okolnosti. Ne znam koliko je u društvu došlo do promenjenih okolnosti od 2016. do 2018. godine, ali ako su te okolnosti prema vašim viđenjima i saznanjima takve da je nužno menjati ili dopunjavati određeni zakon, onda ste vi u pravu i onda treba menjati, ali ni u kom slučaju ne zadirati u širinu, jer intervencije u zakonu ne mogu da budu velike kada je u pitanju izmena i dopuna. I ako je izmena i dopuna, ona mora biti logična, kratka, jasna i sažeta.

Poslovi koje obavljaju pripadnici policije su veoma časni, odgovorni i opasni, jer je to služba koja je izložena brojnim opasnostima. Imajući u vidu istorijsku prošlost Srbije od 90-ih godina pa do današnjeg dana, srpska policija je imala veliki značaj u odbrani nacionalnih interesa. Međutim, bio je veliki problem što je došlo do petooktobarske revolucije, nakon čega je došlo do poremećaja u funkcionisanju organa unutrašnjih poslova. Na dužnosti u organima unutrašnjih poslova dolazili su ljudi bez dovoljne provere; drugo, ljudi koji nisu naklonjeni Republici Srbiji, ljudi koji nisu vodili računa o bezbednosti u dovoljnoj meri, zbog čega je i dolazilo do brojnih problema u Republici Srbiji.

Prilikom zasnivanja radnog odnosa u policiji moraju da se vrše detaljne provere, pogotovo mora se voditi računa ko će doći na koje radno mesto. Za generala policije mora da dođe čovek iz operative, dakle od pozornika do vođe sektora, do pomoćnika komandira, do komandira, do inspektora, do višeg inspektora, višeg inspektora prve klase itd. do generala. Dakle, čovek mora doći iz operative.

U ovom trenutku iz operative je došao general policije Rebić. U svakom slučaju, kada dođe neko iz operative, bolje je nego da bude postavljen neko po političkoj liniji. Ministar je politička ličnost, ali general policije, načelnici uprava moraju biti operativci, i komandiri policijskih stanica. Prema tome, te poslove i sve te stepenice moraju da se prođu.

Provera mora da obuhvati ne samo kad se bira. Ono što je jako važno jeste da proveru treba vršiti i posle odlaska sa čelnih funkcija, jer imate u praksi takvu situaciju da se od 2000. godine do današnjih dana na funkcije bezbednosti, pa i u BIA, dovode ljudi i postavljaju iz političkih stranaka, i dolaze na odgovorne dužnosti u javnoj bezbednosti, tj. policiji.

Sada se postavlja pitanje da li je za njih vršena operativno-bezbednosna procena ili nije. Ako jeste, za koga je od tih čelnika bilo javne, bilo bivše državne bezbednosti, a sada BIA, vršena provera. Ono što je jako važno, na šta ću da vam skrenem pažnju, gospodo, kada ode sa funkcije, u čiju je funkciju otišao da radi, kod koga je otišao da radi i za čije interese radi. Da li je bilo slučajeva da su neki bivši pripadnici bezbednosnih snaga bili lokatori hvatanja Ratka Mladića i da li je neko platio grdne milione da se locira, da se uhapsi i da se preda Haškom tribunalu? To je ono o čemu smatramo da se mora voditi računa.

Brojni su poslovi i zadaci koje služba unutrašnjih poslova obavlja u interesu zaštite bezbednosti građana i njihove imovine. Nova ovlašćenja po Zakonu o krivičnom postupku i nova ovlašćenja koja se odnose na Zakon o zaštiti od nasilja u porodici dodatno proširuju poslove i zadatke organa unutrašnjih poslova, tj. naše policije.

Prema odredbama člana 256, 257, 258. Zakonika o krivičnom postupku brojni su zadaci sada stavljeni pred organe unutrašnjih poslova, tj. pred našu policiju, jer javni tužilac prenosi određena ovlašćenja, mada je i Zakonik o krivičnom postupku predvideo koje predistražne radnje pripadnici policije mogu sami preduzimati a koje predistražne radnje, ili čak istražne radnje, može da preduzima i policija po nalogu javnog tužioca. Ono što je primećeno u praksi trenutno, javni tužilac ređe izlazi na uviđaje, ređe ide na saslušanja u policijskim stanicama i upravama; to prepušta da obavljaju pripadnici policije.

Ono što je bitno jeste da se po novom Zakoniku o krivičnom postupku od 2001. godine, saslušanja u policiji i rad policije obavlja uz prisustvo branilaca, tj. u prisustvu advokata.

Novi zakon, koji je primenjen 2017. godine a koji se odnosi na nasilje u porodici, takođe je dao velika zaduženja pripadnicima policije, koji su od primene toga zakona pa do današnjeg dana blizu 10.000 mera izrekli, hitnih mera prema nasilnicima u porodici. To je ogroman posao koji se sada svaljuje. Dakle, iz Zakonika o krivičnom postupku, kao što sam rekao, iz člana 256, 257, 258. prelazi u nadležnost policije. Policija se zadužuje, ali šta možete, tužilac više voli da sedi kod kuće u toplom stanu a da ne odlazi na uviđaj gde dolazi do saobraćajnih nezgoda, gde dolazi do razbojništva, gde dolazi do pljački, ubistava itd.

Dakle, policija preuzima ogroman broj poslova i zadataka kada je u pitanju kriminalitet, a osim toga policija ima veliku odgovornost i ima velike obaveze kada je u pitanju održavanje javnog reda i mira.

Ono što je dobro, što je predviđeno sada u ovome zakonu jeste to da se moraju snimati audio i video skupovi koji su visokoga rizika. Sada je veliki problem dokazivati u postupku koji se vodi protiv generala policije pred Tužilaštvom u Beogradu, u vezi onog slučaja sa američkom ambasadom.

Sada se postavlja pitanje po kom osnovu ti ljudi treba da odgovaraju, ko vrši uticaj, je li tu politizacija pravosuđa ili nije i da li je moguće da se jednom odupremo stranom faktoru da više ne može da određuje ko će kome ovde suditi, ko će kome određivati pritvore itd.

Dakle, postavlja se sada pitanje povodom tog događaja koji je bio 2008. godine, na onom mitingu. Molim vas, kako je moguće da ne bude snimljen ceo tok toga događaja i ko je za to odgovoran i ko je znao i ko nije znao i da li su ti ljudi uopšte krivi, to je sada veliki znak pitanja. To je sada diskutabilno pitanje. Po meni nisu krivi, jer ko se mogao suprotstaviti rulji od 10.000 ljudi.

Zbog toga je sada, gospodo iz Ministarstva, nužno, kada su takve situacije u državi gde se organizuju skupovi visokoga rizika, mora se napraviti detaljan plan obezbeđenja. Mora se formirati štab. U štabu mora da se zna ko odgovara, na čijoj teritoriji se obavlja miting visokog rizika ili javni skup i ko je taj u lancu komandovanja, koje su jedinice uključene, kada je uključena žandarmerija, kada su policijske stanice itd.

Prema tome, policija ima velike zadatke i poslove, ali u sklopu toga, kada govorimo o policiji, morate, gospodo iz Ministarstva, gospodine ministre Stefanoviću, pozovite ministra finansija kada su najveće zime i lapavica i sneg neka sa vama prođe u patrolu pet-šest noći Srbijom pa da vidi kako je pozorniku koji nosi pocepane opanke, tj. cipele i čizme, koji nema uniformu i čija je plata 30-40 hiljada. Vi morate da podignete policiju na viši nivo u pogledu materijalnog, opreme, a ono što je i ranije rečno, čak i ljude obezbediti stanovima. Nikad status policije nije bio gori nego što je sada, sa aspekta materijalno- finansijskog. Slučajem okolnosti bio sam pripadnik policije decenijama, nekoliko decenija, i znam da sam dobijao uniformu, po tri-četiri uniforme svake druge godine, a nama sada policija dobija uniforme na pet godina, koje su pocepane.

Dobro je ovo što ste sada predvideli, donošenje pravilnika o izgledu. Ja sam se borio ranije, kada mi dođu milicioneri u one vreme, kosa do ramena, on sav od bureka prljav, neuredan, ali sam zato pozivao na smotru i njihove supruge da vide svoje momke kako su ih poslale u službu. Dakle nema onoga što se tiče minđušara, što se tiče onih kosa do ramena, ali molim vas, to je sve preduslov. Morate obezbediti preduslove, a to je materijalno-finansijska podrška policiji.

Drugo, kada je u pitanju saobraćajna policija, više policajaca mora biti na ulici. Gde su policajci? Mi onda imamo manjak policije, saobraćajne. Kada god je špic u saobraćaju, ne mogu ljudi doći po tri sata svojoj kući sa posla kada se vraćaju. Gde je policija da pomaže na raskrsnicama? Drugo, u moje vreme nisam dao da vidim kola pred kafanom, policijska. Doduše, u ono vreme bile su „fiće“ pa je mogao neko da sakrije. Sada imate, hvala bogu, policija je dobila nove automobile, i to je dobro ali nije dovoljno, još treba policiji automobila.

Ali ima nešto što morate da shvatite. Kada je u pitanju Zakon o bezbednosti saobraćaja, moliću vas, ovo nije izmena i dopuna zakona. Ovo je nov zakon. Intervencije su u 251 članu. Molim vas, to su intervencije koje apsolutno nisu prihvatljive. Ovo ne može niko da razume. Za dve godine ovaj zakon, na ovoliko stranica, neće moći da razumeju ni policajci, ni sudije koje budu ovo primenjivale. Ovo je praktično, gospodo, nov zakon, a kada se radi izrada novog zakona ili predlog novog zakona, gospodo, morate da angažujete vrsne stručnjake i iskusne pripadnike policije koji će u svakom slučaju predložiti Narodnoj skupštini odgovarajući, kratak i jasan zakon.

Ovoliko materijala više liči na neko naučno delo. Ne mogu ga svrstati u naučno delo, ali u svakom slučaju ne mogu da prihvatim da je ovo predlog izmena i dopuna. Imate, gospodo iz Ministarstva – kako je moguće da izmene i dopune jednog člana budu na pet stranica? Kažite ko je taj koji je pred Narodnu skupštinu izašao da menja jedan član na pet stranica. Toga nema. Bio sam inicijator u pripremi brojnih zakona, ali ovo nismo mogli dozvoliti.

Prema tome, dame i gospodo, mora se ovde voditi računa o integritetu policije. Policiju morate više platiti ako želite da policija čuva ovu državu.

Gospodine ministre, imam za vas jedno pitanje. Kažite mi, molim vas – koliko se funkcionera ili ličnosti obezbeđuje u Republici Srbiji? Koliko je pripadnika policije angažovano na obezbeđenju? Da li svaka džudža danas traži obezbeđenje? Da li Čedomir Jovanović ima obezbeđenje? Ako ga ima, po kom osnovu? Koliko godina ga već ima bilo koji funkcioner koji je bio ranije? Zašto to dozvoljavate? Tu se rasipaju, pre svega, ogromna materijalna sredstva. Vidite, ako se nekom činovniku, ili nekom službeniku ili nekom bivšem čelniku koji je otišao sa funkcije sada daje obezbeđenje, koliko to košta? Da li to kontroliše ministar finansija? Mora da se kontroliše.

(Predsedavajući: Privodite kraju, kolega Jojiću.)

Rekao bih vam još nešto u pogledu povećanja ovih mandatnih kazni. Neprimereno je neke kazne povećavati 100%, sa pet hiljada na deset. Menja se samo nešto što su promenjene okolnosti. A šta se promenilo, koje su se to okolnosti promenile u odnosu na zakon koji je donesen 2016. godine i sada? To su previsoke kazne. Borite se i nemojte da padate pod uticaj ministra finansija, da se samo puni budžet, nego da kazne budu primerene. Hvala lepo.

PREDSEDAVAJUĆI: Reč ima ministar, dr Nebojša Stefanović.

NEBOJŠA STEFANOVIĆ: Dosta stvari koje ste rekli mi smo zaista primenili, i kroz ovaj zakon i kroz operativne procedure u Ministarstvu. Danas je, osim na političke funkcije u Ministarstvu, dakle u kabinetu i na ona mesta koja su predviđena za izbor od strane ministra, ali ne u policiji, dakle u nepolicijskom delu moguće dovesti nekoga ko je politički funkcioner. U redove policije, zbog zakona koji predviđa karijerno napredovanje, načina konkursnog primanja u redove policije, danas više ne možete da postavite nekoga sa ulice ili nekog ko je drugog zanimanja. I, po karijernom napredovanju, svako ko se zaposli mora da počne od prve lestvice. Dakle mora da se penje, kao što ste vi rekli, mora da postane prvo vođa smene, šef sektora, pomoćnik načelnika, zamenik, načelnik, pa onda da se penje lestvicama više.

Što se tiče opreme, dobro je što sada više nemamo policajce koji idu pocepani. Imaju svi nove uniforme. Mi smo i sada nabavili kompletnu uniformu za interventne jedinice policije, to je negde oko, grubo rečeno, četiri i po hiljade ljudi, kompletnu žandarmeriju, kompletan SAJ, saobraćajnu policiju, graničnu policiju. Naravno, pošto su ove uniforme koje smo nabavljali u prethodne dve godine i dalje u resursu, mi procenjujemo i sa Direkcijom policije dogovorili smo način da faktički nikad više ne dođemo u situaciju da se one pocepaju pa onda razmišljamo o zanavljanju.

Ima tu više modela. Naša dobra saradnja je sa kompanijom „Jumko“ kao državnom, domaćom kompanijom koja šije i za vojsku i dosada se kvalitet tih uniformi pokazao kao odgovarajući. Postoje, naravno, posebne kvalitativne komisije i u Ministarstvu i u Direkciji, koje sagledavaju sve, kao i za obuću, naravno, i trudimo se da pripadnicima policije obezbedimo dovoljno kvalitetne uniforme koje ih štite od svih vremenskih uslova.

Da li je još uvek idealno? Nije. Trudimo se, naravno poštujući tendersku proceduru, da uvek izaberemo sve one koji su najpovoljniji, ali i da poštujemo kvalitet, jer meni je važno da ljudi nose cipele koje ne propuštaju vodu i koje će im poslužiti. Bolje da kupimo dobre cipele koje će koristiti više godina nego da svake dve godine imamo problem sa njima.

Što se tiče plata, plata pozornika danas je, bez minulog rada, negde oko 49.000 dinara. Dakle to je minimalna plata pozornika i to je danas već pristojna plata. Ne kažem da je to sve divno, ne kažem da ta plata ne bi mogla da bude i veća, ali je 49.000 dinara bez minulog rada, tako da suštinski ta plata dođe negde oko 50.000 dinara najmanje mesečno za svakog pripadnika koji radi kao pozornik, kao policajac.

Što se tiče štićenih ličnosti, sa tim problemom sam se i sam suočio kad sam postao ministar unutrašnjih poslova, bar u onom delu koliko je bilo sagledavanje finansijskih efekata toga. Procenu da li je neko štićena ličnost donose službe, dakle i Direkcija policije ali i druge službe bezbednosti, koje na zahtev ili Direkcije policije, ili Kriminalističke policije, ili tužilaštva, ili nadležnog državnog organa donose bezbednosnu procenu, sagledavaju sve nivoe ugroženosti. Mi generalno ne pričamo, to je naša politika i praksa i nastavićemo tako, o pojedinačnim ličnostima, da li su trenutno štićene ličnosti ili nisu i kolike su mere obezbeđenja jer smatramo da bismo time potencijalno ugrozili njihovu bezbednost. Nekada smo nekim ljudima ukinuli obezbeđenje a da niko nije saznao da smo ga ukinuli jer ne želimo da to oglašavamo u novinama – e, ukinuli smo mu obezbeđenje, super. Ako je neko i odustao pa bi sad mogao da se seti da nekom ugrozi bezbednost, to neće onda činiti.

Slažem se da je bilo slučajeva kod kojih smo ukinuli obezbeđenje, direktor policije i ja. Nešto sam mogao i ja, svojom odlukom, po zakonu, nešto je direktor policije, na osnovu procena, naravno. Ukinuli smo obezbeđenje za neke ljude koji su imali formalno obezbeđenje koje im je uvedeno, recimo, pre 15 godina, 10, 12 ili 14. Imali su obezbeđenje zbog nekih bezbednosnih smetnji tada. Procena je urađena, službe bezbednosti su rekle da nema više ugrožavanja njihove bezbednosti – nema potrebe da imaju obezbeđenje.

U Srbiji postoji ta fama o statusnom simbolu i obezbeđenju. Naravno, postoji i interes nekoga ko ima obezbeđenje, ima i automobil Ministarstva unutrašnjih poslova, ima i nekog ko ga vozi, koristi državno gorivo. Naravno da vrlo odgovorno moramo da se odnosimo prema tome i baš smo se trudili da restriktivno raspoređujemo obezbeđenje, pre svega jer hoćemo da te ljude držimo na mestima gde su nam potrebni u policiji, ali da, naravno, racionalno u skladu sa zakonom planiramo i raspoređujemo ljude koji se bave ovim poslom. Ne da nekome budu modni detalj, već da budu tamo gde su stvarno te ličnosti ugrožene i gde postoji rizik da im se nešto dogodi, jer posao naše zemlje je da obezbedi svima sigurnost, bez obzira na to ko su ti ljudi.

Što se tiče ovih kazni, razmišljali smo o tome, pogotovo oko Zakona o bezbednosti saobraćaja. Naravno da nam je jedan od elemenata o kom razmišljamo i ekonomski element, odnosno platežna moć građana, ali vrlo je jednostavno, ništa vas ne košta da vežete pojas. Onda je nula kazna. Nema potrebe da se plati ni dinara. Vozite po ograničenju, vežete pojas, ne pijete alkohol, držite se zakona – nema smrti, nema pogibija.

Mi smo ovde u holu Skupštine, nadam se da ste imali prilike da vidite, napravili jednu malu izložbu slika, užasnih fotografija, koje su tokom godina načinjene. Naravno, zaštitili smo sve podatke koji mogu dovesti do otkrivanja podataka o ličnosti. Neodgovorna vožnja može dovesti do takvih posledica – smrskani automobili i izgubljeni životi.

Dakle, trudili smo se da istaknemo i naglasimo kažnjavanje onih pojava koje najviše dovode do gubitka života. Nažalost, nevezivanje pojasa, koliko god delovalo banalno, užasno utiče na to. Užasno. Brzina, alkohol, pojas – tri stvari koje su neverovatno kompleksne, a deluju tako prosto. Kroz Zakon o prekršajima imamo odredbu koja omogućava da, ako se kazna plati u roku od osam dana, plaća se u jednoj polovini njenog iznosa.

Trudili smo se da ukažemo ljudima koliko je važno, da treba da vezuju pojas ne zato što će platiti pet hiljada ili deset hiljada dinara, nego treba da vežu pojas i sebi i svom detetu i svima koji se voze u vozilu da bi ostali živi. Nije to uvek do vas. Vi vozite odgovorno, vozite u skladu sa zakonom, ima neko ko to ne čini, prođe kroz crveno, udari vas i vi, umesto da se zadržite, proletite kroz staklo, izgubite život; a da ste vezali pojas, možda bi ta posledica bila daleko blaža. Onda smo hteli malo da skrenemo pažnju ljudima.

Vi se sećate kada je ova mera prvi put uvedena, nije prvi put, ali kada je pre nekoliko godina bilo oštrije kažnjavanje vezano za vezivanje pojasa, cela Srbija se vezivala. Kazna ide 5.000 dinara, svi vezuju pojas, i to je dalo efekte. Međutim, onda su ljudi polako prestajali, mic po mic, opet smo došli do nivoa da mali broj ljudi vezuje sigurnosni pojas i time se pogoršala statistika. Kada smo analizirali uzroke smrtnosti i povređivanja ljudi, jedan od značajnih uzroka bio je nevezivanje sigurnosnog pojasa, tako da smo se odlučili da, bez obzira na to što meni sigurno neće popularnost skočiti zbog te mere, povučemo ovaj potez da bismo pokušali da spasemo što više života.

Nadam se da ćemo, kada budemo sagledavali, i slažem se sa poslanicima koji su juče u diskusiji istakli da je potrebno da s vremena na vreme sagledavamo efekte zakona koji donosimo, njihove rezultate... Kada budemo sagledavali efekte ovog, moći ćemo da izađemo pred vas, nadam se možda već za godinu dana, sa analizom, da li na Odboru ili u plenumu, šta je ova mera donela i da li smo spasili više života.

Ako se to tako ispostavi, onda, naravno, treba dalje da radimo. Mi to radimo kroz škole i edukacijom. Treba da sagledamo kako drugim načinima da preventivno delujemo, odnosno da edukujemo od dece do njihovih roditelja da taj pojas nije bauk, da to nije ništa strašno, da se vezuje i na prednjem i na zadnjem sedištu, ali da može da spase život, kao što smo, naravno, predvideli sedište ili podmetače za decu, u zavisnosti od njihovog uzrasta i visine.

Mi već imamo nove generacije tih najmlađih koji više neće da se voze ako im pojasevi nisu vezani. Oni već znaju da je to nešto važno za njih. Možda danas ne sagledavaju u punom kapacitetu zašto je to tako, ali znaju da je to standardna procedura – uđu, sednu, vežu se. Kada nam to bude automatizam svima, verujem da ćemo imati mnogo više sigurnosti na putevima.

U svakom slučaju, hvala vam na nekim stvarima koje sam čuo od vas danas i znam šta ste vi radili u svojoj karijeri, hvala vam na korektnim savetima i mislim da ćemo neke od ovih stvari svakako moći da iskoristimo.

(Petar Jojić: Replika. Molim vas, samo nešto da dodam.)

PREDSEDAVAJUĆI: Nemate pravo na repliku, kolega Jojiću. Nemate pravo, ministar je pohvalno govorio o vašoj diskusiji. Ne možete. Voleo bih da imate, biće rasprave u pojedinostima.

Reč ima narodni poslanik Branimir Jovanović.

Izvolite.

BRANIMIR JOVANOVIĆ: Poštovani predsedavajući, poštovani ministre, saradnici ministra, koleginice i kolege, u preostalom vremenu govoriću samo o Zakonu o bezbednosti saobraćaja na putevima i mogu reći da je, po mom mišljenju, ovaj zakon plod jedne detaljne analize i odgovornog pristupa u proteklom periodu.

Smatram da je u velikoj meri posvećena pažnja najranjivijim učesnicima u saobraćaju, a to su deca, mladi, motociklisti i pešaci. Govorim to zato što statistički podaci iz prethodnih godina ukazuju na to da je izraženo učešće mladih u saobraćajnim nezgodama sa tragičnim ishodom, čak 15%. Zato je opravdano što se menja zakon u onom delu gde se pooštravaju uslovi za dobijanje dozvole za samostalno upravljanje motornim vozilom.

Kada to kažem, mislim na dva dela, prvo na produženje roka važenja probne vozačke dozvole i zabrane upravljanja vozilima čija snaga prelazi 80 kilovata. Podržavam i predlog da se smanji dozvoljeni nivo tolerancije alkohola u krvi kod vozača sa 0,3 na 0,2 promila i da se stanje potpune alkoholisanosti definiše kao vid nasilničke vožnje. To je važno, jer znamo svi da je alkohol, odnosno vožnja pod dejstvom alkohola jedan od glavnih uzroka saobraćajnih nezgoda sa fatalnim ishodom.

Čuo sam ovde i zamerke da su novčane kazne za neke saobraćajne prekršaje visoke, ali ne mogu da se složim sa tim ocenama. Mi moramo da pronađemo način da umanjimo rizik stradanja u saobraćaju. Vi ste, ministre, malopre govorili o tome i ponoviću da je zaista najlakše poštovati saobraćajne propise. Takvi učesnici u saobraćaju neće imati ni mogućnost da plate novčanu kaznu, ali opet, sa druge strane, mi moramo da budemo svesni, na kraju krajeva, da svrha poštovanja saobraćajnih propisa nije da ne platimo novčanu kaznu nego da ne ugrozimo nikoga, sačuvamo sebe i da sačuvamo druge učesnike u saobraćaju.

Saobraćaj, odnosno bezbednost u saobraćaju je jedna živa i, rekao bih, dinamična oblast. Sigurno ćemo zbog toga u budućnosti ponovo raspravljati i razmatrati neke nove izmene ovog zakona, možda i u bliskoj budućnosti, i zato bih želeo da sugerišem da je potrebno naći dugoročno rešenje sa predstavnicima auto-škola. Sa mnom su u prethodnom periodu, pre nekoliko meseci, kontaktirali predstavnici auto-škola iz Kraljeva, mog grada, i auto-škola iz Beograda i oni smatraju da je potrebno izmeniti zakonske odredbe koje propisuju da instruktori, ispitivači i predavači treba da na svakih pet godina polažu test znanja da bi obnovili dozvolu za rad, odnosno licencu. Sigurno da treba uvažiti struku, jer, na primer, instruktori vožnje moraju da imaju peti stepen stručne spreme i položen ispit za instruktora da bi uopšte mogli da konkurišu za licencu. Smatram da bi i oni morali da iniciraju, i instruktori, i predavači, i ispitivači, da u saradnji sa MUP-om i Agencijom za bezbednost saobraćaja aktivnije učestvuju u pripremama za seminare i definišu probleme i pitanja koja će biti na tim seminarima a da to bude uslov za sticanje, odnosno obnavljanje licence za rad.

Ohrabruje dobra namera MUP-a, što smo mogli videti u prethodnom periodu, kada je pokrenut postupak da se izmeni pravilnik kojim se uređuje polaganje ispita, provere znanja, koji su uslov za obnavljanje dozvola za rad instruktora vožnje, ispitivača, predavača. Tako da mogu samo na kraju da poručim da treba nastaviti u tom smeru, da jednom dobrom diskusijom i jednim kvalitetnim razgovorom nađemo i u budućnosti najbolje zakonsko rešenje.

PREDSEDAVAJUĆI: Zahvaljujem.

Reč ima narodi poslanik Stefana Miladinović.

STEFANA MILADINOVIĆ: Hvala vam, predsedavajući.

Uvaženi ministre, uvaženi direktore Policije, saradnici iz Ministarstva i saradnice, iskoristiću priliku da vam čestitam Osmi mart kao i mojim uvaženim koleginicama.

Pre svega želim da čestitam MUP-u na svim predlozima zakona koji su na dnevnom redu, jer zaista jesu rezultat i jednog iscrpnog rada stručnjaka. Za sve ove predloge zakona koje ste uputili Narodnoj skupštini bilo je potrebno i vremena i truda i, naravno, saglasnosti i razumevanja svih subjekata koji su učestvovali i, naravno, zainteresovanih strana u samoj izradi predloga zakona.

Svoju diskusiju ću posvetiti jednom od najobimnijih i svakako, možemo reći, najkompleksnijih zakona u našem zakonodavstvu, a to je Zakon o bezbednosti saobraćaja na putevima. Ovaj zakon je još 2009. godine, kada je usvojen, po ugledu na najrazvijenije zemlje u Evropi ali i u svetu, uveo jedan potpuno novi koncept upravljanja bezbednošću saobraćaja. Od njegove primene, od 2010. godine – zapravo je 2010. godina bila prva, prelomna godina primene zakona – mi smo uspeli da čak prepolovimo broj stradanja na našim putevima. Trend je smanjenja broja saobraćajnih nezgoda i činjenica je da se iz godine u godinu stradanje smanjuje, ali svakako naša statistika u odnosu na države Evrope nije na zavidnom nivou.

Strategija bezbednosti saobraćaja za period 2015–2020. godine definisala je pravce daljeg unapređenja bezbednosti saobraćaja na putevima i svakako za ovu realizaciju su potrebna bila i neka zakonska rešenja. U ovom predlogu izmena i dopuna Zakona o bezbednosti saobraćaja ova rešenja jesu predložena, kao i neka rešenja koja su rezultat analize stanja bezbednosti saobraćaja na putevima.

Statistika, kada je u pitanju Republika Srbija, ukazuje na to da su najčešći uzroci saobraćajnih nezgoda kod nas nepropisna i neprilagođena brzina, izvođenje nepropisnih radnji vozila u saobraćaju, neustupanje prava prvenstva prolaza, psihofizičko stanje vozača, pre svega vozača pod dejstvom alkohola, ali i nepropisno kretanje pešaka kolovozom.

Kada su u pitanju vozači, rešavanje problema ugroženosti mladih i neiskusnih vozača rekla bih da jeste jedan od ciljeva ovih izmena i dopuna zakona. Prema zvaničnoj statistici u Srbiji pa i u Evropi, česti izazivači saobraćajnih nesreća jesu mladi vozači. Obično su to vozači uzrasta od 18 do 25 godina sa prosekom tri godine iskustva u vožnji. Neiskustvo, nepromišljenost, naravno i emocionalna nezrelost ali i način života utiču da se saobraćajne nezgode u ovoj kategoriji ipak češće javljaju. U 2016. godini poginulo je 119 lica uzrasta 15–30 godina, što je u ukupnom broju poginulih čak 20%, a ova kategorija čini 32% od ukupnog broja povređenih. Sve ovo ukazivalo je na potrebu za posebnim merama i moje su kolege već pominjale mere kao što su pooštravanje uslova za upravljanje motornim vozilom od strane vozača sa probnom vozačkom dozvolom, produženje roka važenja probne vozačke dozvole kao i druge mere koje će sigurno uticati na smanjenje stradanja na putevima.

Kada su u pitanju mlade generacije, naš fokus svakako mora biti na prevenciji i vaspitanju i obrazovanju. Primenom ovog zakona od 2009. godine uvedene su brojne obaveze učesnika u saobraćaju. Kaznenim odredbama ili različitim preventivnim merama, i to je važno istaći danas, jeste smanjeno stradanje najranjivije kategorije učesnika u saobraćaju, a to jesu deca. Ovaj trend smanjenja svakako treba pohvaliti i verujem da ćemo, kao što su i najranjivije kategorije najmlađi, u narednom periodu uspeti i trend povećanja stradanja starijih osoba od 65 godina da smanjimo. Ovim predlogom zakona predviđeno je uvođenje saobraćajnog obrazovanja i vaspitanja u nastavne planove i programe osnovnih i srednjih škola, i ja verujem da će se ovo odraziti na njihovu bezbednost i razvijenu svest kada je u pitanju bezbednost saobraćaja.

Drugi važan korak u obrazovanju jeste i osposobljavanje, odnosno obuka kandidata za vozače, jer ona ima posebno mesto u sistemu bezbednosti saobraćaja. Kvalitetno osposobljavanje budućih vozača zavisi, naravno, od kvaliteta usluga koje pružaju licencirane auto-škole, obezbeđujući zakonom i podzakonskim aktima sve propisane standarde.

Zbog neodgovornog poslovanja pojedinih auto-škola u prethodnim godinama predloženo je uvođenje informacionog sistema osposobljavanja kandidata za vozače koji podrazumeva sistem za dostavu podataka osposobljavanja u centralnu bazu MUP-a ali i audio-video sistem za sprovođenje teorijskog ispita. Ovo jeste bilo neophodno upravo zbog zloupotreba koje sam pomenula, budući da mi moramo da napravimo diferencijaciju između onih auto-škola koje vrlo odgovorno obavljaju svoju delatnost za razliku od pravnih lica koji nudeći svoje usluge za nižu cenu uskraćuju kandidate za polaganje i obuku iz teorijske obuke.

Ono što će olakšati ali i koristiti budućim vozačima jeste i aplikacija. Koliko sam shvatila biće deo ovog informacionog sistema. To je jedan savremen, prilagođen pristup novim generacijama gde će budući kandidati za vozače moći da imaju simulaciju teorijskog ispita.

Sistem obuke kandidata, nesporno je, zavisi od cene. Poslanička grupa SPS je ovim povodom i podnela amandman. Zapravo, pored predlogom definisane najviše cene obuke, koja štiti kandidate za obuku, smatramo da je neophodno propisati i najnižu cenu obuke, čime bi se garantovao minimum standarda za auto-škole koje su propisane zakonom.

Govoreći o obuci kandidata, želim posebno da istaknem obuku kandidata u prvoj pomoći, koja je takođe uvedena 2009. godine radi unapređenja celokupne obuke kandidata za vozače, a naravno u cilju spasavanja ljudskih života i umanjenja posledica saobraćajnih nezgoda. Za razliku od teorijske i praktične obuke čiju cenu predviđa i važeći zakon, do sada nije bila propisana visina troškova za obuku i ispit u prvoj pomoći. Ovaj nedostatak u prethodnim godinama doveo je do brojnih zloupotreba u praksi od strane institucija koje uopšte ne realizuju obuku kandidata u prvoj pomoći a izdaju potvrde o kandidatima, kao i institucije koje realizuju obuku sa lekarima koji nisu obučeni da vrše obuku laika u prvoj pomoći snižavajući cenu obuke izvodeći manji broj časova od zakona predviđenog.

Rešenje u članu 96. Predloga zakona dodatno bi devalvirao značaj obuke u prvoj pomoći kao obavezujućem segmentu obrazovanja i osposobljavanju budućih vozača i zato smo predložili na ovaj član amandman da zakon predvidi propisivanje i najniže i najviše cene obuke i ispita iz prve pomoći, jer ćemo na taj način obezbediti minimum standarda propisanih zakonom.

Sistem bezbednosti saobraćaja naravno da posebno mesto daje i tehničkim pregledima motornih i priključnih vozila. Udeo ovog faktora u bezbednosti saobraćaja nije mali, a stalna tendencija porasta broja vozila ukazuje na njen još veći značaj, posebno imajući u vidu starost našeg voznog parka, koji prelazi 15 godina.

Udeo vozila kao činilaca saobraćajnih nezgoda zvanična statistika svodi na minimum, i to na 3% do 5%, međutim, taj procenat je znatno veći i obično se do određenih saznanja dolazi tek u postupku veštačenja. Rešenje koje je slično rešenju kada su u pitanju auto-škole, a to je uvođenje informacionog sistema tehničkih pregleda vozila i video- nadzor, jeste nešto što je očigledno bilo neophodno upravo da se određene zloupotrebe spreče.

Ove izmene i dopune zakona, zapravo i sam ZOBS je doprineo razvoju savremene saobraćajne infrastrukture i umnogome učinio, propisujući i obaveze upravljača puta, kao i propisa o izgradnji infrastrukture i održavanju saobraćajne signalizacije. Faktori put i okolina nisu umnogome obuhvaćeni ovim izmenama i dopunama zakona i zaista želim da verujem da ćemo u nekom narednom periodu imati mogućnost da zajedno sa predlagačem ili Vladom i MUP-om ili Ministarstvom saobraćaja, razmatramo neka nova zakonska rešenja, koja će se pre svega ticati putne infrastrukture.

Iskoristila bih priliku da čestitam i Ministarstvu, ali pre svega Upravi saobraćajne policije, na svemu što je u prethodnim godinama radila u sprovođenju zakona, onih odredbi koje su u njihovoj nadležnosti i verujem da će u budućnosti raditi uspešno.

Budući da moram da ostavim vreme i mojim koleginicama, iskoristila bih priliku da se u nekoliko minuta osvrnem na Predlog zakona o JMBG, zapravo na član 8. Predloga zakona.

Na današnji dan pre šest godina Ustavni sud je usvojio žalbu kojom je jednoj transrodnoj osobi omogućeno da bude promenjena njena oznaka pola u ličnoj karti. Podaci kažu da je 0,3% svetske populacije transrodno. Projektovano na našu populaciju, rekli bismo da je u Srbiji potencijalno 20.000 transrodnih osoba. U Srbiji se za 25 godina više stotina ljudi podvrglo proceduri promene pola, a svega nekolicina je uspela da bude pravno vidljiva.

Član 8. stav 1. Predloga zakona u sadejstvu sa najavljenim izmenama i dopunama Zakona o matičnim knjigama omogućiće pravnu vidljivost osobama koje menjaju pol, odnosno transrodnim osobama. Ovim rešenjem država će konačno uspeti da reši glavni problem kada su u pitanju ove osobe imajući u vidu da je ovo jedna od najugroženijih kategorija u društvu. Hvala.

PREDSEDAVAJUĆI: Reč ima ministar Stefanović.

NEBOJŠA STEFANOVIĆ: Želim samo kratko da kažem vezano za Zakon o bezbednosti saobraćaja. Iako smo mi u prvom momentu i odbili neke od amandmana vezane za polaganje ispita na svakih pet godina, vezane za tehničke preglede i auto-škole, nakon konsultacija sa kolegama ipak smo odlučili da prihvatimo te amandmane i ja ću tokom rasprave, bez obzira na to što ih je Vlada u načelu odbila, prihvatiti, zato što smatramo da je to možda previše regulacije za ove kategorije i da ćemo na taj način ipak olakšati njima rad, pa ćemo videti. Ako bude problema i ako to bude stvaralo neke nove probleme, koje sada ne vidimo, ja ću se opet obratiti Narodnoj skupštini sa izmenama, ali mislim da u ovom trenutku možemo da prihvatimo i uvažimo taj amandman da odlazak na seminar, stručna usavršavanja, bude dovoljna kategorija, a ne da se na svakih pet godina ide na ponovno polaganje ispita za instruktora i za ove ljude koji to rade na tehničkim pregledima.

Uvažiću za obe kategorije. Mislim da postoji amandman za obe kategorije, nadam se, pošto ne bih voleo da samo jednu kategoriju obuhvatimo, a ako nemamo za tehničke, onda bih zamolio Narodnu skupštinu da nadležni odbor, odnosno da li postoji tehnička mogućnost da nadležni odbor u ovom periodu uloži amandman kojim se faktički pravno tehnički reguliše i ovaj deo teksta, tako da u tom smislu mislim da možemo zajednički da to uradimo. Hvala na sugestiji.

PREDSEDAVAJUĆI: Zahvaljujem.

Reč ima narodni poslanik Ljupka Mihajlovska. Nije tu.

Reč ima narodni poslanik Vesna Ivković.

Izvolite.

VESNA IVKOVIĆ: Poštovani predsedavajući, poštovani gospodine ministre sa saradnicima, poštovane koleginice i kolege narodni poslanici, danas ću u okviru ovog objedinjenog pretresa govoriti o Predlogu zakona o nacionalnom DNK registru.

Ovim zakonom se uspostavlja i uređuje sadržina nacionalnog DNK registra. To će biti registar rezultata forenzičko-genetičke analize biološkog materijala izvršene za potrebe krivičnog postupka ili utvrđivanje identiteta nestalih ili nepoznatih lica, leševa ili delova tela. Razlog za donošenje ovog zakon je obavezujuća odredba evropskih propisa koji nas obavezuju da raspoloživim instrumentima ugradimo odredbe tih propisa u pravni sistem Republike Srbije.

Prema Nacionalnom programu za integraciju u EU, koji je donela Vlada Republike Srbije 2008. godine, u okviru policijske saradnje i borbe protiv organizovanog kriminala, pored ostalog, predviđano je formiranje i nacionalne DNK baze podataka, kao prioritet i omogućavanje uslova za poštovanje standarda Interpola i Evropola. I Interpol i Evropol su usvojile standarde postupanja u razmeni DNK podataka i oni su od 2010. godine isti.

Ministarstvo unutrašnjih poslova Republike Srbije je punopravni član evropske mreže naučnih forenzičkih instituta od 2009. godine, a uspešno je završena i akreditacija DNK laboratorije. U isto vreme, MUP Republike Srbije već vodi određene evidencije na osnovu Zakona o policiji i vlasnik je prestižnih GEDNAP sertifikata za koje apliciraju svi prestižni forenzički centri u svetu, tako da ova referentna laboratorija u MUP-u ima jednake tehničke kapacitete evropskim i svetskim standardima i ima potrebne minimalne kapacitete za sprovođenje ovog zakona, što zavređuje sve pohvale.

Biološko veštačenje DNK analizom u policijskoj, tužilačkoj i sudskoj praksi pruža neograničene mogućnosti za otkrivanje nepoznatih izvršilaca krivičnih dela, uz istovremenu mogućnost eliminisanja pojedinih osumnjičenih kao izvršilaca krivičnih dela, kao i za eliminaciju nevino osumnjičenih.

Ova metoda koristi se i radi utvrđivanja identiteta nepoznatih nestalih osoba i identifikacije leševa.

Savremene metode DNK identifikacije osoba veoma su osetljive i visokospecifične, tako da je za veštačenje dovoljna minimalna količina biološkog materijala, koja čak i nije vidljiva u uobičajenim uslovima posmatranja.

Naime, DNK, iliti dezoksiribonukleinska kiselina, primarni je genetički materijal i osnovni nosilac genetske informacije, tj. gena u živom biću. Kao što ne postoje dve osobe sa istim otiskom prsta, tako ne postoje ni dve osobe koje imaju isti genetski profil, sem u slučaju jednojajčanih blizanaca, što su nauka i struka dokazale. Zato se identifikacija osoba na osnovu DNK veštačenja smatra najefikasnijom tehnikom identifikacije osoba, tj. osumnjičenih, na osnovu biološkog materijala koji je ostao na mestu izvršenja i nezamenljiva je pri rasvetljavanju i dokazivanju krivičnih dela.

Na osnovu DNK analize mogu se identifikovati i životinje i biljke, jer sve one, osim nekih virusa, imaju DNK.

Donošenjem ovog zakona na jednom mestu bi se sabirali podaci o svim materijalnim tragovima koji sadrže DNK koji su analizirani u raznim sudskim procesima. S druge strane, međunarodne zajednice EU, Interpol i Evropol, insistiraju na ujednačenoj praksi kako bi se efikasno mogli razmenjivati podaci u skladu sa zakonima i međunarodnim sporazumima, što je od velikog značaja u borbi protiv terorizma i organizovanog kriminala.

Donošenjem ovog zakona ostvarujemo dva cilja. Prvi je stvaranje normativne osnove za efikasniji i ekonomičniji krivični postupak, a drugi je obezbeđivanje potpune zaštite ljudskih prava i sloboda zagarantovanih Ustavom i međunarodnim aktima.

Ova zakonska rešenja će uticati pre svega na kvalitet krivičnih postupaka u smislu jedinstvene baze DNK podataka za potrebe dokaznih radnji u postupku upoređivanja rezultata veštačenja. Predložena zakonska rešenja će uticati na sve građane Republike Srbije u smislu većeg procenta rasvetljavanja krivičnih dela i većeg stepena bezbednosti i sigurnosti građana. DNK laboratorije će biti u obavezi da rezultate izvršenih DNK analiza dostavljaju kako organu postupka tako i forenzičkoj službi ministarstva nadležnog za unutrašnje poslove, koje će, u skladu sa ovim zakonom, biti nadležno za uspostavljanje i vođenje jedinstvene nacionalne DNK baze.

Važno je pomenuti i finansijski aspekt ovog zakona, jer će se smanjiti troškovi sudskih postupaka, kao i nepotrebna veštačenja, koja se ponekad dupliraju. Laboratorija koja je po naredbi orana postupka izvršila DNK analizu dužna je da, istovremeno sa dostavljenim zapisnikom o veštačenju, organu postupka dostavi utvrđene DNK profile i raspoložive identifikacione podatke MUP-a radi unosa u registar. Ako laboratorija nije akreditovana u slučaju uzimanja biološkog uzorka za potrebe vršenja DNK analize, jedan primerak nespornog uzorka obavezno dostavlja MUP-u Republike Srbije.

Smatram da je Predlog zakona dobar i neophodan, te će Poslanička grupa SPS u danu za glasanje podržati ovaj zakon, kao i ostale predloge iz ovog pretresa. Hvala.

PREDSEDAVAJUĆI: Zahvaljujem.

Reč ima narodni poslanik Gordana Čomić.

Izvolite.

GORDANA ČOMIĆ: Predlog zakona o izmenama i dopunama Zakona o policiji. Četiri pitanja i jedna opaska, gde je opaska u suštini vezana sa jednim od pitanja, s nadom da, koliko će vaši odgovori pomoći meni da bude jasnije, što je još važnije, bude jasnije svima onima na koje će se zakon neposredno odnositi.

Dakle, prvo pitanje je zašto se produžava vreme za podzakonske akte. Tako sam razumela, da se produžava. Zašto? S tim pitanjem je povezana opaska o tome da nedostaju u zakonu uslovi pod kojima se vrši snimanje policijskih službenika.

Ja ću vam sad verovatno zvučiti relativno neprirodno, ali ja sam izrazito protiv ideje koja je uvedena, da snimanje rada policijskih službenika rešava probleme. Ja mislim da će se ta mera pokazati lošom, i u mestima gde postoji već nekoliko godina, jer to bi moglo da bude u nekom podzakonskom aktu, mada ja mislim da bi trebalo da bude u zakonu.

O roku za podzakonske akte, tu samo da ponovim da ja čvrsto stojim na tome da svaki predlog zakona treba da uđe sa predlogom podzakonskog akta. To je način na koji bismo zaista imali potpuno jasno način primene zakona. O ovom roku o podzakonskim aktima mi ćemo danas da raspravljamo, za neki dan će biti dan za glasanje, a kada će odredbe zakona stvarno biti primenjene, to zavisi od toga da li će i kada biti doneti podzakonski akti u datom roku.

Drugo pitanje je o dostojnosti za obavljanje policijske službe. Vrlo važna stvar. Ja spadam među one poslanike koji smatraju da je našoj skupštini neophodan etički kodeks, da je integritet narodnih poslanika relativno lako dostići i on je u jednoj rečci, koja glasi „ne“, kad ti neko traži da uradiš nešto što nije u skladu sa Ustavom i zakonom, ali se kod policijskih službenika ili kod ljudi na javnim funkcijama u policiji to ipak razlikuje. Dakle, da li je ugao samo bezbednosnih smetnji ono što ga definiše po dostojnosti ili ima još kriterijuma?

Dva pitanja koja verovatno nisu zanimljiva za široki auditorijum, ali ja ih smatram važnim sa stanovišta funkcionisanja policije onako kako treba da funkcioniše u budućnosti. To su izmene u delu javnosti disciplinskog postupka nekad i sada, šta je tu nabolje u zakonu koji je pred nama, i izmene u radu Sektora unutrašnje kontrole. Oko toga je bilo raznih komentara. Ja sam morala da proveravam stavove koji su poslanici ovde delili pošto znam da je jedan deo fasciniran unutrašnjom kontrolom. To su oni Elioti Nesovi, je l', što je makar šta ali tako se često shvata. Bilo bi mi važno da onima koji budu neposredno podvrgnuti merama iz ovog zakona bude potpuno jasno kakva je razlika ako su nekada bili ili su sada u Sektoru unutrašnje kontrole.

To bi bila moja pitanja samo o tom zakonu. Neki od amandmana koje ste prihvatili ćemo da vidimo kako menjaju u suštini zakon. Teško je pratiti sve amandmane koje su podneti, ali ja ću ponoviti samo svoj apel iz načelne rasprave, a to je da se u odredbi koja se odnosi na pravo na ranije penzionisanje uzmu u obzir podzakonskim aktom i službenici zaposleni od 1988. godine naovamo na elastičniji način nego što je to direktno zakonom primenjeno, uz rizik da neko drugi optuži ministra da to radi samovoljno i zato što mu je baš tako palo na pamet, ali uz dobar podzakonski akt i o tom delu odredbi u zakonu ja mislim da bi to zaista bilo osećanje pravde za pripadnike službe koji su tamo od 1988. godine, koliko god godina sada imaju, lako nam je izračunati, tu su negde naših godina, najboljih. Hvala vam.

PREDSEDAVAJUĆI: Reč ima ministar, dr Nebojša Stefanović.

NEBOJŠA STEFANOVIĆ: Nažalost, nikada nemam dovoljno dobar odgovor za produženje rokova, to je uvek stvar koja ne treba da se dešava.

Mi smo započeli izradu podzakonskih akata za prethodni zakon i nismo uspeli sve da završimo. Istina je, veći deo jesmo, ali jedan deo nismo. Međutim, pošto smo ušli u proces izmene ovog zakona, onda smo predvideli produženje rokova za godinu dana da bi se faktički i podzakonski akti za ovaj zakon uvrstili u to.

Trudićemo se, naravno, da to bude u kraćem roku. Imali smo određene sistemske izmene vezane za to, tako da se nadam da će to doprineti bržem radu svih u Sekretarijatu i u drugim organima koji zajedno sa Direkcijom policije donose ove podzakonske akte, ali nadam se da ćemo ovog puta to uraditi za kraće vreme i da ćemo opravdati ovaj zahtev.

Što se tiče snimanja policijskih službenika, mi smo i u prethodnom zakonu imali, u članu 52, koji definiše snimanje na javnim mestima, predviđali – radi primene policijskih ovlašćenja, otkrivanja prekršaja i krivičnih dela, kontrole i analize obavljanja policijskih poslova policija može vršiti snimanje policijskih službenika.

U ovim izmenama mi samo uvodimo termine audio i vizuelno, dakle audio i video snimanje, zato što je u smislu Zakonika o krivičnom postupku ovo bilo potrebno definisanje da bi bili u potpunosti u skladu sa zakonom, da niko ne bi dovodio u sumnju da li smo policijsko ovlašćenje primenili potpuno.

Naravno da moramo da budemo oprezni u tome. I nije nam cilj, naravno, da se igramo „velikog brata“ niti da bilo ko misli da sada neko snima policijske službenike iz svog ćefa, niti policija ima kapaciteta da to radi, jer relativno mali broj ljudi uopšte može da primenjuje specijalne istražne metode, ali svakako to ne može da se radi mimo propisa o evidencijama i obradi podataka u oblasti unutrašnjih poslova, na kraju krajeva, koji sada donosimo. Tako da, policijski službenici imaju i potpunu zaštitu u tom smislu da niko nekontrolisano ne može da vrši obradu podataka o njima, niti prekomerno.

Mi smo doneli etički kodeks policijskih službenika koji predviđa šta policijski službenici, kakvo ponašanje u javnosti moraju da ispolje, da se izbegava bilo kakav devijantni oblik socijalnog ponašanja koji bi mogao da naškodi njihovom ugledu i vršenju ove profesije, i trudićemo se da na takav način utičemo na sve policijske službenike da budu maksimalno posvećeni vršenju ovih zadataka.

Smatramo da, naravno, pored onoga što je bezbednosna smetnja koju smo predvideli zakonom, da je potrebna za obavljanje, odnosno pre svega ulazak u MUP a onda i obavljanje poslova unutar Ministarstva da su faktički ove kompetencije, psihološka i fizička sposobnost i sve ostalo što je predviđeno, da je važno, zato što su faktički zahtevi posla u MUP-u veoma, kriterijumi su visoki, i zbog toga smatramo da je bitno da policijski službenici ne samo na prijemu već i tokom čitave karijere ispoljavaju te osobine, odnosno da se klone bavljenja poslova koji bi mogli da ih kompromituju na bilo koji način.

Eto, nadam se da smo uspeli bar jedan deo ovih pitanja da razjasnimo.

I još jedna stvar. Bilo je pitanja oko disciplinskog postupka, više puta se to pominjalo u raspravi. Dakle javnost disciplinskog postupka je garantovana, osim u slučajevima kada se radi o postupcima gde može biti u pitanju državna tajna. Dakle kada državna tajna može biti otkrivena tokom tog postupka, javnost se isključuje. Ali to ne isključuje prisustvo npr. predstavnika sindikata. Predstavnici sindikata imaju pravo da prisustvuju svim postupcima u svakom trenutku. Samo se u slučajevima ako, kako zakon predlaže, postupak zahteva čuvanje podataka sa oznakom poverljivosti i tajnosti isključuje javnost, ali se ne isključuje prisustvo sindikata; predstavnici sindikata su uvek prisutni tako da mogu biti tu.

Svakako da ćemo videti, analiziraćemo kako će ovaj, i mene interesuje kako će... Pošto smo imali slučajeve da u toku postupka može biti, pošto policijski službenici raspolažu, odnosno rukuju određenim nivoima poverljivih podataka, ti poverljivi podaci moraju da se zaštite tokom postupka i zbog toga smo to uveli kao mogućnost. Dakle, to ne sme biti praksa i svakako ćemo morati da vodimo računa da niko ne zloupotrebi ovaj institut da bi kroz to pokušali da isključe javnost iz disciplinskog postupka.

Nažalost, meni je bilo žao zato što su se disciplinski postupci inače toliko retko vodili, čak i u opravdanim slučajevima. Mnogo bih više voleo da su disciplinski postupci bili osnov za kažnjavanje, da to ne bude paušalna ocena, već da se sprovede pun disciplinski postupak, tamo gde ima mesta za to, gde ima osnova, pa da se na osnovu toga rešavaju neki odnosi vezano za one kolege koji se, nažalost, nisu ponašali u skladu sa propisima, odnosno zakonom, ali naravno, imaću u vidu ovo i svakako da je i direktor policije čuo, koji je faktički nadležan za to, i sve starešine unutar policije. Imamo u vidu i ovo što je rečeno, tako da ćemo voditi računa da javnost u apsolutno najvećem broju slučajeva bude uključena, osim u retkim slučajevima, kada tajnost podataka može biti kompromitovana, te biti ugrožena na značajniji način od preovlađujućeg interesa, da se zaštiti, odnosno da se omogući javnost postupaka.

PREDSEDAVAJUĆI: Zahvaljujem.

Reč ima narodni poslanik Ivana Stojiljković.

Izvolite.

IVANA STOJILjKOVIĆ: Zahvaljujem, predsedavajući.

Uvaženi ministre sa saradnicima, kolege i koleginice narodni poslanici, više puta smo za ova dva dana čuli da su ovi predlozi zakona koji se danas nalaze na dnevnom redu prošli kroz ozbiljne pripreme i procedure, pre svega kroz radne grupe, stručne, javne rasprave i nevladin sektor, ali ono što je meni veoma važno da istaknem danas to je jedno vrlo važna informacija, a to je da su zemlje u regionu donoseći sličan set ovakvih zakona i susrećući se sa brojnim problemima prilikom donošenja upravo istakli Srbiju, Vladu Republike Srbije i MUP kao „najbolji primer učešća zainteresovane javnosti i organizacije civilnog sektora i parlamenta i da je Srbija javnom raspravom stvorila prostor dobrih ideja“.

Ovo je veoma važna pohvala. Naravno, brojne pohvale smo danas čuli i od poslanika pozicije i opozicije. Ovo su zakoni koji vode računa o svakom građaninu, o ljudskim pravima, slobodama, bezbednosti, o građanima Republike Srbije ali i o strancima, o svima onima koji se zadržavaju ili samo prolaze kroz našu zemlju, kao što su i migranti i azilanti i, nažalost, ne tako retke žrtve trgovine ljudima. Tako da zaista možemo da kažemo da su ovo zakoni koji su od velikog značaja i drago mi je što ih ovako složno donosimo i verovatno ćemo na ovakav način i glasati kada bude vreme i kada bude dan za glasanje.

Ono što je meni veoma važno jeste da migracije od pre nekoliko godina nisu ostavile negativan trag u Republici Srbiji i to zahvaljujući upravo Vladi Republike Srbije i MUP-u i drugim ministarstvima. To jeste, naravno, izazvalo promene koje treba da se donesu po pitanju Zakona o strancima, ali Srbija je postavila standarde, i bez ovog zakonskog okvira, kako treba jedna država da se ponaša prema migrantima koji prolaze kroz njenu zemlju i na tome svaka čast, ponosni smo na to, naravno.

Što se tiče Zakona o policiji, takođe su tu brojne izmene, brojne odredbe se menjaju kako u karijernom napredovanju, bezbednosnim proverama, novim uslovima za prijem, mnogo povećanim kriterijumima za prijem u rad u MUP. Sve ovo će dovesti do toga da se poboljša kvalitet rada zaposlenih u MUP, ali i da se povrati do maksimuma poverenje građana u ove institucije i u policiju Republike Srbije.

Ja sam želela danas posebno da istaknem zakon koji je verovatno najviše pažnje izazvao u javnosti, a to je Zakon o bezbednosti u saobraćaju. Pored svih onih izmena koje smo čuli danas, a to je vezano za smanjenje promila dozvoljenog alkohola u krvi, znači sa 0,3 na 0,2 promila, što znači jedna mala čašica alkohola i tek onda smemo da sednemo da vozimo. Najbolje bi bilo da i to izbegavamo. Zatim, znatno su uvećane kazne za prekoračenje brzine, naročito u naseljenim mestima. Povećane su, čuli smo od uvaženog ministra iz kog razloga, kazne za nevezivanje pojaseva i korišćenje mobilnih telefona i mnoge druge izmene.

Ja bih se posebno osvrnula na izmene koje se tiču dece, a to je obaveza da deca u automobilima koriste tzv. sedišta, odnosno podmetače za sedenje ukoliko su starija od četiri godine i 135 centimetara. Analize su pokazale da roditelji ne shvataju ozbiljno vezivanje dece na zadnjem sedištu, ali, nažalost, i pokazale su analize da kod niske dece od četiri godine pa nešto malo više obično se pojasevi vezuju oko vrata i to dovodi do teških posledica prilikom saobraćajnih nesreća. Zato, roditelji, ozbiljno shvatite da deca moraju da sede na podmetačima jer se na taj način podiže njihova visina i pojas se vezuje na mestu preko ramena, gde i treba.

Takođe, sve pohvale MUP-u što rade na edukaciji i preventivi kada su u pitanju mladi, znači u četvrtom i šestom razredu osnovne škole, a čuli smo da će od ove školske godine, odnosno iduće, da krene i od prvog razreda. Znači MUP zajedno sa učiteljima i nastavnicima sprovodi obuku kako da se deca bezbednosno ponašaju i u saobraćaju, kako da se ponašaju u vanrednim situacijama pretnje narko-trafikinga, nasilja i nasilja na internetu, znači sve ono što im preti sa svih strana, MUP će ih, zajedno sa njihovim učiteljima, uputiti šta može da ih očekuje i kako da se ponašaju u takvim trenucima.

Što se tiče mladih sa probnim dozvolama, i tu su uvedene novine. Dakle, nulta tolerancija na alkohol i telefoniranje i zabranjena je vožnja između 23 sata i šest sati ujutru. I tu su brojne nove odredbe – naravno, o njima ćemo pričati kada bude dan o pojedinostima – ali, u svakom slučaju, želim da napomenem da je i prethodni zakon o bezbednosti u saobraćaju, a posebno ovaj, to očekujemo od njega, doveo do toga da se smanjuje broj udesa i poginulih lica u saobraćaju za 10-15% godišnje. Naravno, cilj nam je da se taj broj svede gotovo na nulu, a posebno da nam deca ne stradaju na putevima.

Ono što je veoma važno jeste da istaknem i da još jednom čestitam MUP-u na ovako dobrim predlozima zakona i svima koji su radili na njima. Želim da čestitam i ministru Stefanoviću, posebno na svakom poverenom zadatku, što ga sa najvećom angažovanošću odrađuje, naravno sa najboljim rezultatima, i kao ministar i naravno kao predsednik Gradskog odbora SNS. I čestitam još jednom na izvanrednim rezultatima u Beogradu. Zahvaljujem.

PREDSEDAVAJUĆI: Zahvaljujem.

Reč ima narodni poslanik Saša Radulović. Nije tu.

Reč ima narodni poslanik Miodrag Linta.

Izvolite.

MIODRAG LINTA: Hvala.

Poštovani gospodine ministre sa saradnicima, dame i gospodo narodni poslanici, ja bih na početku kratko samo želeo da pohvalim predložene predloge zakona iz nadležnosti MUP-a. Mislim da su zaista dobri i da ne stoje primedbe opozicije da nije bilo dovoljno vremena da se prouče i dostave eventualne primedbe i sugestije.

Ja ću govoriti o jednom problemu o kojem danas niko nije govorio i koji muči veliki broj građana Srbije. Naime, u Srbiji živi preko pet hiljada Srba poreklom iz Hrvatske koji zbog pogrešno upisanog državljanstva nisu mogli da ostvare prave na hrvatsko državljanstvo. Radi se o građanima koji su rođeni u Srbiji do 1991. godine, dakle do rata, a čiji su roditelji hrvatski državljani. Nažalost, greškom službenika u matičnim službama ti su građani u trenutku rođenja bili upisivani kao državljani Srbije, a ne državljani Hrvatske, što je suprotno zakonu.

Citiraću član 22. Zakona o državljanstvu SFRJ, u kome jasno stoji – republičko državljanstvo određuje se detetu po zakonu republike čije državljanstvo imaju oba roditelja u trenutku njegovog rođenja. Dakle, svi ti građani su morali po pomenutom zakonu biti upisani kao državljani Hrvatske. To se, nažalost nije desilo. Nakon razbijanja bivše Jugoslavije tih pet hiljada Srba se našlo u problemu, jer Hrvatska punih 25 godina odbija da im omogući da se upišu u knjigu državljana Republike Hrvatske.

Oni se suočavaju sa brojnim problemima. Ja ću navesti neke od tih problema. Naime, to su sve građani koji su poreklom sa područja Krajine. Tamo većim delom žive njihovi roditelji, koji su stari i nemoćni, i oni prosto ne mogu da im pomognu jer nemaju mogućnost boravka u Hrvatskoj. Zatim, imaju komplikacije oko ostvarivanja prava na imovinu, na kuće, zemlju i druge nepokretnosti. Takođe, prilikom odlaska u Hrvatsku moraju stalno da se prijavljuju MUP-u Hrvatske, kao da su neki osuđenici. Imamo čak slučajeve građana koji žive u trećim zemljama, npr. u Austriji, koji moraju, da bi otišli u Hrvatsku da posete svoj rodni kraj, da podnesu zahtev za radnu vizu ili čak moraju da prolaze neke testove za tuberkulozu i slične besmislice. Ti su ljudi pokušavali, ponavljam, 25 godina da se obraćaju nadležnim matičnim službama u Srbiji. Međutim, uvek su bili odbijani sa obrazloženjem da nemaju pravo na ispravku u knjizi rođenih.

Navešću dva primera diskriminacije prema tim građanima.

Vesna Stanković, rođena 1960. godine u Šibeniku, majka joj je hrvatska državljanka, otac državljanin Srbije. Greškom upravnog organa upisana je kao državljanka Srbije, ponavljam, suprotno tada važećim propisima. Ona je trebalo rođenjem da bude upisana kao državljanin Hrvatske. Naime, prema Zakonu o državljanstvu Narodne Republike Hrvatske iz 1950. godine, koji je bio na snazi u vreme njenog rođenja, dakle 1960. godine, ako je jedan roditelj hrvatski državljanin a drugi državljanin neke druge republike bivše SFRJ, onda će to dete biti državljanin Hrvatske (ako se roditelji drugačije ne dogovore, a oni se nisu dogovorili). Nažalost, Vesna Stanković od 1960. godine do danas nije uspela da ostvari svoje pravo da se upiše u knjigu državljana Hrvatske iako joj je tadašnji zakon to omogućavao.

Imamo drugi slučaj, Marka Dobrića, koji je rođen 6. juna 1984. godine a u trenutku njegovog rođenja oba su roditelja imala hrvatsko državljanstvo. Dvadeset dana kasnije, 26. juna 1984. godine, on je upisan kao državljanin Srbije. On to nije mogao biti upisan prema pomenutom zakonu o državljanstvu u SFRJ, o čemu sam govorio, s obzirom na to da su oba njegova roditelja imali državljanstvo Hrvatske; to je na osnovu člana 4. tada važećeg Zakona o državljanstvu SR Hrvatske. On je časom rođenja postao automatski državljanin Hrvatske. To je konstatovao i MUP Hrvatske i prvostepeni sud u postupku koji je Dobrić pokrenuo radi utvrđivanja hrvatskog državljanstva. Međutim, pogrešnim upisom podataka u državljanstvo Srbije 20 dana kasnije, po oceni MUP-a Hrvatske i prvostepenog suda, prekinut je kontinuitet hrvatskog državljanstva te se nakon tog upisa on ne može smatrati, prema stanovištu Hrvatske, hrvatskim državljaninom.

Ponavljam, on, Dobrić, i preko pet hiljada drugih Srba nisu mogli da dobiju državljanstvo Srbije takođe ni redovnim prijemom, jer u trenutku podnošenja zahteva za državljanstvo Srbije lice mora da ima najmanje 18 godina a Marko Dobrić je imao svega 20 dana. Dakle, očigledno je ovde da su službenici u upravnim organima, u matičnim službama, napravili veliku grešku i zagorčali život hiljadama Srba poreklom iz Hrvatske.

Prema stanovištu Evropskog suda za ljudska prava u predmetu „Gaši protiv Hrvatske“ kaže se – rizik svake greške koju učini državno telo treba da snosi država, a propusti se ne smeju ispravljati na štetu dotičnog građanina.

Mislim da je rešenje da se na predloženi zakon o izmenama i dopunama Zakona o državljanstvu predloži jedan amandman. Ja želim da se zahvalim Udruženju za zaštitu ustavnosti i zakonitosti, koje je pripremilo taj amandman, koji sam ja podneo na pomenuti zakon. Taj amandman glasi:

„Državljaninom Republike Srbije smatra se državljanin SFRJ koji je na dan proglašenja Ustava Savezne Republike Jugoslavije 27. aprila 1992. godine imao prebivalište na teritoriji SFRJ, kao i deca tog državljanina rođena posle tog datuma, a suprotno odredbama Zakona o državljanstvu SFRJ je upisan u evidenciju državljana Republike Srbije.

Lica iz stava 1. ovog člana imaju pravo da zahtevaju ispravku podatka o državljanstvu u matičnoj knjizi rođenih i ispravku osnova upisa u evidenciji o državljanima Republike Srbije.“

Dakle, želim da zamolim ministra Stefanovića i kolege narodne poslanike da u danu za glasanje podrže moj amandman, jer, ponavljam, ovim amandmanom, koji sam pročitao, mi bismo obradovali preko pet hiljada Srba poreklom iz Hrvatske koji bi sada dobili konačno mogućnost da urade ispravku u knjizi rođenih u Srbiji, da se upišu kao državljani Hrvatske i da im to bude osnova da steknu hrvatsko državljanstvo a istovremeno da konvalidiraju, odnosno da im se potvrdi srpsko državljanstvo.

Nadam se da će gospodin Stefanović i kolege narodni poslanici imati u vidu ovu veoma važnu stvar i da ćemo zaista omogućiti ovim građanima da konačno, nakon 20-25 godina golgote i bezuspešnih pokušaja da ostvare svoje pravo, konačno dočekaju taj dan da reše ovaj svoj problem, a time i olakšaju sebi rešavanje brojnih problema u Hrvatskoj. Hvala.

PREDSEDAVAJUĆI: Zahvaljujem.

Reč ima narodni poslanik Radoslav Milojičić. Nije tu.

Reč ima narodni poslanik Olivera Ognjanović.

Izvolite.

OLIVERA OGNjANOVIĆ: Hvala.

Poštovani predsedavajući, uvaženi ministre sa saradnicima, dame i gospodo narodni poslanici, današnji set zakona donosi neophodne korekcije, novitete i sveobuhvatniji pristup rešavanju pitanja u oblasti delokruga rada MUP-a. Osvrnuću se svega na nekoliko segmenata, koje sam izdvojila kao ključne u predloženim izmenama.

Zakon o jedinstvenom matičnom broju je novo zakonsko rešenje u ovoj oblasti, s obzirom na to da je važeći zakon donesen još u vreme postojanja SFRJ. Najvažnije je da je u okviru ovog zakona sproveden projekat „Bebo, dobro došla na svet“, koji budućim roditeljima olakšava proceduru prijave novorođenog deteta u evidenciju.

Od predloženih izmena i dopuna zakona koji su u proceduri istakla bih da se, osim usklađivanja sa zakonodavstvom EU, regulišu bezbednosni mehanizmi uz očuvanje ugleda države i zaštite osnovnih ljudskih prava, unapređuje se borba protiv prekograničnog kriminala kroz uspostavljanje informatičkog sistema granične kontrole, skraćuju se procedure uz smanjenje taksi kako bi se olakšalo pribavljanje uverenja o državljanstvu bez obzira na mesto prebivališta, podiže se nivo bezbednosti i svesti građana kroz mere kažnjavanja paljenja pirotehnike i pucanja iz vatrenog oružja.

Najbitnije novine se odražavaju na bezbednost u saobraćaju, gde je smanjenje tolerancije na alkohol, prekoračenje brzine, nasilna vožnja, povećana odgovornost za prevoz dece. Posebno bih istakla da je veoma važno uvođenje nulte tolerancije na alkohol za mlade vozače i zabrana vožnje od 23 do šest časova ujutro, zato što ih ovim zabranama štitimo do njih samih.

Ono što se posebno ističe u Predlogu izmena Zakona o policiji jeste ekskluzivno pravo na upotrebu naziva policija, koje imaju samo MUP i Ministarstvo odbrane, kao i ekskluzivno pravo upotrebe tamnoplavih uniformi. Takođe su precizirani poslovi koje obavlja MUP kroz dopunu nadležnosti.

Nakon ove sveobuhvatne analize moram da istaknem da je policija sa drugim državnim organima i snagama bezbednosti imala veoma težak zadatak ali je uspela da u prethodnom periodu osigura da građani ne osete posledice teške migrantske krize koju smo imali u našoj zemlji i da je smanjen broj krivičnih dela iz oblasti organizovanog kriminala. Upravo su pripadnici MUP-a rasvetlili veliki broj afera i, što je najvažnije, počinioci su procesuirani.

Svakodnevno smo svedoci velikog broja akcija u sprečavanju krivičnih dela, svedoci smo učešća policijskih službenika u očuvanju bezbednosti školske dece, pripadnici MUP-a su u potpunosti uključeni u borbu protiv porodičnog nasilja u skladu sa istoimenim zakonom. Ministarstvo unutrašnjih poslova je ostvarilo velike uspehe u saradnji u međunarodnim akcijama koje su dale veliku podršku procesu usklađivanja obaveza sa Akcionim planom za Poglavlje 24.

Ipak, moram da istaknem da je proces modernizacije svih organa MUP-a i poboljšanja uslova rada zaposlenih u MUP-u upravo omogućen zalaganjem prethodne i ove Vlade. Moram da istaknem da je upravo ova Vlada omogućila da se u proteklom periodu zaposli 600 mladih ljudi koji su se školovali za policijske poslove, od kojih 150 čine diplomci sa Policijsko-kriminalističke akademije. Zaposlenima u MUP-u je vraćen dignitet. Zato je trebalo izdržati i proći kroz proces oporavka i povratka na prave vrednosti. Zato se nastavlja sa opremanjem policijskih uprava u celoj Srbiji, sa nabavkom novih vozila, računara i tehnike. Ministarstvo unutrašnjih poslova je dobilo 710 novih automobila. Ova Vlada je za 10% povećala platu za zaposlene u ovom sektoru i omogućila isplatu bonusa i pokazala da je u Srbiji moguć napredak i razvoj. Na proleće se započinje sa projektom izgradnje stanova u šest gradova upravo za zaposlene u policiji, vojsci i BIA, a reći ću podatak koji je istakao naš predsednik Aleksandar Vučić, da je 20.000 zaposlenih u MUP-u bez rešenog stambenog pitanja.

Ova Vlada brine o svojim građanima i o svakome koga navede put u Republiku Srbiju i ja vam čestitam na tome.

Nadam se da će MUP Srbije u što skorije vreme procesuirati kriminalce koji se ponašaju bahato jer misle da su nedodirljivi kako bi pravda bila zadovoljena i kako bi građani Srbije znali da je u ovoj zemlji zakon isti za svakoga.

Srpska napredna stranka će u danu za glasanje podržati sve predložene zakone. Hvala.

PREDSEDAVAJUĆI: Zahvaljujem.

Reč ima narodni poslanik Branka Stamenković.

Izvolite.

BRANKA STAMENKOVIĆ: Hvala.

Da se nadovežem na konstruktivnu raspravu koju smo juče imali ministar Stefanović i ja. Pre svega, pohvalila bih ministra što ne samo meni nego svim, koliko vidim, narodnim poslanicima odgovara na pitanja koja imaju, što, takođe moram da napomenem, nije uopšte slučaj sa svim ministrima u ovoj Vladi.

Dalje, što se samog odgovora tiče vezano za Zakon o jedinstvenom matičnom broju građana, mogu da razumem argumentaciju. Naravno da nikome od nas nije cilj da povećamo troškove koji su neophodno vezani za zamenu svih dokumenata, ali i pored toga apelujem da opet ne čekamo predugi vremenski period da uopšte o tome počnemo da razmišljamo, jer ćemo opet da promašimo neki prozor u kome je to najbolje napraviti.

Uostalom, ta lična karta traje 10 godina pa ne moramo mi da damo neki rok i da kažemo da se mora zameniti u roku od pet godina ili... I stalno produžavamo te rokove. Kao prošli put kada smo menjali, 2011. godine, na kraju se rok za zamenu produžio do kraja 2016. godine. Nego, možda možemo da počnemo prvo taj period pripreme, koji će da traje jedno vreme, već sad, da bismo u jednom trenutku onda rekli – hajde, evo, sad kreće sa tim, pa će oni građani koji su zabrinuti i koji žele što pre da zaštite svoje lične podatke požuriti da to urade, a ovi ostali mogu to da urade kad im ističe dokument. Samo me brine to da opet negde ne zaboravimo na to zato što sad nije trenutak, nego da negde sad krenemo sa pripremnim radnjama.

Što se tiče Zakona o nacionalnom DNK registru, koliko sam razumela ministra, nismo mogli da donesemo detaljnije propisan zakon ovom prilikom zato što bi onda on bio u nesaglasju sa Krivičnim zakonom.

Sad bih htela da sugerišem nešto za sledeći put, za ovaj put je kasno. Znate, u Skupštini postoji mogućnost objedinjavanja rasprave zakona koji su međusobno povezani i uslovljeni. I ta mogućnost postoji, ministar Stefanović to vrlo dobro zna, on je bio predsednik Skupštine, upravo za ovakve situacije.

Razumem da je ovde verovatno drugo ministarstvo nadležno, ali valjda u Vladi razgovarate međusobno, i u tom smislu nisam spremna da prihvatim to kao izgovor, ali sam spremna da prihvatim ono što je ministar rekao, a to je da će se potruditi da što pre dođe i izmena tog zakona u Narodnu skupštinu, kako bismo onda mogli da doradimo ovaj Zakon o nacionalnom DNK registru, jer ja, nažalost, ne sumnjam da ćemo mi taj, takav, nedovoljno dobro napisan, nedorečen zakon doneti. Zato što, ako sam išta za ove dve godine naučila, to je da moje kolege narodni poslanici sve što iz izvršne vlasti kao predlog zakona stigne po automatizmu izglasaju. Još se nije desilo da je nešto povučeno, uprkos apelima kada je svakako bilo potrebno i logično da se nešto povuče i doradi. Tako da, nažalost, ne apelujem na njih, nego mi se čini da je razumnije da apelujem na izvršnu vlast ovim povodom, da što pre dobijemo ponovo zajedno Predlog izmene Krivičnog zakonika uz izmene i dopune ovog zakona ovakvog kakav ćemo sad doneti. Hvala.

PREDSEDAVAJUĆI: Zahvaljujem.

Reč ima ministar, dr Nebojša Stefanović.

Izvolite.

NEBOJŠA STEFANOVIĆ: Poštovana gospođo Stamenković, drago mi je da smo na istom tragu vezano za JMBG. I mi smo faktički, još juče sam ja, posle naše rasprave, rekao kolegama da počnu da razmatraju mogućnost saradnje i sa nekom od međunarodnih institucija koje kroz projektno finansiranje mogu da pomognu makar neku fazu toga. Slažem se da ako budemo samo čekali neće nikada doći taj momenat. I uvek će biti skupo, jer smo procenili troškove na nekih 30 miliona evra, što je zaista veliki iznos. Ali imamo mogućnost da počnemo i ono što ja mislim da možemo to je da već sada budu prve faze. Mi ćemo se potruditi da pogledamo šta možemo međunarodno da dobijemo kao podršku a šta možemo i sami da uradimo, pa makar da započnemo taj proces. Makar ga realizovali za pet godina – za pet godina, ali nije loše da se realizuje. Zaista postoji osnov da se štite lični podaci građana.

Što se tiče Zakona o DNK registrima, mi smo i rekli da smatramo da postoji taj element koji može da se popravi time što će biti propisana direktna mera kojom se propisuje kada se briše određeni podatak iz DNK registra. U ovom trenutku je formirana radna grupa za izmenu Zakonika o krivičnom postupku. Dakle, biće jedan veći broj članova izmenjen. Mi smo uložili ono što je naš deo, kao Ministarstva unutrašnjih poslova. Naša inicijativa je išla, između ostalog, i za ovaj deo, jer dodiruje i naš zakon, i onda ćemo svakako, kada ovaj zakon, koji je veoma važan i za delovanje policije, bude menjan, a nadamo se do kraja godine da možemo da vidimo jednu kvalitetnu izmenu Zakonika o krivičnom postupku, predložiću, svakako, da jedan od instituta bude i objedinjena rasprava o izmenama ovog člana Zakona o DNK registrima, jer nam je važno da ne postoji ni trunka sumnje da može bilo kakva zloupotreba da se dogodi. Tako da idemo u tom pravcu. Hvala u svakom slučaju.

PREDSEDAVAJUĆI: Zahvaljujem.

Reč ima narodni poslanik Marjana Maraš.

Još minut i 40 sekundi vremena je preostalo vašoj poslaničkoj grupi. Izvolite.

MARJANA MARAŠ: Poštovani predsedavajući, uvaženi ministre sa saradnicima, u preostalom vremenu iskoristiću priliku da iznesem nekoliko podataka iz Strategije o bezbednosti saobraćaja za opštinu Vrbas za period 2016–2020. godine, koji potvrđuju opravdanost predloženih izmena i dopuna Zakona o bezbednosti saobraćaja.

U okviru Strategije navedeno je da su mladi najugroženija starosna kategorija učesnika u saobraćaju. Prisustvo alkohola i psihoaktivnih supstanci spadaju u grupu četiri najčešća uzroka nastanka saobraćajnih nezgoda na teritoriji opštine Vrbas kod svih vrsta saobraćajnih nezgoda.

Pored navedenog, statistički podaci za opštinu Vrbas u periodu 2011–2015. godine pokazuju da biciklisti čine 18% od ukupnog broja poginulih lica, da su deca najugroženija kao putnici u opštini Vrbas, da je nepropisna i neprilagođena brzina vodeći uticajni faktor koji doprinosi nastanku saobraćajnih nezgoda sa smrtnim posledicama, sa oko 72%. Ukupni troškovi saobraćajnih nezgoda na teritoriji opštine Vrbas u odnosu na posledice saobraćajnih nezgoda u periodu 2010–2015. godine iznose 21.339.533 evra.

Imajući u vidu podatke koje sam iznela, opština Vrbas uvela je veoma efikasan model finansiranja bezbednosti saobraćaja od naplaćenih novčanih kazni za saobraćajne prekršaje, čime se direktno omogućava da nebezbednost finansira bezbednost.

Na kraju, poštovani poslanici, želim da se zahvalim svim kolegama koji su iskoristili priliku da čestitaju Osmi mart, pošto je Osmi mart socijalistička tekovina, a podsetila bih da on simbolizuje i borbu za jednakost, solidarnost, osmočasovno radno vreme i pravo glasa, između ostalog. Zahvaljujem.

PREDSEDAVAJUĆI: Zahvaljujem, koleginice.

Reč ima narodni poslanik Goran Ćirić. Nije tu.

Reč ima narodni poslanik Zvonimir Đokić.

Izvolite.

ZVONIMIR ĐOKIĆ: Poštovani predsedavajući, poštovani gospodine ministre, uvaženi predstavnici Ministarstva i Vlade Srbije, poštovane narodne poslanice i narodni poslanici, pred nama je set predloga zakona iz oblasti unutrašnjih poslova. To su dugo i pažljivo pripremani predlozi zakona, svi su u redovnoj proceduri i donose se sa ciljem očuvanja bezbednosti građana Republike Srbije i njihove imovine, kao i ostvarivanja Ustavom garantovanih prava i sloboda.

Ovi zakoni će, kada ih budemo usvojili, obezbediti stvaranje uslova za savremeno institucionalno demokratsko i efikasno delovanje policije u zaštiti prava i sloboda svih građana Republike Srbije.

Jedna grupa zakona, kao što su zakon o strancima, zakon o azilu i privremenoj zaštiti, zakon o graničnoj kontroli, kada se usvoje, biće veoma važni za proces pristupanja EU, jer predstavljaju realizaciju našeg akcionog plana. Druga grupa zakona, među kojima su zakon o evidenciji i obradi podataka u oblasti unutrašnjih poslova, zakon o nacionalnom DNK registru, zakon o jedinstvenom matičnom broju građana, jesu zakoni kojima se, kada budu usvojeni, reguliše obrada i razmena elektronskih podataka o ličnosti, a u Zakonu o policiji uređuje se već uspostavljeni nacionalni kriminalističko-obaveštajni sistem kao jedinstvena platforma za razmenu podataka između svih organa koji su uključeni u borbu protiv najtežih oblika kriminala ali i omogućuje Republici Srbiji da razmenjuje podatke sa drugim državama regiona EU i šire.

Reći ću nešto ukratko o nekim predlozima zakona, ne o svim. Prvo, Predlog zakona o strancima. Važeći zakon iz ove oblasti o strancima donet je 2008. godine. Uočeni su određeni nedostaci i nepreciznosti. Migratorni procesi koji se dešavaju u svetu, a koji nisu mimoišli ni Republiku Srbiju, zahtevaju veću pažnju i posvećenost u zakonskoj regulativi zbog potencijalne opasnosti od terorističkog ugrožavanja bezbednosti građana Republike Srbije i šire. Ovim zakonom biće preciznije regulisano uvođenje Bezbednosno-informativne agencije (BIA) u ovu oblast kao državnog organa u čijoj su nadležnosti bezbednosna provera stranaca u cilju utvrđivanja postojanja bezbednosnog rizika po građane Republike Srbije.

Kada govorimo o Predlogu zakona o azilu i privremenoj zaštiti, bitno je da će se ovim zakonom, kada bude usvojen, uskladiti zakonska rešenja i standardi sa zakonodavstvom EU, štitiće se ljudska prava migranata ali i regulisati njihova prava i obaveze dok se nalaze na teritoriji Republike Srbije i drugo.

U Predlogu zakona o graničnoj kontroli koji je pred nama promoviše se koncept integrisanog upravljanja granicom. Zajedno sa ostalim zakonima iz ove oblasti obezbeđuje se visoki stepen bezbednosti Republike Srbije. Zakon reguliše i uvođenje informatičkog sistema granične kontrole, koji obezbeđuje uslove za olakšano kretanje i kontrolu roba i ljudi preko državne granice i omogućava efikasnije granične provere u cilju sprečavanja prekograničnog kriminala i neregularnih migracija.

Predlog zakona o evidencijama i obradi podataka u oblasti unutrašnjih poslova je takođe pred nama i reguliše način i normiranje obrade ličnih podataka građana Republike Srbije i stranaca. MUP je, inače, to već znamo, rukovalac najvećim zbirkama baza podataka o građanima. Ovim zakonom obuhvaćene su sve evidencije podataka o ličnosti kojima raspolaže MUP, a sve u cilju usklađivanja obaveza prema međunarodnim institucijama i, što je važnije, prema našem zakonodavstvu u oblasti zaštite podataka o ličnosti, a uvažavajući specifičnosti koje se odnose na sektor bezbednosti. Predviđenim zakonskim rešenjima obezbeđuje se zaštita ličnih podataka koji se obrađuju u evidenciji MUP-a od svih oblika zloupotrebe.

Predlog zakona o nacionalnom DNK registru je pred nama. To je nova oblast. Ovim zakonom prvi put će se uspostaviti nacionalni DNK registar u cilju vođenja krivičnog postupka i rasvetljavanja krivičnih dela, utvrđivanja identiteta nestalih i nepoznatih lica, leševa i delova tela. Uspostavljanje nacionalnog DNK registra je i naša obaveza koju smo preuzeli i predvideli na putu evropskih integracija, ali je još važnije to da se građanima Srbije omogućava lakše i efikasnije vođenje krivičnih postupaka i identifikacija lica koja se vode kao nestala.

Uvodi se elektronska baza DNK profila, registrovanih i nepoznatih počinilaca krivičnih dela i time se eventualno povezivanje jednog lica sa više počinjenih krivičnih dela znatno povećava i olakšavaju se istražni postupci i rasvetljavanje krivičnih dela. Ovim zakonom i uspostavljanjem nacionalnog DNK registra omogućuje se i međunarodna razmena DNK podataka u cilju rasvetljavanja krivičnih dela i kažnjavanja počinilaca.

Predlog zakona o jedinstvenom matičnom broju građana. Važeći zakon je usvojen još 1978. godine. Još tada su uočene određene manjkavosti koje su došle do izražaja nakon raspada bivše SFRJ i stvaranja novih država na ovim prostorima. Problem pojavljivanja duplih ili netačnih jedinstvenih matičnih brojeva građana, a posebno kod građana koji dolaze iz bivših republika, rezultat su činjenice da zakonsku regulativu nisu pratile odgovarajuće promene tehničkih mogućnosti. Primenom novih odredbi u ovom zakonu omogućuje se pravni kontinuitet identiteta lica kojima je već određen matični broj u republikama bivše SFRJ i sprečava se da u Republici Srbiji lica imaju dva ili više JMBG. Ovim se zakonom našim građanima omogućuje lakše ostvarivanje njihovih prava pred organima i ustanovama Republike Srbije.

Na kraju, poštovani gospodine ministre, uvaženi predstavnici Ministarstva i Vlade Republike Srbije, želim da izrazim svoje izuzetno zadovoljstvo što je ovaj set zakona danas u skupštinskoj proceduri. Zahvaljujem se na profesionalnosti i uloženom trudu, ne samo zato što su ovi predlozi zakona izuzetno dobro i kvalitetno pripremljeni, već i zato što ćemo usvajanjem ovog seta zakona biti za nekoliko koraka bliži onom razvijenijem, pravno uređenijem, demokratskom svetu u kome se na najbolji način poštuju ljudska prava ali i pravni poredak države u kojoj živimo, svetu u kome želimo da i formalno što pre vidimo Republiku Srbiju.

Poštovani predsedavajući i uvaženi narodni poslanici, pozivam vas da podržite predložena zakonska rešenja i da zajedno usvojimo predloženi set zakona iz oblasti unutrašnjih poslova. Hvala na pažnji.

PREDSEDAVAJUĆI: Zahvaljujem.

Reč ima narodni poslanik Aleksandra Jerkov. Nije tu.

Reč ima narodni poslanik Dubravka Filipovski.

Izvolite.

DUBRAVKA FILIPOVSKI: Poštovani predsedavajući, uvaženi ministre sa saradnicima, poštovane kolege i koleginice narodni poslanici, pred nama je 18 zakona iz oblasti Ministarstva unutrašnjih poslova, o kojima mi raspravljamo u toku ovog Prvog redovnog skupštinskog zasedanja u toku ove godine a koji u stvari predstavljaju jasan pokazatelj aktivnog rada na normativnoj dogradnji široke oblasti koju pokriva Ministarstvo unutrašnjih poslova.

Interes svih nas je jačanje integriteta i odgovornosti policije, kao i njena profesionalizacija. Iza ovih 18 zakona se vidi jedan timski rad, stručan rad Ministarstva unutrašnjih poslova, rad na terenu, ali i prihvatanje mnogih kritika i sugestija, i od strane nezavisnih regulatornih tela i od strane civilnih organizacija koje se bave ovom oblašću. Za mene je posebno važno i što su ovi zakoni predviđeni i Akcionim planom za ispunjavanje Poglavlja 24.

Izmene i dopune Zakona o policiji imaju za cilj da otklone nedostatke koji su pre svega uočeni na terenu, ali i da na neki način nadoknade, odnosno dopune nadležnosti policije, doprinesu transparentnosti i boljoj koordinaciji svih službi u Ministarstvu unutrašnjih poslova.

Policija je specifična služba, policijski službenici obavljaju visokorizične poslove, brojni su izazovi svakodnevno pred pripadnicima Ministarstva unutrašnjih poslova i Predlogom zakona o izmenama i dopunama Zakona o policiji uzima se u obzir kvalitetno izvršenje zadataka u zaštiti bezbednosti građana i imovine ali i očuvanje radne sposobnosti svih pripadnika Ministarstva unutrašnjih poslova. Ako bi u dve reči trebalo da ocenim rad Ministarstva unutrašnjih poslova Republike Srbije, onda su to transparentnost i efikasnost.

Sa stanovišta borbe protiv korupcije novim zakonom o policiji uvedeni su i novi mehanizmi, usmereni na borbu protiv korupcije. Oni se ogledaju, pre svega, u jačanju Sektora unutrašnje kontrole MUP-a, koji sada na raspolaganju ima nove, moderne instrumente koje primenjuju u svom radu. A svakako su i test integriteta i sprovođenje analize rizika od korupcije, provere prijava imovine pripadnika unutrašnjih poslova otvorili i pitanje zaposlenih u Ministarstvu.

Kada je u pitanju borba protiv korupcije, napredak Ministarstva unutrašnjih poslova, pored građana Srbije, vidi i Angela Merkel, kancelarka Nemačke, koja je u nedavnoj poseti predsedniku Srbije, Aleksandru Vučiću, posebno pohvalila Srbiju u borbi protiv korupcije. To samo ne vide pojedini opozicioni predstavnici, što se i odražava na rezultat koji smo nedavno imali na beogradskim izborima.

Imam i nekoliko pitanja za vas, ministre Stefanoviću. Što se tiče zakona o strancima, imam jednu dilemu, da predložena rešenja otežavaju organizovanje kratkih poseta radi održavanja poslovnih sastanaka u Srbiji. Volela bih da me svojim odgovorom u toj mojoj dilemi razuverite.

U vezi za Predlogom zakona o JMBG, imam pitanje za vas – da li će se podzakonskim aktima definisati jasni kriterijumi prema kojima su jedinice lokalne samouprave razvrstane u registraciona područja?

Treće pitanje, povodom Predloga zakona o nacionalnom DNK registru. Zbog posebne osetljivosti ove materije, po mom mišljenju, treba preciznije definisati koja je organizaciona jedinica se u okviru MUP-a nadležna za nadzor sprovođenja tog zakona, kao što je precizno definisano da je pristup podacima u registru rezultata forenzičko-genetičke analize DNK dozvoljen samo ovlašćenim licima forenzičke službe MUP-a.

Što se tiče bezbednosti u zemlji, načinjen je značajan pozitivan primer u pogledu povećanja nivoa bezbednosti, što pokazuju i podaci da je od 2011. godine do današnjeg dana smanjena smrtnost za 27% na našim putevima. I jedna osoba kada pogine, to je veliki problem za našu zemlju. Verujem da će ovaj zakon još viće povećati bezbednost na putevima.

Posebno bih želela da pohvalim napore MUP-a, pre svega kada su u pitanju prevencija i edukacija svih učesnika zbog pojačane bezbednosti dece u školama. Mišljenja sam, i to takođe pozdravljam, da od našeg najranijeg uzrasta u školama moramo imati više predmeta koji će se baviti i bezbednošću i borbom protiv nasilja. To je, nažalost, situacija kada vi nemate odmah rezultate, ali dugoročno gledano sa stanovišta obrazovanja 100% ćemo imati generacije koje će imati veću svest o značaju i bezbednosti i borbe protiv nasilja.

Danas je Osmi mart. Žene u Srbiji, kao i žene u celom svetu, obeležavaju ovaj dan kao početak borbe za svoja prava. Upravo zbog svih žena koje su pretrpele neki oblik nasilja, moram da kažem da je policija pokazala ogromne napore u primeni Zakona o sprečavanju nasilja nad ženama i decom. Od 1. juna prošle godine, od kada se primenjuje ovaj zakon, policija je do kraja 2017. godine izrekla 10.504 hitnih mera, 7.095 je bilo zabrana prilaska žrtvama, a 3.409 udaljenja učesnika iz stana. Svih 27 policijskih uprava imaju timove koji se bore protiv nasilja nad ženama i decom i, prema svim istraživanjima, žene žrtve nasilja imaju najveće poverenje upravo u policiju.

Zbog svega ovoga što sam rekla, u danu za glasanju ću podržati set zakona iz oblasti Ministarstva unutrašnjih poslova.

PREDSEDAVAJUĆI: Zahvaljujem.

Povreda Poslovnika, narodni poslanik Radoslav Milojičić.

Izvolite.

RADOSLAV MILOJIČIĆ: Hvala, gospodine predsedavajući.

Iskoristiću trenutak, nadam se da nećete imati ništa protiv, da čestitam svim damama praznik, i koleginicama narodnim poslanicama, i vama iz Ministarstva i svim građankama Srbije.

Javio sam se na osnovu člana 98.

Ne morate da budete toliko nervozni; iskoristio sam ovih pet sekundi da čestitam damama praznik, izvinjavam se ako to vama smeta.

Gospodine Arsiću, naša poslanička grupa ima još 13 i po minuta, to ste mi vi potvrdili. U članu 98. stav 1. jasno se kaže da predsednik Narodne skupštine daje reč narodnim poslanicima iz te poslaničke grupe koja ima određenog vremena do isteka ukupnog vremena rasprave utvrđenog za poslaničku grupu. Mi imamo na listi govornika još troje prijavljenih i nikada nije bio problem da neko zameni mesto, bez obzira na to ko se prijavio u našoj poslaničkoj grupi.

Ne znam zašto su kolege prekoputa nervozne; verovatno zato što će izgubiti izbore u Smederevskoj Palanci, ali to sada nije tema.

Molim vas da mi objasnite da li naša poslanička grupa ima 13 i po minuta; ako ima, zašto ja kao poslanik ove poslaničke grupe ne mogu da iskoristim tih 13 i po minuta, ili mogu. Hvala.

PREDSEDAVAJUĆI: Vrlo rado ću, kolega Milojičiću, da vam odgovorim. Kao što ste se i vi pozvali na član 96, znači predsednik poslaničke grupe ili ovlašćeni predstavnik poslaničke grupe po određenoj tački ili raspravi dostavlja spisak govornika. Taj spisak govornika je napravljen i u toku rasprave ovlašćeni predstavnik Poslaničke grupe Demokratska stranka tražio je da se izvrši zamena, i to tako što bi ona i koleginica Aleksandra Jerkov zamenile mesta. U međuvremenu... Znači, nije sporno da se zamene mesta i drugih poslanika, ali pod uslovom da nisu pročitani. Vaše ime je pročitano.

(Radoslav Milojičić: Mogu li da se zamenim?)

Ne možete.

(Radoslav Milojičić: Ali ja sam vas pitao da se zamenim sa koleginicom Jerkov.)

Ne možete više da se zamenite, zato što ste pročitani.

Reč ima ministar, dr Nebojša Stefanović.

Izvolite.

NEBOJŠA STEFANOVIĆ: Hoću da odgovorim na neka od pitanja koja je postavila naša koleginica i koja su važna za svakodnevno obavljanje poslova i za svakodnevni život.

Pre svega, što se tiče prava stranaca koji ulaze u Republiku Srbiju zbog poslovnih sastanaka, ovaj zakon nije menjao to pravo, dakle nismo ovim zakonom dodirivali ta prava. Oni to mogu ostvariti ako su nosioci vize za našu zemlju ili ako dolaze iz šengenskog područja, onda im ta viza ne treba, dakle ako imaju pasoš, odnosno ličnu kartu, za državljane Bosne i Hercegovine, Makedonije i Crne Gore. Naravno, nismo propisivali neke drugačije uslove osim onih opštih, gde je predviđen njihov boravak do 90 dana u našoj zemlji ukoliko ispunjavaju te uslove. Naravno, možemo da radimo na tome da vidimo kako možemo da olakšamo, ali ne možemo mimo matičnih propisa, naravno, i onog što je važno za bezbednost Republike Srbije.

Što se tiče registracionih područja vezano za jedinstvene matične brojeve, mi smo upravo zbog toga što nismo značajnije menjali sistem koji postoji, o tome smo i danas nešto razgovarali a nameravamo u budućnosti da poradimo, mi nismo odstupali, ostavili smo faktički dosadašnju podelu, tako da su registraciona područja ista ona koja su bila unazad mnogo godina.

Što se tiče ovoga, vrlo važna, a možda i najvažnija tema o kojoj ste vi danas govorili vezana je za nasilje nad ženama. To je pojava koja je, nažalost, dugo gurana pod tepih u našem društvu. Ono što jeste dobro, to je da danas žene imaju više hrabrosti da to pokažu, društvo ima više hrabrosti da prihvati da takva pojava postoji, da sa njom moramo da se suočimo, i zato je donošenje novog zakona koji suzbija nasilje u porodici počelo da daje dobre rezultate.

Međutim, naravno, kada pogledate da je godinama nešto bilo prikrivano, niko nije hteo da se meša u nešto što je smatrao da je tuđi problem, nije to neko iz moje kuće pa da se ja mešam zato što neko maltretira ženu u stanu pored, sa takvim razmišljanjem smo imali defakto veliki broj dela a manji broj prijavljenih dela.

Ono što se sada dešava, zahvaljujući tome da je Ministarstvo unutrašnjih poslova tražilo i dobilo kroz ovaj zakon mogućnost da bude značajnije uključeno u suprotstavljanje svim oblicima nasilja, pa i ovom obliku nasilja, koje je za nas posebno važno jer želimo da pokažemo da smo zemlja koja je odgovorna i ozbiljna u tome, mi smo inicirali ovaj set mera u zakonu koji je dao posebna ovlašćenja policiji da izriče hitne mere.

Kada pogledate da je, na osnovu zakona od 1. juna prošle godine do 1. marta ove godine, izrečena 18.321 hitna mera, to je broj koji kazuje da imamo puno posla svi, ne samo Ministarstvo unutrašnjih poslova. Ja volim često da kažem da nije dobro da policija bude ta koja rešava naše probleme, jer kada se policija umeša, znači da smo već došli do jedne ozbiljne krize koja mora da se rešava na takav način.

Mi smo zbog toga inicirali i započeli projekat u školama. Od 1. septembra preko 2.000 policijskih službenika, plus penzionisani policijski službenici koje smo uključili kao pomoćne predavače, idu u škole i sa učenicima četvrtog i šestog razreda, a od septembra ove godine i sa učenicima prvog razreda, razgovaraju na osam važnih tema, od kojih je jedna i nasilje. Ja sam bio impresioniran da ova dečica već u četvrtom i šestom razredu znaju kakvi sve oblici nasilja postoje. Znaju da nasilje nije samo fizičko. Znaju da to može biti i putem interneta. Znaju da neko može biti izložen nasilju na različite načine i da dugo i kontinuirano trpi takvu vrstu pritiska, omalovažavanja i nasilja i da zbog toga može nastupiti i dosta teških posledica. Čini mi se da, kada su to shvatili, naravno, moramo da razgovaramo i sa roditeljem. Učenici su važni, važno nam je da neke najmlađe generacije to već danas shvate.

Moramo da se suprotstavimo nasilju. Ljudi moraju da shvate da je važno da se uključe u taj proces, kao što je važno da pobedimo nasilje nad ženama, da se to nikada ne dogodi nijednoj ženi. I o tome ne sme da se govori samo Osmog marta, o tome moramo da govorimo svakoga dana, i hvala vama na tome jer ja znam koliko ste vi posvećeni, kao neko ko o tome govori godinama i ko ima i hrabrosti i snage da se tome suprotstavi, kao i veliki broj žena u ovom parlamentu.

Moramo da nastavimo i sa edukacijom dece, jer kada mi tu decu sklonimo sa ulice, kad im pokažemo šta mogu biti posledice ponašanja koje može biti zakonom kažnjivo, kad im pokažemo šta znači zloupotreba alkohola, droga, nasilje i problemi koji mogu nastupiti i rizici na internetu, vanrednim situacijama u saobraćaju... Kada to naučimo tu decu, pa oni će za 10 ili 15 godina izrasti u ljude koji će biti manje podložni svim tim rizicima. Tako preventivno, to je doprinos MUP-a, radimo na tome da osnažimo našu zajednicu, i decu i roditelje i škole i sve one kojima je ta pomoć potrebna, ali zato tražimo pomoć. Dakle, nama pomoć treba i u smislu šireg društvenog uključivanja. Nije dovoljno da to radi policija, niti je to moguće; to mora raditi, pre svega, porodica.

Moraju da rade roditelji, njih moramo da edukujemo, jer danas su roditelji zauzeti, rade puno poslova, moraju da bace pogled šta njihova deca gledaju na mobilnim telefonima ili na tabletima, pogotovo mala deca. kojoj je lako plasirati različite vrste poruka. Važno nam je da se uključe, da ohrabre i osnaže žrtve nasilja, jer smo mi kroz ove zakone pre svega hteli da zaštitimo žrtve, da njih automatski izdvojimo i da ne dozvolimo da njihovi životi budu ugroženi.

Izuzetno puno pomoći nam treba u ovome, ali smo ubeđeni i potpuno posvećeni da ovaj posao dovedemo do kraja. Naprosto, Srbija neće tolerisati nasilje, neće tolerisati nasilje nad ženama i zajedničkom borbom svih nas, a uveren sam da u ovom parlamentu imamo apsolutnu podršku za to. Na kraju krajeva, hvala i na pomoći za donošenje ovih zakona, i to u vrlo kratkom roku. Isto tako očekujemo i pomoć, i ja sam spreman da se svi zajedno uključimo a nadam se da i Parlament to može da organizuje, a to su edukacije, razgovori sa ljudima, tribine, razgovori sa građanima u različitim opštinama i gradovima, da faktički kao društvo na sve moguće načine i svakim mogućim pritiskom pokažemo i zaista kažemo „ne“ nasilju.

Imao sam priliku da prisustvujem jednom izuzetnom performansu koji su izveli učenici XIV beogradske gimnazije. Izuzetna deca. Ne postoji niko u sali, koja je bila krcata, ko nije bio pogođen njihovim performansom, koji je u 10-20 minuta dotakao suštinu šta je to što jedno dete može doživeti kao nasilje u kući, u školi, na ulici, i kakvu bol u sebi nosi. Izuzetan performans i mi smo im ponudili da zajedno sa ljudima iz MUP-a učestvuju u takvoj prezentaciji i drugoj deci i školama i društvu i da se faktički na taj način zajedno borimo protiv toga.

Bio bih ponosan da imamo i konkretnu podršku Parlamenta i uključivanje narodnih poslanika u to i u držanje tribina. Spreman sam da dođem ja i svi saradnici iz Ministarstva da zajednički radimo, jer verujem da će ovakva vrsta, ako ovako budemo posvećeni, i vidim da se društvo budi u tom smislu, za nekoliko godina ćemo imati mnogo, mnogo manje problema. Na kraju krajeva, valjda ćemo kao društvo da sazremo i da pokažemo posvećenost. Vama još jednom hvala za sve ove godine borbe i hvala vam što ste to uvek isticali.

PREDSEDAVAJUĆI: Zahvaljujem.

Reč ima narodni poslanik Jelena Žarić Kovačević.

Izvolite.

JELENA ŽARIĆ KOVAČEVIĆ: Zahvaljujem, predsedavajući.

Poštovani ministre sa saradnicima, dame i gospodo narodni poslanici, na samom početku ja bih iskoristila priliku da svojim kolegama i koleginicama iz Poslaničke grupe SNS čestitam na pobedi na lokalnim izborima, ali bih isto tako iskoristila priliku da čestitam svojim kolegama iz drugih političkih opcija što su uzeli učešće na izborima, jer na taj način su dali mogućnost građanima da biraju, a građani su, naravno, ponovo pokazali da će izabrati i da veruju SNS.

Jedan od razloga za to je svakako rad i marljivost ljudi u SNS koji se nalaze na odgovornim mestima i koji na određenim pozicijama predano rade svoj posao. U tom smislu ću pričati u načelu i o radu MUP-a, koje je mnogo radilo na dosta zakonskih rešenja, na dosta uredbi, na dosta pravilnika, a mnogi predlozi zakona su i ovde danas pred nama.

Dakle, smanjena je opšta stopa kriminaliteta, broj učinjenih krivičnih dela je najmanji u ovom trenutku u poslednjih 25 godina i to zahvaljujući uspešnim akcijama policije u suzbijanju kriminala i borbi protiv korupcije. Samo u 2016. godini kriminalitet je smanjen za oko 5%, što je više od 5.000 krivičnih dela. U 2017. godini rezultati su takođe vidljivi. Zaplenjeno je više tona narkotika, otkriveno je i zaplenjeno više narko-laboratorija, uhapšene su vođe kriminalnih grupa, koje su razbijene, rasvetljeno je više od 90% iznuda, znatno je smanjen broj razbojništava, a tendencija opadanja broja ubistava i teških ubistava i dalje postoji.

Posebna pažnja poklanja se MUP-u i policiji i prilikom primene novog Zakona o sprečavanju nasilja u porodici i veliku ulogu policije ćemo tu videti sa jedne strane u stručnim obukama zaposlenih, ali sa druge strane i u brzom reagovanju, saradnji sa drugim relevantnim institucijama i pružanju podrške žrtvama ovakvih krivičnih dela.

Takođe, posao policije jeste i da pokaže da je jednaka prema svima, što ona i čini. Radi se na dodatnom učvršćivanju poverenja građana u policiju, što se postiže kroz aktivnosti policije u zajednici, kroz razgovore sa građanima, kroz jačanje saveta za bezbednost lokalnih samouprava, kroz bolju koordinaciju policijskih stanica međusobno sa svojim pretpostavljenima ali i sa građanima.

Sve ovo što sam navela jeste razlog da možemo da izvučemo zaključak da je Srbija danas daleko bezbednija zemlja nego što je nekada bila. Evidentno je da MUP ulaže ogromne napore da bi Srbija imala savremenu i efikasnu policiju koja će štiti prava građana. Upravo zbog toga bih iskoristila priliku da pozovem koleginice i kolege da ove predloge u danu za glasanje podržimo. Hvala.

PREDSEDAVAJUĆI: Reč ima narodni poslanik Muamer Zukorlić.

Izvolite.

MUAMER ZUKORLIĆ: Dame i gospodo, jasno je da su radne grupe ozbiljno radile na ponuđenim zakonskim rešenjima, tako da će poslanici Stranke pravde i pomirenja u danu za glasanje glasati za predloge zakona. No, želim skrenuti pažnju na nekoliko bitnih momenata, pre svega vezanih za Zakon o državljanstvu.

Iako imamo vrlo pozitivna rešenja u zakonskoj regulativi, suočavamo se sa činjenicom da znatan broj ljudi iz dijaspore, pre svega iz sandžačke dijaspore u Turskoj koji su zainteresirani za državljanstvo Republike Srbije suočavaju se sa problemima neefikasnosti i jako dugog čekanja u rešavanju zahteva koje su podneli u skladu sa zakonom. To bi trebalo ubrzati podzakonskim aktima ili, ukoliko imamo manjkavosti, otkloniti takve probleme. Smatram to veoma važnim iz razloga što se radi o ljudima koji su iseljenici sa ovog prostora, a drugo, radi se o licima koja su investicijski uglavnom zainteresirana za ulaganje svoga kapitala na području Srbije, što se jasno vidi iz više od 400 otvorenih fabrika gde su vlasnici kapitala iz Turske i najčešće, ili u mnogo slučajeva, ljudi koji su poreklom sa ovog prostora.

Drugi problem vezan za državljanstvo tiče se takođe prostora Sandžaka i posledica je vrlo rigidnih propisa Crne Gore vezanih za državljanstvo, gde imamo više slučajeva da su ljudi zbog tih problema ostali bez državljanstva i očito da jedini način da se njihovi problemi reše su zapravo zahtevi koji čekaju kod nadležnih organa Republike Srbije. Uglavnom su to lica koja su, uslovno, iz mešanih brakova, gde je jedno sa područja Srbije a drugo sa područja Crne Gore. Zato smo zainteresirano, jer nam se ti ljudi javljaju da se to pitanje reši ukoliko imamo zakonski prostor, ukoliko ne, onda da se podzakonskim aktima ostvare pretpostavke kako bi se ta pitanja rešila.

Što se tiče Zakona o policiji, veoma je važno da je zakon unapredio mnoga pitanja i da će, verujem, to pojačati i poboljšati efikasnost, ali želim skrenuti pažnju na to da postoje određeni problemi, opet na području Sandžaka, polazeći od toga da je izuzetno važno da poverenje između naroda i policije bude na najvišem nivou; u našem slučaju, da se to poverenje povrati.

Podsećam na činjenicu da je devedesetih godina preko 20.000 Bošnjaka na području Sandžaka, posebno Peštera i Bihora, prošlo razne policijske torture, te da su ta sećanja veoma sveža i da imamo izvesna podozrenja na toj relaciji. Poslednjih godina se to poverenje popravlja, postoje vrlo dobri koraci u tom pravcu, ali postoji nekoliko incidentnih situacija koje su opteretile te odnose.

Najistaknutija su dva slučaja. To je slučaj Skarep, gde je mladić od 22 godine prošle godine svirepo ubijen od strane policajca samo zato što nije zaustavio svoj automobil kada je bio zaustavljan. Tu je bio prisutan i komandir policije. Ono što izaziva ogorčenje u Tutinu i ostalim delovima Sandžaka jeste da zasad nemamo adekvatne mere u pogledu odgovornosti, komandne i druge odgovornosti vezane za tu policijsku stanicu. Drugi slučaj se desio pre nekoliko godina, kada je ubijen jedan policajac a optužen izvesni Mavrić, i osuđen na 30 godina zatvora, iako se ubistvo desilo u vrlo nerazjašnjenim okolnostima.

Dakle, zbog ovoga podsećam da je potrebna jača pažnja od strane Ministarstva za područje Tutina, posebno i Sjenice, gde imamo vrlo pojačanu korupciju na relaciji pojedinih policajaca i lokalne samouprave.

Vezano za graničnu kontrolu, želim ukazati takođe na probleme vezane za granicu između Srbije i Crne Gore, koja prolazi prilično neprirodno i gde imamo otežan saobraćaj, što je suprotno onome što su crnogorske vlasti obećavale kada su tražile podršku na referendumu. To je jedno od gorućih pitanja. Mislim da Srbija može tu da učini puno da se ta pitanja rešavaju i da se promet na granici olakša. Hvala vam.

PREDSEDAVAJUĆI: Zahvaljujem.

Reč ima ministar dr Nebojša Stefanović.

NEBOJŠA STEFANOVIĆ: Svakako da je važno poverenje u policiju, a meni je važno da u svakom delu zemlje poverenje u policiju bude snažno.

Mi smo pokrenuli postupak, i to traje već nekoliko godina, stvaranja multietničke policije, da u svakom delu naše zemlje pripadnici tog naroda u znatnoj meri učestvuju u radu policije.

Naravno da tu postoji potreba da se prođu, a isti su uslovi, dakle kada se konkurs raspisuje, uslovi moraju biti isti i bez obzira na to što se mi trudimo da pripadnici nacionalnih manjina budu uvršteni u redove policije, oni moraju da prođu uslove konkursa. Dakle, to je opšti akt i od toga ne može da se odustane. Međutim, imamo danas da se na teritoriji PU Novi Pazar nalazi načelnik koji je iz redova bošnjačkog naroda, i to je dobro, jer tamo i živi većina ljudi koji pripadaju tom narodu i moramo da gradimo to poverenje zajednički.

U slučaju Skarep izvršilac tog dela, policajac, uhapšen je. On se dugo nalazi u pritvoru, preko tri meseca, svi mehanizmi su upotrebljeni i ovde se ne radi o tome da li je neko hteo, taj momak nije ubijen jer je neko želeo da ga ubije, ili je izvršilac Srbin koji je želeo da ubije Bošnjaka. Isto smo imali nedavno situaciju da je kriminalac upucao policajca u Novom Pazaru usred obavljanja dužnosti a ja nikada nisam rekao – taj pripadnik tog naroda upucao je policajca koji je pripadnik, ne znam, srpskog naroda. Ne, kriminalac je upucao policajca i tamo gde policija pogreši, pogrešio je pojedinac. Naravno, svako ko je pogrešio u lancu treba da odgovara i nemam ništa protiv, nema bezgrešnih i nema prikrivanja njihove odgovornosti, a isto tako važi i za drugu stranu.

Poverenje mora da se gradi sa obe strane. Vaš doprinos mislim da u tom smislu ide u dobrom pravcu, a ima onih koji pokušavaju da veoma niskom demagogijom raspiruju nekakvu mržnju. Ništa dobro se ne dobija time što huškamo – ne vi, naravno – odnosno što određeni ljudi huškaju ljude jedne na druge. I ti policajci koji rade u Tutinu i u Sjenici, Novom Pazaru, baš kao i u Beogradu, Valjevu, Somboru, Zrenjaninu, Subotici, i oni su ljudi. Oni imaju svoje porodice, vraćaju se porodicama kući, vole da se vrate kući da ih niko nije upucao, da ih niko nije izbo nožem, da im niko nije pretio, kao što i građani koji žive žele da nemaju problema i sukobe sa policijom.

Naravno da se nekada... Ja sam to video za ove četiri godine, to je u celoj Srbiji, postoje ljudi koji su izvršioci krivičnih dela i, kada ih uhvatite u izvršenju krivičnog dela, uvek je lako zaštititi se nekim štitom – ja sam političar pa me zato hapsite. Ne, prijatelju, hapsimo te zato što si krao novac. Ja sam pripadnik nacionalne manjine, pa me zato hapsite i maltretirate. Ne, hapsimo te jer si narko-diler i uopšte nas ne interesuje kako se zoveš.

Meni je najlakše, u političkom smislu, kada tužilac, policija i onaj ko je osumnjičen pripadaju istom narodu jer onda nikada nemamo problem, kada su policajac, onaj koji vrši hapšenje, i onaj koga hapse isti. Uvek je problem kada policajac pripada jednom narodu a onaj osumnjičeni drugom. Važno nam je da to prevaziđemo i ja se nadam...

Naravno, policija mora da radi na tome da zadobije to poverenje i, naravno, očekujemo od ljudi koji žive u ovoj zemlji da pokažu poštovanje prema policajcima, koji zaista rade jedan težak posao. Važno mi je da ljudi nikada ne postavljaju pitanje kako se zvao ovaj policajac i kom narodu pripada i kako se zvao kriminalac i kom narodu pripada. Ne, onaj ko je osumnjičen, predajemo ga sudu, neka sud kaže da li je kriv ili nije, a policajci moraju da se ponašaju prema etičkim kodeksima i prema zakonu.

Naravno, mi smo zato ojačali i kompetencije Sektora unutrašnje kontrole policije, koji, na kraju krajeva, odgovara i Odboru Narodne skupštine i hoću da ti ljudi mogu da rade svoj posao i da ustanovimo, ako je bilo propusta u radu policije, a ja ne kažem da u godinama iza nas nije bilo loših iskustava i sa jedne i sa druge strane, ali je važno da se ne vraćamo u prošlost. Zato i cenim vaš nastup i mislim da je to poziv da se radi na građenju bolje budućnosti i u meni ćete imati partnera koji će raditi to. Važno mi je da svi narodi koji žive u ovoj zemlji shvate da policija radi u njihovom interesu i tako mora da bude. Hvala.

PREDSEDAVAJUĆI: Hvala.

Nemate pravo, kolega Zukorliću, po Poslovniku. Nekom drugom prilikom.

Reč ima narodni poslanik Đorđe Kosanić.

ĐORĐE KOSANIĆ: Poštovani ministre sa saradnicima, predsedavajući, dame i gospodo narodni poslanici, pred nama je danas više predloga zakona iz oblasti unutrašnjih poslova i bezbednosti. Na samom početku reći ću da će Poslanička grupa Jedinstvena Srbija u danu za glasanje podržati pomenute predloge zakona. Želim da kažem da je moj kolega Vojislav Vujić juče kao ovlašćeni Poslaničke grupe JS govorio o svim predlozima zakona iz ove objedinjene rasprave, a moje izlaganje biće usmereno na predlog zakona o bezbednosti saobraćaja na putevima.

Ministre, za ova dva dana mogli smo da čujemo različita mišljenja o predlozima zakona koji su na dnevnom redu, a isto tako postoje različita mišljenja o radu policije. Mi iz JS govorimo jezikom argumenata. Zato želim da kažem, shodno tome, da je policija u prethodnim godinama napravila najbolji rezultat, mislim na prethodnih 10 godina. Kada to kažem, mislim da su ljudi iz MUP-a, a složićete se sa mnom – ljudi koji rade izuzetno odgovoran, zahtevan i težak posao, napravili najbolje rezultate u mnogim oblastima.

Kada kažem najbolje rezultate u mnogim oblastima, tokom 2017. godine zaplenjeno je 4,1 tona narkotika, procesuirano je negde oko 1.700 osoba koje su ili prodavale ili posedovale drogu. Zatim, uspostavljen je trend smanjenja stope kriminala i, gledajući ovaj period, počinjeno je najmanje krivičnih dela ubistava, a ugašeno je ili sprečeno oko 31.000 požara, izdato je više od 2,4 miliona pasoša, ličnih karata, vozačkih dozvola i saobraćajnih dozvola. Što se tiče granične policije, izvršena je kontrola negde oko 70 miliona putnika.

Isto tako, kada govorimo o saobraćaju, ovde treba pomenuti da je smanjena stopa saobraćajnih nesreća za 17% u odnosu na period deset godina. Kada sam već došao do ovog zakona, da kažem da je ovaj Zakon o bezbednosti saobraćaja veliki iskorak unapred. Kada kažem da je veliki iskorak unapred, mislim što se tiče bezbednosti svih učesnika u saobraćaju.

Ministre, kada govorimo ovoj temi, zaista najvažnija stvar mislim da je bezbednost dece. Vi ste malopre govorili o tome u mnogim segmentima, ali kada mislim na bezbednost dece, ne mislim samo na bezbednost u saobraćaju, već i u svim ostalim segmentima. Kada govorimo o tome, mislim da je najvažnija edukacija od najranijeg doba, ali, kako ste vi malopre rekli, ne samo MUP-a nego svih roditelja. Potrebna je jedna sinergija svih nas da bismo napravili pomak napred. Isto tako, tu deca upoznaju opasnost od narkotika, alkoholizma, da budu bezbedni u saobraćaju i od ostalih opasnosti.

Tu moram da kažem, velika pohvala Ministarstvu unutrašnjih poslova, koje je prepoznalo važnost ove teme kroz raznorazne projekte. Ja ću samo spomenuti neke od tih projekata. Prvi je akcija „Škola“; posvećena je deci prvog razreda. Druga akcija je „Put i ja“; namenjena je deci trećeg razreda. Ja imam dete koje je treći razred i čini mi se da je to nekako najosetljivija kategorija. Kada kažem najosetljivija kategorija, tada deca počinju sama da idu u školu i prvi put prelaze taj put od kuće do škole i od škole do kuće. I projekat „Osnovi bezbednosti dece“, za učenike od četvrtog do šestog razreda. Kada govorim o ovom projektu, moram da kažem da on obuhvata sveobuhvatnu bezbednost dece, ne samo u saobraćaju. Uzeo je učešće veliki broj policajaca i veliki broj časova ste napravili u prethodnom periodu. Ministre, mislim da ste i vi uzeli učešće u nekim školama, što je za svaku pohvalu.

Kada govorimo o samom saobraćaju, o povredama u saobraćaju, želim da kažem da jedan od vodećih uzroka, među prva tri što se tiče smrtnosti, jeste baš ovaj uzrok, i to je u nekoj populaciji od pet do 44 godine. U EU godišnje više od 20.000 ljudi izgubi život što se tiče saobraćajnih nezgoda, a negde oko 130.000 ljudi bude povređeno. Cilj UN je da do 2020. godine broj poginulih bude prepolovljen u odnosu na 2010. godinu, a što se tiče 2050. godine, planirano je da uopšte ne bude smrtnih slučajeva ili da oni budu baš minimalni u svetu.

Što se tiče Srbije, u prethodnom periodu učinjen je trend smanjenja broja saobraćajnih nezgoda. Dakle, iako je učinjen ozbiljan pomak napred što se tiče saobraćajnih nezgoda, ipak bezbednost na našim putevima još uvek nije kakva je u EU. U tom smislu ovaj zakon je veoma važan. On je značajan za bezbednost svih učesnika u saobraćaju. Ja ću spomenuti samo neke novine koje donosi ovaj zakon.

Precizirane su obaveze i odgovornost organa i organizacija nadležnih za poslove obrazovanja i vaspitanja dece u predškolskim ustanovama, osnovnim i srednjim školama, odnosno precizirane su odredbe u pogledu korišćenja dečjih sedišta i bezbednosnih podmetača radi povećanja bezbednosti dece kao putnika u vozilu.

Kada je reč o vozačima motocikla, oni su veoma ugrožena grupa. Zatim, rešavanje problema mladih i neiskusnih vozača kao jedan od osnovnih ciljeva ovog zakona. Upravljanje vozilom od strane vozača u alkoholisanom stanju, što je jedan od glavnih problema u bezbednosti saobraćaja. Predloženo je smanjenje granice alkoholisanosti sa 0,3 na 0,2 promila, kao i uvođenje novih kategorija – visoke alkoholisanosti.

Ne bih više ulazio u ovaj zakon. Na samom kraju samo želim da kažem da je ovaj zakon još jedan veliki iskorak unapred što se tiče bezbednosti svih učesnika u saobraćaju. Poslanička grupa Jedinstvena Srbija u danu za glasanje podržaće kako ovaj predlog zakona o kojem sam danas govorio tako i sve ostale predloge zakona iz ove objedinjene rasprave. Zahvaljujem.

PREDSEDAVAJUĆI: Zahvaljujem.

Reč ima narodni poslanik Dragan Vesović.

Izvolite.

DRAGAN VESOVIĆ: Hvala, gospodine predsedavajući.

Uvaženi gospodine ministre sa saradnicima, ja ću na početku da pohvalim gospodina ministra, koji je prvi ministar iz Vlade, i ove nove i one bivše, koji sve vreme baš svakom narodnom poslaniku odgovara, što je za svaku pohvalu i što omogućava demokratski dijalog. Nadam se da ćete i meni dati neka pojašnjenja na neke sumnje i dešavanja koja ću vam izneti.

Mislim da u ovom sazivu, a pričaću samo o Zakonu o bezbednosti saobraćaja jer u malo vremena ne mogu da široke oblasti koje su na dnevnom redu obuhvatim, nema osobe koja neće da kaže da je dobro da se Zakon o bezbednosti saobraćaja pooštri u nekim segmentima u smislu kaznene politike kada govorimo, npr. o vožnji pod alkoholom – čak ja da se pitam i da je moja mogućnost, ja bih išao na nultu toleranciju – za bahatu vožnju, za brzu vožnju kroz naseljena mesta i sve je to u redu.

Međutim, neke druge stvari u ovom zakonu nisu mi toliko lako primenljive u životu i kroz život običnog čoveka, a ja sam narodni poslanik koji zaista pokušava da zastupa neko narodno mišljenje, nisu mi baš tako pitke i onda često padnem pod uticaj da pomislim da ministarstvo koje vi predvodite nekim kaznenim merama direktno služi Ministarstvu finansija. Uostalom, čuo sam malopre od nekih kolega iz SNS-a, kaže – dobro je to za punjenje budžeta. Posle ću vam navesti par primera gde se čini meni da smo morali da drugačije reagujemo i da u Predlogu zakona drugačije i predlažemo.

Prva stvar koju sam hteo malopre da vam zamerim i o kojoj sam hteo da pričam o ovom zakonu bila je o školama za obuku vozača, ali ste mi dali uveravanja u odgovoru jednoj koleginici da ćete vi, bez obzira na to što je to odbijeno, prihvatiti amandmanska rešenja, jer zaista ni u jednoj sferi... Ja sam stomatolog i imam neku svoju kontinuiranu medicinsku edukaciju i imam svoju licencu i nigde nemam obavezu da nakon isteka sedam godina, koliko mi traje licenca, to proveravam. Ovde je bilo predviđeno za pet godina. Dakle hoću da verujem da je i naše mišljenje prihvaćeno, i hvala vam na tome, a i mišljenje onih 4.000 instruktora koji bi trebalo da plate po 5.000 za obnavljanje te licence. Ta suma bi bila 60 miliona, za koju sam mislio da će puniti budžet, toga više nema, ali imamo i druge stvari koje će da pune budžet, a ja ću sada o njima da vam pričam.

Dakle, da li znate vi, gospodine ministre – evo pitam i direktora policije, jer ću se i njemu posle obraćati – kada vama ističe vozačka dozvola? Reći ćete da znate, a ja ne znam. Ja zaista ne znam kada mi ističe vozačka dozvola, a u zakonu ste predvideli drakonske mere za osobe kojima istekne vozačka dozvola. Ja ne kažem da te osobe ne treba da budu kažnjene. Ovde ste dodali za preduzetnike rok od 30 dana i to je nešto novo što nije bilo, međutim, ja hoću da vam pričam da bi policija, u ovom slučaju saobraćajna policija, trebalo da ima jednu delatnost, koja je inače zakonom i predviđena ali se toliko malo u životnoj praksi primenjuje, da kaže upozorenje. One kazne od 60 do 600.000 ili slučaj moje drugarice, majke četvoro dece, koja je platila 15.000 kaznu, mesec dana vozačka dozvola i devet bodova jer je vozačka dozvola bila istekla godinu dana. A ona ne vozi kola; jednostavno, suprug nije bio tu. Njena sposobnost upravljanja motornim vozilom nije smanjena. Zar nije bilo logično da je policajac njoj – mi smo jedan amandman, nažalost, neće biti vremena da o tom amandmanu pričamo, pogledajte ga – predvideli da to bude rok upozorenja, ne kraći od osam i ne duži od 30 dana, da se jedan administrativni posao produženja vozačke dozvole obavi i da ne dođemo u ovu situaciju.

Nažalost, imamo jedan drugi problem, na primer, koji niste predvideli. Šta je sa svetlima? Zašto u zakonu nije predviđeno kod upotrebe svetala da toga nema? Ja putujem, vozim često, idem i van države Srbije; ni sve zemlje EU ne koriste svetla po danu. Gledao sam na televiziji gospodina Okanovića, koji je objasnio da to, meni to nije bilo jasno u prvom momentu, i Agencija za bezbednost saobraćaja je čak dala svoje mišljenje, nije u skladu sa ekologijom, da zaboga rad alternatora svetala podiže potrošnju goriva, izduvnih gasova i da se sredina zagađuje. Slažem se da motociklisti treba da budu osvetljeni, ali ovako smo dobili situaciju i, naravno, u smanjenim uslovima, ali u mnogim zemljama Evrope je to ukinuto, mi to nismo predvideli. Mislim i tu smo pričali amandmanski da bi to trebalo da se nešto malo promeni.

Jedno pitanje: sedište. Malopre sam čuo koleginicu, naravno da treba mala deca da budu u sedištima koja će im pomoći da budu bezbednija u saobraćaju, ali zamislite situaciju da roditelj koji ima dva mala deteta, ima dva sedišta a nije tu, a dete je bolesno i mora komšija da vozi dete, a ja sam komšija a nemam sedište, i onda mene zaustavi pripadnik policije i ja budem žestoko kažnjen. To je ono što vam pričam o životu.

Ili, pričam o bezbednosti saobraćaja. Znate li, gospodine ministre, da bezbednost – naravno, znate – treba da bude i sigurnost puta? Četiri dana – putujem sad svaki dan iz Kraljeva – nisu „zakrpili“ rupe na putu Kragujevac–Topola. Sedam meseci prave most u Mladenovcu. Je l' to bezbednost saobraćaja?

Mi ćemo da kažnjavamo ako neko koristi mobilni telefon. Ja vam tvrdim kao osoba – jesam zdravstveni radnik; nažalost, pušim – opasnija je cigareta u kolima nego ako razgovaram mobilnim. Žar zna da padne, a onda čovek poskoči i drmne volan koji mu je u rukama i svašta može da se desi. Da li smo o tim stvarima razmišljali?

Da li znate, gospodine direktore policije, šta rade u gradu Kraljevu? Da li znate kako se naplaćuju kazne za nepropisno parkiranje? Prolazi se kolima i slika se iz automobila. Platio sam kaznu. Imam majku koja je slomila kuk, teško pokretnu. Podigao sam kola na trotoar, upalio sva četiri pokazivača. Minut, tvrdim doslovno i odgovorno, minut sam bio da svedem majku od lifta do kola – slikan sam, dobio sam da platim kaznu.

Da li znate kako se naplaćuje prekoračenje brzine? Pričamo o ovim bahatim, ja to podržavam. Pre dva dana sam platio kaznu. Na putu gde je ograničenje 80 prilazio sam na 60; slikan sam sa brzinom od 72. Četiri sekunde nakon toga ja sam u brzini 59, imam dokaze. Da li treba kada vidim znak da zgazim kočnicu da me auto pozadi udari? O čemu mi pričamo? Da li je sve ovo životno?

Da li je tačno, gospodine direktore policije, što kažu saobraćajni policajci? Ja pričam s njima kao s ljudima, kao i s vama. Kaže – Veso, mi moramo da naplatimo određeni broj kazni u toku dana. To je to punjenje budžeta koje nije dobro, jer ovaj narod nema novca. A naravno da protiv bahatog vozača, naravno da zabraniti mladim osobama da voze noću, nulta tolerancija za alkohol.

Čini mi se da je – jer ovo je novi zakon, to je neko malopre rekao, 250 članova smo promenili – i o ovim stvarima trebalo malo da razmišljamo.

PREDSEDAVAJUĆI: Privodite kraju, kolega Vesoviću.

DRAGAN VESOVIĆ: Evo onda, počeo bih sledeću temu ali to bi trajalo, hvala; mislim da je vreme isteklo. Hvala vam što ste mi dozvolili par sekundi više.

PREDSEDAVAJUĆI: Zahvaljujem.

Reč ima ministar, dr Nebojša Stefanović.

NEBOJŠA STEFANOVIĆ: Bogami ste izneli dosta stvari, nadam se da ću uspeti na sve da vam odgovorim.

Što se tiče tolerancije prema alkoholu, tu se slažem kao neko ko retko konzumira alkohol, ali i da konzumiram i da ne konzumiram, potpuno se slažem da mi kao društvo treba da idemo ka nultoj toleranciji. Dakle mi smo sa 0,3 smanjili na, odnosno predložili u ovom predlogu zakona 0,2 i mislim da u nekom doglednom vremenu treba da to smanjimo na 0,1 i polako idemo ka tome. Jer sve ozbiljne studije su pokazale da vozač pod dejstvom alkohola ima sporiju reakciju. Kada imate sporiju reakciju, plus uzevši onu psihičku sekundu – koja nije svuda sekunda; kod vozača formule jedan dođe pola sekunde, kod nas prosečnih vozača dođe sekund, sekund zarez dva, tri, četiri – vi za jednu, jednu i po sekundu, u zavisnosti od brzine, prelazite određeni put a da još niste ni pritisnuli kočnicu, i kada je, naravno, tu dodat alkohol, onda se to vreme produžava, samim tim i kočioni put, samim tim i mogućnost da nekog ko je pešak usmrtite, teško povredite itd. Tako da, što se alkohola tiče, stvarno mislim da tu ne smemo kao društvo da imamo bilo kakvu toleranciju i da polako treba da idemo ka apsolutnoj nuli.

Ne slažem se ovo za punjenje budžeta. Apsolutno ne stoji. Ni u jednom trenutku nam nije bio motiv niti nas interesuje da nekoga kaznimo. Na kraju krajeva, oni ljudi koji poštuju zakon nikada ne budu kažnjeni, nikada. Dakle, ako vezujete pojas, nećete nikada platiti kaznu za nevezivanje pojasa. Ako vozite po ograničenju, nećete nikada biti kažnjeni za prekomernu brzinu. Ako ne pijete alkohol i upravljate vozilom, izbegavate tu mogućnost kažnjavanja.

Dakle, kažnjavanje ide samo kao mera da spasemo živote. Ali bukvalno samo kao mera da spasemo živote. Video sam samo za ove kratke četiri godine... Kad kažem kratke, ne mislim kratke u obavljenom poslu nego kratke koliko je bilo, nažalost, saobraćajnih nezgoda. Kad pogledam koliko ih je bilo ranije... Svake godine ih je, srećom, sve manje, ali i dalje je ogroman broj. Video sam ljude koji su izgubili život zbog sekunde nepromišljenosti, zbog toga što su hteli da pritisnu papučicu, zbog toga što su hteli sa splava pijani da sednu u kola i da voze. Mi moramo prvo da odviknemo našu decu da pod alkoholom sedaju u kola. Ko želi da pije, sad imate hiljade mogućnosti da niko ne seda za volan. I moramo da budemo oštriji u tome.

Pojasevi. Imali smo dosta dugu raspravu o tome i hteli smo da budemo oštri zato što pojas zaista čuva živote ljudi koji se voze. I tu se ne radi o cifri. Evo, ja se nadam da sledeće godine imamo nula naplatu svih kazni. Da niko ne napravi bilo kakav prekršaj u Srbiji, verujte da niko ne bi bio srećniji od nas. Jedan život kad se izgubi, džaba vam sav novac. Ogromna materijalna šteta, ogromni gubici za porodice, izgubljeni životi, ljudi koji su tek počeli da žive, dizali ih roditelji, radovali se njihovom životu i onda čak nekad nisu ni oni krivi nego neki neoprezni, bahati, divlji, kakav god vozač, ili umoran vozač koji je samo zaspao jer nije hteo da poštuje pravila iz drugog smera pređe u onu traku i ode naš život.

Često razgovaramo sa ljudima i oni kažu – e, bre, ministre, samo kažnjavate, punite budžet. A onda kad sam razgovarao sa ljudima koji su nekog izgubili jer je njih ili njihovo dete udario bahati vozač, kažu – gde ste bili; što ih niste zaustavljali; što ih niste kažnjavali? Aršini se promene. Onda biste voleli da je platio sve kazne ovog sveta samo da nije udario to dete. Onda bismo voleli da ga je zaustavio radar na svakih sto metara samo da nije udario dete, samo da ga nije ubio, ali onda je gotovo.

I ne vole saobraćajci to što rade, ne rade ti ljudi to iz zadovoljstva, ali znaju šta čine, koliko spasavaju života. Njima nije lako. Ja sam gledao one ljude koji rade na uviđajima, šta sve moraju da vide. Na kraju krajeva, ova izložba ovde u holu je samo deo tih smrskanih automobila i svega šta vide vatrogasci kad ih vade, kad seku kola.

Verujte, zaista nema nikoga u ovoj zemlji ko se raduje naplati kazne. I to nije neki dramatično veliki novac, koji omogućava da Srbija živi. Sad će od naplate kazne Srbija živeti? Ne može, mora da živi od ekonomije. Mora da otvori fabriku. Mora da otvori „Meitu“ u Obrenovcu, mora da otvori „Džinsi“, mora da otvori „Svarovski“, mora da otvori „Džonson elektrik“, mora da otvori „Kontinental“, kao što smo radili. Tako se živi, od toga ljudi zarađuju, plaćaju, time se puni budžet, tako radi ekonomija.

Korišćenje svetala tokom dana. Sva istraživanja su pokazala da je veća uočljivost vozila i od strane vozila koja nam dolaze u susret i, naravno, drugih učesnika u saobraćaju. Većina automobila koji se danas proizvode čak imaju automatsko uključivanje svetala kako startujete vozilo, jer su proizvođači shvatili da je to jedan od bezbednosnih faktora. Kao što kada se rade kreš testovi, mada ne radi to veliki broj ljudi, kada kupujete vozilo, uvek treba da pogledate kako se vaš auto ponaša u slučaju sudara, u slučaju udarca u prepreku, da vidimo kakvu vrstu kinetičke energije prima, koliko može da vas zaštiti, kakvi su rezultati koje dobijaju. Jedan od faktora je čak i boja. Nisam to znao, ali kada sam čitao, recimo, siva vozila su, zbog boje asfalta, najmanje uočljiva, a crvena i bela vozila najviše uočljiva na putu. Pa i to igra čak ulogu u bezbednosti saobraćaja.

Bili smo rigorozni, recimo, za brzinu u naseljenom mestu, jer pri brzini... Evo, direktor mi kaže, pri brzini od 60 kilometara na sat, od pet pešaka koje vozilo udari sa 60 kilometara na sat, četiri pogine. Pri samo 60 na sat! A to nam deluje... Imao sam prilike i lično da prođem određene obuke u vožnji koje su naprednije od standardne obuke koju imate u auto-školi i neverovatno je kolika je razlika i u kočionom putu i u svemu onom što se dogodi sa vozačem i sa vozilom i sa pažnjom kada je, recimo, razlika samo između 50 i 60. A to deluje kao ništa, deluje vam – 50 na sat isto je što i 60.

Dakle, nismo džaba ograničili, odnosno zakon ograničio brzinu u blizini škola na 30 na sat. Trideset na sat spasava živote. Zato nismo imali nijedno poginulo dete u zoni škola već neko vreme. Ogroman broj ljudi je učestvovao u tome, iz raznih oblasti, i veliki broj saobraćajaca, pogotovo kada počinje školska godina i kada su vozači još uvek nenaviknuti na ove mališane, i velika je razlika... Samo malo da se spusti brzina, ogromna je razlika u spasavanju života. Ogromna!

Što se tiče sedišta, slažem se, vi ste izneli jednu stvar koja je životna. Dogodila se verovatno svakome od nas ko ima dete. Nema komšija decu ili treba da vam preveze dete, nema sedište, vaš auto nije tu, šta sad? Opet, uvek se vratimo na ono razmišljanje – a šta ako se u tih kratkih pet-šest, 15 minuta dogodi saobraćajna nezgoda, dete proleti, ne daj bože, ostane invalid, desi mu se nešto užasno, šta ćemo onda? To je pitanje na koje ja nemam odgovor, kao ni vi. Dakle, kao roditelj ne znam šta bih sebi uradio u tom slučaju, ne znam kako bih to podneo.

Naš posao je, svih nas ovde, da donesemo normu koja štiti život. I mi to moramo da uradimo. Dakle, mi ne možemo nikoga naterati da se više bori, mi ne možemo više biti zabrinuti za nečiji život nego ta osoba sama, ali naš posao je da mu ukažemo na to da to nije dozvoljeno. Pogotovo kod dece. Tu moramo, kao i za alkohol, da napravimo tako, i roditelji moraju da shvate da to ne radimo da bismo ih kaznili nego da im deca porastu.

Što se tiče vozačke dozvole, to smo i mi uočili; besmislena je bila, slažem se, kazna od 15 do 30 hiljada dinara i bodovi za istek vozačke dozvole. Potpuno besmislena, pogotovo bodovi. Kakve veze ima upravljanje vozilom sa administrativnom normom? Čovek je zaboravio, vi ste u pravu, verovatno. Nisam siguran da ja znam kada mi ističe dozvola, mogu da pretpostavim, ali možda bih i pogrešio; dakle, ne znam. Međutim, mi smo tu normu sada stavili da bude trostruko niža, 10.000 dinara, bez oduzimanja bodova – ko plati odmah, pet hiljada – ne zbog toga što smatramo da ljudi to rade s namerom, već za one koji bi pokušali u tom međuprostoru da traže mogućnost zloupotrebe, dakle da počine namerno vozeći neregistrovani auto i u tom luftu, kad ih uhvatite i date im rok, da mogu da počine tim autom krivično delo. Znači, insistiramo da vozilo bude registrovano zbog svih onih parametara koji su... Važno je da se zna ko je nosilac odgovornosti za taj auto.

Za cigarete se, kao nepušač slažem. Mnogi se ne bi složili sa mnom, ali ja bih potpuno ukinuo pušenje. Neke kolege u sali bi odmah klimali glavom, neki ne bi; to je već lična stvar, pravo lične slobode.

Što se tiče mobilnih telefona, smanjuje koncentraciju definitivno upotreba mobilnog telefona. Čak i sa hendsfri uređajima, čak i sa tim uređajima se znatno smanjuje koncentracija vozača. Svakako, znam da je to svakodnevica i teško ćemo naći nekog ko nema bar jedan telefonski poziv tokom puta. Ima vozača, ja sam to primetio kod nekih vozača koje poznajem, ljudi uđu u auto, i tu su žene odgovornije od nas muškaraca, stave telefon u torbu ili ga isključe i tokom vožnje se ne javljaju. Prosto, eto – vozim, kad dođem na odredište, javiću se. Ne kažem da je to većina vozača, ali sam primetio i kada sam ja vozio i javljao se na telefon, shvatio sam da mi je to obaralo koncentraciju. Dakle, moramo da radimo na tome da ljudi shvate da postoji opasnost u tome.

Još jednom, trudiću se kao i vi da, kao neko ko prati život, koga interesuje svakodnevni život, ne život u nekoj kancelariji... Ja obilazim Srbiju, razgovaram sa ljudima, razgovaram i sa policajcima i sa građanima. Kao što smo rešili – Marijan Rističević mi je više puta pomenuo, i druge kolege – priključna vozila, traktorske prikolice, traktore, našli smo način da te ljude zaštitimo od neke vrste kažnjavanja a da ne dozvolimo, opet, da zbog tehnički potpuno neispravnih vozila ugrozimo drugog vozača. Trudimo se da pronalazimo rešenja koja su, kako bismo rekli, izvan kutije, koja nisu samo formalna, ali da nam bezbednost bude uvek na prvom mestu i nadam se da ćemo zajednički doći i ovde do najboljih rešenja. Verujte, niko ne bi bio srećniji od mene da možemo da kažemo da nam je ova godina ili naredna najbezbednija godina u saobraćaju u Srbiji u poslednjih pedeset godina. Niko srećniji od mene!

Tako da hvala svakome ko je dao svoj doprinos svakom idejom, svakim amandmanom. Važno mi je da ovi zakoni ne budu mrtvo slovo na papiru, već da time svi zajedno, ja bih voleo da svi zajedno budemo ponosni – na kraju krajeva, svi vi koji budete učestvovali u donošenju ovog zakona možete biti ponosni na doprinos – da jednog dana kažemo da smo našim radom doveli do toga da ljudi u Srbiji budu bezbedniji na putevima. Hvala, naravno, i svim ljudima iz saobraćajne policije, koji su u prethodnih mnogo godina i na vetru i na snegu i na kiši, i danju i noću, tu da pomognu, da učestvuju u tome. Nema ih dovoljno, to su danas i neke kolege rekle – nema ih dovoljno. Mi smo pokrenuli neke procese obuke za policajce opšte nadležnosti koje možemo po potrebi prebacivati u rad u saobraćajnu policiju, što će svakako biti značajno, ali ćemo gledati, naravno, da i na taj način i kroz tehničku opremljenost policije i kroz više upotrebe savremenih tehnologija budemo efikasniji.

Eto, nadam se da sam odgovorio bar na deo pitanja.

PREDSEDAVAJUĆI: Zahvaljujem.

Narodni poslanik Enis Imamović. Nije tu.

Reč ima narodni poslanik Jahja Fehratović.

Izvolite.

JAHJA FEHRATOVIĆ: Poštovani predsedavajući, uvaženi ministre sa saradnicima, dame i gospodo narodni poslanici, set zakonskih predloga o kojima raspravljamo pokušava rešiti neke od problema sa kojima se građani svakodnevno susreću.

Smatram da su predložena zakonska rešenja kvalitetna i neophodna i svakako ćemo ih podržati.

Iskoristiću priliku da ukažem na neke konkretne probleme, koji se, verujem, mogu rešiti kvalitetnijom implementacijom ovih i već postojećih zakonskih odredaba. Naime, samo je u prethodnih 20 dana u više tragičnih nesreća na državnim magistralnim putevima poginulo šest građana Novog Pazara i jedan student Internacionalnog univerziteta u Novom Pazaru iz Sjenice, a u prethodnoj godini na putevima Novog Pazara, Tutina i Sjenice ta brojka postaje dvocifrena.

Dva su razloga za to ključna. Jedan je katastrofalna putna infrastruktura, neobnovljeni magistralni državni, međuopštinski putevi, koje građani kolokvijalno nazivaju putevima smrti. Drugi, relativno mala i retka prisutnost saobraćajne policije na ključnim kritičnim tačkama. Zato je važno na svim putevima u državi, a naročito na ovim putevima koji su zaista u katastrofalnom stanju, pojačati konstantnu prisutnost saobraćajne policije a ne samo prilikom posebnih akcija MUP-a.

Takođe, veliki problem gradu, kakav je Novi Pazar, koji se u poslednje vreme konstantno uvećava usled ekspanzije izgradnje stambenih jedinica, predstavljaju kapaciteti vatrogasne jedinice. Iako je individualna požrtvovanost pripadnika vatrogasne jedinice za svaku pohvalu, objektivne okolnosti sprečavaju da adekvatno odgovore zadacima i bezbednosnim izazovima.

Pre samo nekoliko dana u Novom Pazaru izgorela je jedna kuća a da vatrogasna jedinica nije ni stigla pre nego što se stihija sama od sebe smirila. Takođe su dva razloga za ovakvu situaciju. Prvi je upošljavanje ljudi koji nisu iz ovog grada, koji nedovoljno poznaju sve ulice i teško se probijaju do naselja u kriznim situacijama, a drugi, važniji, jeste infrastruktura kojom raspolažu.

Uvaženi ministre, Vatrogasna jedinica Novi Pazar poseduje ukupno šest vozila za gašenje požara, od kojih su samo dva u punom kapacitetu opremljena; preostala četiri su stara između 30 i 40 godina. Terenska vozila za šumske požare su u stanju raspadanja, a ne poseduje ni kamion sa platformom za gašenje požara u soliterima i višespratnicama, već vozilo za to pozajmljuje od lokalnog elektrodistributera, ono koje je namenjeno za promenu uličnih svetiljki.

Poštovani ministre, mi smo u lokalnom parlamentu više od dve godine zahtevali da se Grad uključi u rešavanje ovog problema. Međutim, vladajuća garnitura je to odbijala tvrdeći da to nije njihova već nadležnost MUP-a, te ovom prilikom tražimo da hitno adekvatno opremite Vatrogasnu jedinicu Novi Pazar, a situacija nije bolja ni u ostalim vatrogasnim jedinicama, konkretno u Sjenici i Tutinu.

Treći važan problem na koji želim skrenuti pažnju jeste bezbednost đaka u školama. Naše škole i učenička populacija su izloženi različitim bezbednosnim rizicima. Veliki problem kladionica i kockarnica koje ne poštuju zakonski okvir o udaljenosti od škola naterao je građane Novog Pazara da preduzmu akciju merenja i utvrde da je 37 takvih objekata bliže od 200 metara od obrazovnih institucija. Ti objekti, pored igara na sreću, u velikom broju slučajeva koriste se i za druge vrste kriminalnih delatnosti.

Želim da naglasim da policijska uprava dosta kvalitetno vrši svoj posao po ovom pitanju i da je ključni problem u pravosudnim organima koji ne procesuiraju prekršioce zakona. Prilikom predaje peticije koju su građani uputili nadležnim ministarstvima i skupštinskim odborima sa 10.000 potpisa istom su tražili od ministara i ministarstava da se poradi mnogo više na većem broju školskih policajaca. Ministar obrazovanja je kazao da to zavisi od vas, odnosno Ministarstva policije.

Poštovani ministre, zaista je, zbog sve veće prisutnosti kriminala i kriminalaca u i oko škola i školskih dvorišta, neophodno da iznađete način da svaka škola u državi u svim smenama ima bar po jednog školskog policajca i, naravno, video-nadzor povezan sa policijskom upravom, kao što ste to učinili sa nekoliko beogradskih opština.

Takođe, želim da pohvalim konkurs za pripadnike nacionalnih manjina za pristup Ministarstvu unutrašnjih poslova. Mislim da je to jako važno i da će u sredinama kakve su sandžačke opštine to biti jedan dodatni podstrek da ljudi polako vraćaju uverenje da je policija zaista važan i bitan faktor i da vraćaju poverenje u tu policiju.

Dozvolite mi samo da, kada je u pitanju zakon o granicama, kažem da je vrlo važno i neophodno da dva granična prelaza sa Crnom Gorom koja su postojala pre, Ugao kod Sjenice i Đerekare kod Tutina, gde su putevi još od Ilirskog puta i danas su neprohodni, i tamo ljudi zaista imaju probleme jer su rodbinski vezani s Bihorom i Pešterom i molio bih da, ako je ikako moguće, vaše ministarstvo poradi na tome da to budu zvanični granični prelazi. Hvala.

PREDSEDAVAJUĆI: Zahvaljujem.

Reč ima ministar, dr Nebojša Stefanović.

NEBOJŠA STEFANOVIĆ: Što se tiče vatrogasno-spasilačkih jedinica, to je, naravno, veoma važan posao i trudićemo se da ove godine… Pošto vatrogasci, naš sektor za vanredne situacije, ove godine imaju znatno veći budžet, najveći u poslednjih 30 godina, trudićemo se da i kroz kapitalne projekte nabavimo jedan deo vozila. Naravno, neće biti moguće sve u ovoj godini, zbog dužine trajanja nadogradnje tih vozila, ali svakako.... Nije to stvar samo u Novom Pazaru, isto je i u Ubu. Ja, kad sam video jedno vatrogasno vozilo u Ubu i Lajkovcu, zaista je bio muzejski primerak. Nije za pohvalu, već za ozbiljnu i temeljnu rekonstrukciju tog sektora, gde zaista rade ljudi koji rizikuju svoje živote, možemo da kažemo, kao i policajci, svakoga dana.

Molim vas za podršku vezano za neke od tih opština, da zajednički radimo na tome da opštine podrže i svojim sredstvima negde gde možemo da izgradimo sisteme video-nadzora u školama i vrtićima. Beogradske opštine su to u velikom broju slučajeva uradile svojim sredstvima. Mi smo davali jedan deo opreme, manji, i povezivali sa policijskim stanicama. Spreman sam da to uradimo u bilo kojoj opštini u Srbiji. Nama je cilj da imamo jednog dana jedinstveni sistem u kome su sve škole, vrtići i glavne raskrsnice pokrivene video-nadzorom i da time faktički kriminalci budu obeshrabreni da tamo idu.

Imamo tu još dosta da uradimo. Veliki je posao pred nama, ali sam ohrabren dobrom energijom u većini lokalnih samouprava koje prepoznaju to kao posao koji treba zajedno da radimo i treba nam pomoć u tome. Sve što budemo mogli, nadam se da ćemo zajedno uraditi.

PREDSEDAVAJUĆI: Zahvaljujem.

Reč ima narodni poslanik Ljubica Mrdaković Todorović.

Izvolite.

LjUBICA MRDAKOVIĆ TODOROVIĆ: Hvala, predsedavajući.

Poštovani gospodine ministre sa saradnicima, koleginice i kolege narodni poslanici, mi iz Srpske napredne stranke pozdravljamo set zakona koji se danas nalazi na dnevnom redu i, naravno, u danu za glasanje glasaćemo za njih.

Htela bih da kažem da je novina u našem zakonodavnom sistemu predlog zakona koji ima za cilj objedinjavanje više formiranih baza podataka koje sadrže DNK materijale, uzorke i analize i formiranje jedinstvenog nacionalnog DNK registra, za kojim je potreba višestruka a rezultati koji će time biti postignuti opravdaće donošenje ovog zakona.

Gospodine ministre, zbog javnosti i svojih kolega koji se bave ovim poslom, moram da pročitam komentar svojih kolega iz DNK laboratorije Zavoda za sudsku medicinu u Nišu. Komentar je prilično dugačak i izrečene su sve pohvale na račun ovog predloga zakona, ali zbog vremena, ja ću samo deo toga pročitati.

Naime, kolege koje se bave ovim poslom iz DNK laboratorije Zavoda za sudsku medicinu kažu da su upoznati sa Nacrtom zakona o DNK registru, da je zakon bio na javnoj raspravi u Nišu, gde su postavljali pitanja a kasnije se i pismeno izjašnjavali o istom, uz sugestije i konstruktivne kritike. Kolege dalje kažu – zakon o DNK registru je neophodan i od velikog je značaja za sistem pravosuđa i međunarodnu integraciju Srbije. Puno toga je izrečeno pohvalnog na račun ovog zakona i na kraju ove poruke kaže se – Predlog zakona će omogućiti efikasnu saradnju između policijskih uprava, tužilaštava, suda i forenzičkih laboratorija, koje su od velikog značaja kod pritvorskih predmeta. To su kolege iz Niša koje se bave ovom problematikom želele da se istakne na ovoj sednici.

S aspekta kriminalističko-tehničkih operativnih radnji a i kasnije vođenja krivičnog postupka, DNK analiza se pokazala kao jedan od najpouzdanijih dokaza, koji bitno utiče na skraćenje trajanja krivičnog postupka, a samim tim umanjuje i troškove veštačenja i samog krivičnog postupka, koji uglavnom padaju na teret budžeta Republike Srbije.

Dosadašnja praksa, i kod nas, u našoj zemlji, i u svetu, pokazala je da DNK analiza u sudskim postupcima, gde god je to moguće, na brz i jasan način identifikuje počinioce i najtežih krivičnih dela ali istovremeno isključuje mogućnost da i pored svih preduzetih radnji neko nevin bude osuđen.

Činjenica je da i izvršioci krivičnih dela, nažalost, idu u korak sa dostignućima savremenih tehnologija, dok istovremeno sve otvorenije državne granice omogućavaju nesmetano kretanje i izvršavanje krivičnih dela na teritorijama više zemalja i, naravno, da nije bilo uzimanja materijala i rađenja DNK analiza, takva dela nikada ne bi bila rasvetljena i počinioci nikada ne bi bili uhapšeni i izvedeni pred lice pravde.

Takođe, porast terorističkih aktivnosti poslednjih godina, koje bujaju u Evropi, nameću potrebu intenzivne analize svih DNK materijala koji se nađu na opremi, oružju ili drugim rekvizitima koje teroristi koriste, kako bi se blagovremeno sprečilo njihovo delovanje, sačuvali životi građana i njihova imovina.

Sve ovo prethodno pomenuto nameće potrebu intenzivnije saradnje policije različitih zemalja i razmenu dostupnih podataka kako bi delovanje protiv počinilaca i izvršilaca krivičnih dela bilo što uspešnije. Tako da će upravo formiranje jedinstvenog nacionalnog DNK registra omogućiti našoj policiji da, u skladu sa postojećim evropskim propisima i direktivama, razmenjuje informacije sa kolegama iz drugih zemalja, što je jako dobro i jako bitno. Zahvaljujem se.

PREDSEDAVAJUĆI: Zahvaljujem.

Reč ima narodni poslanik Jovan Palalić.

Izvolite.

JOVAN PALALIĆ: Gospodine ministre, dame i gospodo narodni poslanici, jedna od najvažnijih uloga Ministarstva unutrašnjih poslova kao dela državne uprave jeste da zaštiti osnovna ljudska i manjinska prava zajamčena Ustavom ali i da obezbedi i osigura bezbednost. Naravno, nije to jednostavan ni lak posao. Da bi se te važne obaveze i važni poslovi Ministarstva realizovali, potrebni su s jedne strane profesionalizam, a sa druge strane odličan pravni okvir.

Ono što sasvim sigurno, gospodine ministre, u prethodnom periodu karakteriše Ministarstvo unutrašnjih poslova jeste podizanje nivoa profesionalizma u najvećoj mogućoj meri, da smo uspeli u prethodnih nekoliko godina da ostvarimo ovakve rezultate kakve je većina naših kolega danas predstavila.

Zašto govorim o profesionalizmu? Zato što su u prethodnom periodu, ne govorim samo o Ministarstvu unutrašnjih poslova nego generalno, devastirane sve najvažnije državne institucije. Najveći problem je bio potpuno odsustvo poverenja građana u državu zbog politizacije, zbog nepotizma i zbog korupcije. Podizanje profesionalizma kroz statusna pitanja koja su rešavana Zakonom o policiji iz 2016. godine, a sada se nadograđuje novim zakonom, jeste jedna od najvažnijih odluka ove Vlade Republike Srbije i sasvim sigurno će ovaj način rada doprineti vraćanju poverenja građana u državu. Policija je jedan od stubova države i mi u tom smislu moramo voditi računa na koji način posmatramo funkcionisanje MUP-a.

Što se tiče pravnog okvira, danas smo slušali, i ovih dana, i juče, mnogo kritika o dnevnom redu, ali sva ova pitanja koja sam pomenuo kao najvažnije zadatke MUP-a mi danas imamo na dnevnom redu – i pitanja ljudskih prava i sloboda kroz važne zakone kao što je Zakon o evidenciji i obradi podataka ili Zakon o JMBG ili Zakon o državljanstvu. Pogledajte u kom stepenu mi nismo, tj. država nije u prethodnom periodu obavljala svoj posao, a sada je rešila da mnoga pitanja koja su zapuštena uredi.

Najbolji primer je Zakon o JMBG. On postoji još iz bivše SFRJ. Stvorio je niz velikih problema i od donošenja Ustava iz 2006. godine ta pitanja nisu uređena i usklađena. Zato je važno danas pomenuti da je ovo prva Vlada koja ovo pitanje sistematično i konkretno uređuje i rešenjima koje predviđa rešava mnoga važna pitanja i otklanja mnoge velike probleme sa kojima su se građani suočili.

Ovde smo slušali veliku kritiku kada je u pitanju zakon koji definiše nacionalni DNK registar, da on zadire u privatnost, da su rešenja nepotpuna, da su rešenja loša, a upravo način na koji se normira ova oblast i poruka koju šalju Vlada Republike Srbije i ministar jesu da se dodatno podiže i odgovornost i stepen u borbi protiv kriminala, tj. otkrivanju počinilaca krivičnih dela. Ko može da ne podrži ovakav jedan pristup? Na koji način je moguće ubrzati otkrivanje počinilaca krivičnih dela ako ne koristimo najsavremenije metode i sredstva?

Govorio sam o tome u kojoj meri su svi državni organi i u kojoj meri se država, zahvaljujući Vladi Republike Srbije i donošenjem zakona i podzakonskih akata, povezuje i usavršava. Primer je upravo konkretna primena Strategije reforme državne uprave i unapređenje rada državne uprave kroz formiranje jedinstvenih centara, jedinstvenih registara, koji će omogućiti efikasan i konkretan rad državnih organa radi smanjenja administracije, radi smanjenja troškova.

Upravo sam u ovom svom obraćanju želeo da insistiram na tome da vraćanje poverenja u državu, profesionalizacija policije, profesionalizacija državne uprave, pravni okvir koji omogućava da se u svim segmentima ostvare ljudska i manjinska prava zajamčena Ustavom, da se podigne bezbednost građana, što kroz kontrolu granice što kroz druga pitanja koja se ovim setom zakona uređuju, jeste najvažnija stvar.

Još jedna stvar o kojoj se ovde vodilo računa a malo se o tome danas diskutovalo – međunarodna saradnja. Država nije izolovana u svetu koji je povezan na različite načine, pogotovo tehnološki. Mora da sarađuje sa drugim državama da bi podigla nivo i svoje efikasnosti i borbe protiv kriminala i da bi ojačala svoje institucije.

U tom smislu, gospodine ministre, u narednom periodu treba još više raditi da se povrati poverenje građana u državu, da se ono što je uništavano godinama, naše institucije, naši kadrovi, ponovo uspostavi na najbolji mogući način i da država efikasno i konkretno deluje.

Predloženi zakoni i predložena rešenja iz ovih zakona vraćaju poverenje u državu, a samim tim bezbednost građana i njihova prava biće u maksimalnom broju zaštićena i realizovana. Hvala vam.

PREDSEDAVAJUĆI: Zahvaljujem.

Pošto na listama poslaničkih grupa više nema prijavljenih za reč, pre zaključivanja zajedničkog načelnog i jedinstvenog pretresa, pitam – da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 96. Poslovnika?

Reč ima narodni poslanik Marija Janjušević.

Izvolite.

MARIJA JANjUŠEVIĆ: Zahvaljujem.

Prvo bih se obratila gospodinu ministru. Imam jednu sugestiju koja je u međuvremenu stigla Poslaničkoj grupi Dveri iz najviših vrhova MUP-a, a odnosi se na obrazac za evidentiranje stranaca koji dolaze u Srbiju.

Molba je, s obzirom na to da je nama stiglo kasno, mi to ne možemo amandmanom predlagati, ali se iskreno nadam da ćete i vi razumeti o koliko se važnoj stvari radi, pa ćete uvažiti sugestiju da se u obrascu jasno navede rubrika za ime, prezime i pol stranca, jer je kako je to trenutno regulisano kasnije nemoguće utvrditi identitet. Imali smo slučajeva, koliko sam informisana, da se dokumenta za kretanje po Srbiji izdaju prosto samo na osnovu njihove usmene izjave, što u krajnjem slučaju ugrožava bezbednost i građana Srbije a i šire, jer tako nam se onda mogu provući i teroristi i ostalo.

To je sugestija iz vrha MUP-a. Zašto su oni imali poverenje baš prema Poslaničkoj grupi Dveri, ili možda drugi nisu hteli ovo da prenesu, ja to ne znam, ali kažem, verujem da će se ministar odgovorno prema tome odnositi.

Drugo je pitanje registarskih tablica. Ako je upotreba službenog pisma i zvanična komunikacija, zašto tablice nisu na ćirilici? Druga stvar, ko je kriv zbog toga što smo koristili latinična slova Č, Ć i slično, pa sada građani moraju o svom trošku da menjaju tablice? Dakle, četiri i po hiljade dinara vas košta sada ako registrujete vozilo a imate tablice sa, na primer, slovom Č. Građani to moraju sami da snose i to zaista nema smisla.

Što se tiče ostalih primedbi od naših partnera i saradnika iz MUP-a, problem je takođe što su pripadnici MUP-a do pre petnaestak godina u penziju išli sa 45 godina starosti, oni koji imaju beneficiran radni staž, a onda se vremenom ta granica povećavala na 52, i čak 55 godina starosti. Sada će, po novom zakonu, ministar sam odlučivati o uslovima pod kojim oni odlaze u penziju, što zaista otvara mogućnost i revanšizma i nekih prosto netransparentnih radnji. To nimalo ne doprinosi demokratiji, za koju se svi zalažemo.

S obzirom na to da mi je juče uskraćeno pravo na repliku kada me ministar nije dobro razumeo, citirala sam bivšeg državnog sekretara Ivaniševića, koji je u više navrata govorio kako su nadležni ministri molili migrante da se iz Beograda sklone u Obrenovac i nikako nisam predložila nikakvo batinanje niti bilo kakvu grubost. Postoji i nešto između podaništva i molbe, dakle prosto jedan profesionalni pristup, što ja i očekujem od ministara. Dakle, nikada nisam predlagala nikakve grube mere niti imam bilo šta protiv migranata kao osoba, ali moja dužnost kao narodnog poslanika jeste da ukažem na opasnost od promene demografske slike, da ukažem, na primer, da vam citiram ono što je juče gospodin Orban rekao vezano za Mađarsku, koji je, inače i dobar prijatelj predsednika Republike Srbije, rekao: „Sorošu su migracije biznis“ i apelovao da to ne treba dozvoliti.

Dakle, pitanje je samo da li Srbija ima kvotu za prijem migranata, da li će Srbija dozvoliti da nedostatak svog stanovništva popunjava na taj način kao što to radi Angela Merkel, što je takođe ministar juče spominjao. Ono što mene najviše interesuje jeste da li ću naposletku dobiti tekst Projekta MADAD 2 za 2018. godinu, u kojem su navedene obaveze Srbije prema tom čitavom odnosu prema migrantima.

Činjenica jeste da raste broj nevladinih organizacija koje se registruju u APR-u, a koje su orijentisane na pomoć migrantima...

PREDSEDAVAJUĆI: Privodite kraju.

MARIJA JANjUŠEVIĆ: Činjenica jeste da smo u Zakonu o azilu videli da će više milijardi dinara biti usmereno i na visoko obrazovanje. Dakle, da li imate razloga da nešto krijete ili ćete mi dati taj tekst MADAD 2? Hvala.

PREDSEDAVAJUĆI: Zahvaljujem.

Reč ima ministar, dr Nebojša Stefanović.

Izvolite.

NEBOJŠA STEFANOVIĆ: Očekivao sam da ne ponovite našu raspravu od juče. Dakle, vi ste gotovo od reči do reči ponovili sve ono što ste rekli juče, ja vam to odgovorio, a vi danas ponavljate kao da taj razgovor od juče nismo ni vodili. Razumem „prajm tajm“, televizija, potreba za promocijom itd., i to je u redu. To je legitimno pravo u ovoj zemlji. Svako ima pravo da ponovi koliko god puta želi, naročito narodni poslanici, i odgovoriću vam uredno koliko god puta je potrebno isto tako uporno na svaku od ovih tačaka svaki put. Ja sam vrlo uporan čovek.

Što se tiče potvrda, ako se radi o potvrdi o nameri da se zatraži azil, ona sadrži sve lične podatke – ime, prezime i pol. Prijava boravišta stranca koji je legalno u Srbiji nema na svom obrascu pol zato što se ona vezuje za njegov lični dokument, koji u sebi sadrži pol. Dakle, nema potrebe da imamo prekomernu obradu podataka o ličnosti. Naprosto, imamo podatak koji se vezuje za to.

Vrh MUP-a. Ti ljudi koji se bave tim poslom, ako su iz Granične policije, oni to sve znaju, jer oni propisuju te norme. Bilo bi besmisleno da vam se obraća neko ko to treba da propiše i ko to treba da radi. Doduše, zavisi šta je za koga vrh MUP-a. Nekome je načelnik stanice MUP-a, ne može da dođe do višeg funkcionera, i to je isto u redu.

Dakle, svakako vam se ne bi obratili ti ljudi koji to rade, zato što je to njihov posao pa bi bilo besmisleno da kritikuju ono što sami rade i što treba da sprovode, ali možda ima i takvih. U to iskreno sumnjam, pošto te ljude jako dobro poznajem, sa njima radim četiri godine, jako profesionalno i dobro rade svoj posao, ali znam da je oportuno politički reći – apsolutno se slažem. Može svako da kaže... Na kraju krajeva, ljudi iz MUP-a su potpuno slobodni ljudi i mogu da komuniciraju sa kim hoće, ali na poslu moraju da rade po zakonu i po pravilima službe.

Što se tiče migranata, apsolutno ne stoji da se povećava neki naročit broj migranata, on već godinama figurira oko 3.600 koji se nalaze u našim prihvatnim centrima. Čak i ti ljudi ne žele da ostanu u zemlji. Ukupno je od 2014. godine do danas 561 čovek podneo zahtev za azil i većina nije sačekala kraj azilne procedure već je otišla iz zemlje. Dakle, oni žele da žive u Nemačkoj, Švajcarskoj, Švedskoj, to su zemlje u kojima žele da žive. Čak ne žele ni u Italiji, Grčkoj, Bugarskoj, koje su oko nas. Ne žele. Oni žele da idu u ovaj deo Zapadne Evrope zato što su im tamo porodice, smatraju da da će ostvariti bolja primanja, da će imati način da bolje žive, da zarađuju neki novac. Dakle, to je stvar koja je važna.

I nema tu nikakvih naročito prevelikih izdvajanja. Ono što mi imamo jesu ona izdvajanja koja su normalna i koja pokrivaju rad naših službi u nečemu što podrazumeva održavanje, uz, naravno, ogromnu međunarodnu pomoć, to ne treba da se zaboravi. Mi imamo veliku finansijsku pomoć koju smo dobijali, ne preveliku u odnosu na neke druge zemlje, ali veliku, ne mogu da kažem. Ti ljudi koji su pomagali, i Evropska komisija i nevladine organizacije, pomagale su da platimo i hranu i smeštaj za ove ljude. Nešto je uradila Republika Srbija, neke prihvatne centre, kao onaj u Preševu koji je jedan od najsavremenijih, uradila je Evropska komisija, odnosno EU svojim novcem, i naravno, UN ne mogu da zaboravim, koje u ogromnoj meri pomažu.

Dakle, Republika Srbija prilično uspešno upravlja migrantskom krizom. Jako mali broj ljudi se nalazi na našoj teritoriji, koji mi vrlo uspešno možemo da opslužujemo i da se brinemo o njihovim potrebama na najhumaniji i najpristojniji način. Naša zemlja i naš narod je imao iskustva sa izbeglištvom i kroz našu istoriju, bar u poslednjih 150 godina, da ne kažem i mnogo ranije, možemo da kažemo da smo imali primere da smo morali da na različite načine idemo sa teritorije na kojoj smo živeli, da se pokrećemo, da idemo i u zbegove i u izbeglištvo i migracije. Da su nas svuda čekali kamenicama i batinama, ko zna šta bi nam se dešavalo.

Kada kažete – nisam predložila nasilje, nisam predložila ništa slično. Vi ste predložili da ih ne molimo, već da im se izda naredba. Ja vas pitam vrlo prosto – šta se dešava kada se ogluše o tu naredbu? Koji institut da primenite da ih ugurate u autobus? Nema drugog instituta nego sila i vi defakto, bez obzira na to što to verbalno ne iskazujete, jako dobro razumemo vašu poruku. Vi predlažete nasilje. Možda vi to ne razumete, ali kada nekoga zamolite i kada ga pitate, kada pokušavate da sa njim napravite ljudski dogovor, a nije došao iz bahatosti i besa u vašu zemlju, u kojoj i ne želi da ostane, jedini drugi način koji možete da primenite je sila. Mi ne želimo da primenjujemo silu. Ne želimo da, poput nekih lidera opozicije, dolazimo ispred fabrika koje su stranci otvorili i da kažemo – dajte da zatvorimo ove fabrike, ne trebaju nam, ne trebaju nam strani investitori. Onda moramo da odemo kod tih ljudi koji danas rade, kod tih porodica koje uplaćuju u budžet iz kog se finansira policija, i da im kažemo – ne trebate nam više, zatvorite radna mesta i idite kući.

Mi to ne želimo. Ovde se ne gaji bilo kakav odnos odbojnosti prema strancima, bilo kakvo nasilje. Mi hoćemo te ljude da zaštitimo maksimalno, da zaštitimo bezbednost građana Srbije, što ćemo nastaviti da radimo najprofesionalnije moguće. Zaista, kada pogledate, posle milion i po ljudi koji su prošli kroz ovu zemlju, minimalan je broj incidenata. Minimalan, u poređenju sa svim drugim zemljama Evrope, apsolutno minimalan, i to je upravo posledica dobrog odnosa.

S druge strane, morate da razmišljate i o široj slici. Kada govorimo o bezbednosti zemlje, kada govorimo o ugroženosti zemlje od strane različitih faktora, na kraju krajeva i od terorizma. Svi oni posmatraju kako se prema njihovim sunarodnicima i pripadnicima njihovih verskih grupa ponašaju različite zemlje. Između ostalog, i to je kriterijum kada se odlučuju da neke zemlje napadnu.

Dakle, nema tu varijante da ste bahati, divlji, a onda očekujete da sve bude divno i bajno. Za sve u životu morate da se potrudite, morate da uložite napor. Mi smo uložili napor. Da li je problem ministru da zamoli dete od 10 godina da uđe u autobus? Nije mi problem, ići ću da molim dete. Uopšte mi neće biti problem. Da li je problem što je to dete drugačije boje i što govori drugačiji jezik? Nije mi problem, idem da zamolim to dete. Jer šta mi je alternativa, da ga udarim batinom? Nemam alternativu. Imam alternativu ili da to dete shvati, uplašeno, napušteno ili sa roditeljima koji su isto tako uplašeni ili imam alternativu da to dete shvati da mu je bolje tamo gde ga vodimo ili da ga neko udari. Mi nećemo da ga udarimo. Nećemo da puštamo pse na njih, nećemo da ih umotavamo u bodljikavu žicu. Mi hoćemo da sa tom decom, ljudima, koji su ovde silom prilika, razgovaramo kao sa normalnim ljudskim bićima.

One koji krše naše zakone, ponašaju se divljački, protivzakonito, vodimo ih na sud. Sudovi će ih osuđivati, ići će na robiju. I moraju da shvate da je politika naše države da kontakt sa našom državom ne može značiti nepoštovanje zakona u našoj zemlji, ali isto tako sam čitao mnogo dirljivih pisama, mejlova koje su slali kada su otišli iz naše zemlje, da se zahvale Republici Srbiji i pripadnicima MUP-a, policajcima; rekli su – niko nas nije tako dočekao, tretirali ste nas kao ljude.

Voleo bih da su naše sunarodnike svi uvek tretirali kao ljude kada smo mi bili u takvoj situaciji, ali to mora da se zasluži. To se zaslužuje sada. Zato mi se čini da ne razumete da, kada kažete: „Ne treba da ih molimo“, vi u stvari sugerišete nešto potpuno drugačije. A to nije dobro.

(Marija Janjušević: Replika.)

PREDSEDAVAJUĆI: Nemate pravo na repliku, koleginice.

Reč ima narodni poslanik Marijan Rističević.

Izvolite.

MARIJAN RISTIČEVIĆ: Dame i gospodo narodni poslanici, s obzirom na to da su gospoda iz policije tu a da imamo poznatu agenciju „Dveriliks“, čestitu, poštenu, onu sa Hilandara – uzmeš 5.000 evra, zakuneš se da nećeš praviti stranku, zakuneš se na ikonu Trojeručice, onda uzmeš 5.000 evra pa osnuješ stranku i tako nastane „Sveti Boškić Levoručica“, dame i gospodo, s obzirom na to da su oni čestiti i pošteni a mi svi nepošteni, uključujući i porodice, decu itd., pošto je policija tu, ja moram da pitam.

Vojislav Šešelj je iznosio neke podatke u izbornoj kampanji o nekom novcu koji je proneveren, navodno, iz stranke. Ja sam se malo raspitao. Nisam hteo u kampanji o ovome da govorim, ali mogu da potvrdim nalaze Vojislava Šešelja, jer sam to proveravao peške. Naime, novac iz izborne kampanje, ukoliko ne upotrebite kao politička partija, kao lista, vraća se u državni budžet. Znači, nije samo oštećena politička stranka, ukoliko se taj novac proneveri, nego i država. Ukoliko je ta pronevera na fiktivnim poslovima, onda se radi, gospodo policajci, o pranju para, utaji poreza, oštećenju budžeta.

Da ne bi bilo da ja izmišljam, da krenemo redom. Postoji u Borči njihova organizacija, kaže – Branislav Simidžija, Elektroradovi. Njima je to svakako poznato. Da bi to uspešno uradili, oni su na svoje kandidate, a ovde je ta lista iz 2016. godine, otvorili preduzetničke radnje koje su služile samo za te poslove. Novac je prebacivan za fiktivne poslove, podizan u kešu i tako opran verovatno završio kod „Boška Levoručice“. Sad imamo pojavu, nema onog stečajnog upravnika, imamo tu zajedničku listu koju možemo nazvati „Kradulović Rasulović del Boškić kompani“, sa onako malo „De Ljotić kompani“.

Željko Cvijanović, Ivan Cvijanović, Verica Cvijanović, svi sa iste adrese u Borči – 9.698.496,22 dinara, svrha – popravka IT računara. Ne znam da li Borča ima prugu. Je l' ima Borča prugu? Ne znam gde je prošla ova kompozicija računara, ali znam da je Nenad Cvijanović, brat i drugi sin gospođe, bio odbornik Dveri, opština Palilula. Branislav Simidžija im je komšija, Elektroradovi MK-TEL, pa su to podelili na dva naziva radnje, iako se radi o istoj radnji – 5.665.000 dinara.

Vi koji ste glasali za tu pojavu „Kradulović del Boškić kompani“ da znate da su možda i mogli preći cenzus da su novac upotrebili za političke svrhe, u političkoj kampanji. Da ga nisu proneverili, možda bi i bilo cenzusa. Ovako vi, članovi, dok ste davali taj novac, oni su novac koji im je država davala za kampanju preko preduzetničkih radnji stavljali u privatne džepove.

Idemo dalje. Advokatske kancelarije. Đurić, Đurić, Đurić... Lažetić – 17. na listi Dveri, ovih časnih, poštenih Dveri i Demokratske stranke Srbije, Sanda Rašković Ivić – Boško Obradović, 19. na listi. Dakle, ukupno za advokatske usluge 3.260.000, kao da su ih branili u Hagu. Onda neke firme koje se zovu „Jefimija dizajn“, Katarina i Kostadin Mihailović, takođe na listi, 3.900.000. Jelena Manić, opet neki dizajn. Takođe na listi Dragan Manić, suprug, iz Kovačice, Crepaja, 91. na listi. Kostadin Mihailović je 139, Katarina 161. Idemo dalje. Nevena Tomić, Borča takođe, 3.400.000.

Sveukupno na preduzetničkim radnjama... Zašto preduzetničke radnje? Zato što nisu u sistemu PDV-a i Poreska uprava ih retko kontroliše. Sve ukupno 28.000.000, ili dvesta i nešto hiljada evra. Dakle, to je novac koji je država izdvojila za fer i poštenu kampanju, koji su ovi kamenonosci i mišobacači strpali u svoje džepove, osnovali „Dveriliks“ i glavni izvor im je Aca Stefanović.

Pa gospodine ministre, o ovoj policijskoj razmeni podataka, međunarodnoj, međudržavnoj – a oni su dopustili da Crna Gora bude samostalna pa je to sad međudržavna saradnja, nisam ja to dopustio – da lepo pitate da li je tačno da je taj njihov izvor zbog privrednog prekršaja uhapšen u Crnoj Gori pre nekoliko godina; da li je tačno da je potražnja za tim njihovim izvorom bila velika pa je izručen zbog privrednog prekršaja u Bosni i Hercegovini; da li je tačno da je taj njihov izvor dobio dva koma nešto miliona evra kredita, ali čak ne ni od DS-a već od Metals banke, dok još nije bila pod kontrolom DS-a već Ananija Pavićevića; da je dobio i da je u privatizaciji kupio „Voćar“ u Smederevskoj Palanci i veterinarsku stanicu u Smederevskoj Palanci. Proverite to; da li je tačno da je raskućio obe te firme i prodao, da nije vratio kredit, da ništa nije bilo ni od vraćenog kredita, da ništa nije bilo ni od „Voćara“, a da ne nabrajam da je „Voćar“ nekako razdeljen: „Voćar“, pa „Voćar Stefko“, pa „Voćar komerc“ itd. Sve te kombinacije i svi ti prekršaji su njih doveli da sad imaju verodostojan izvor, koji je, eto, hapšen nekoliko puta ali ovog puta treba da im verujemo na časnu reč da je to tako.

Dame i gospodo narodni poslanici, politika ne može biti amnestija. Ovih dana su me optužili, a tražim i to da se proveri, za teško kriminalno delo jer se moje poljoprivredno gazdinstvo usudilo da u maju kupi traktor i da podsticaje ostvari u decembru, na konkursu koji sam navodno ja namestio, kupio sam traktor u maju ali sam konkurs namestio u decembru, toliko sam bio vidovit, i to u Pokrajini. Da se ta okolnost proveri, tim pre što sam u Republici mogao da ostvarim 65% podsticaja, ali s obzirom na to da je traktor kupljen na kredit od Pokrajinskog fonda za razvoj poljoprivrede, moja obaveza je bila da tih 40% uplatim u Fond za razvoj poljoprivrede, što sam i učinio 29. decembra. Da se proveri i ta okolnost, da li sam to pravo ostvario i da li sam novac prosledio po ugovoru o kreditu Pokrajinskom fondu.

Težak sam ti ja kriminalac. Pa ja sam voljan da njima, posebno ovima iz stranke bivšeg režima koji po selima imaju običaj da obilaze ona biračka mesta po Popincima, Pećincima itd., ustupim taj traktor. Ali da preuzmu kredit od 31.000 evra i da mi vrate 10.000 učešća i evo im traktor sa svim privilegijama.

Onda takođe da se proveri: optuženi smo kao poljoprivredno gazdinstvo – moje i očevo, porodično, majka je umrla, 60 godina trajemo na istom mestu, na istoj adresi – da smo kupili traktor i imamo nameru da zakupimo zemlju, 200 hektara. Sad zamislite velikog kriminala – seljak je kupio traktor i ima nameru da ore zemlju. Da sam kupio jahtu i otišao na Maldive, možda bih onda bio manji kriminalac. Možda da sam kupio stan u Beču kao njihov pokrajinski sekretar za poljoprivredu, koji je transferisao novac prethodnom govorniku na organizaciju „Moja Inđija“ za 2008. godinu. Možda bih bio manji kriminalac da sam kupio jahtu…

(Predsedavajući: Privodite kraju, kolega Rističeviću.)

… I otišao na Maldive i kupio devet stambenih jedinica, uključujući i stan u Beču. Hvala.

PREDSEDAVAJUĆI: Reč ima narodni poslanik…

(Marija Janjušević: Replika.)

Reč ima narodni poslanik Marija Obradović.

Izvolite.

MARIJA OBRADOVIĆ: Hvala, predsedavajući.

Ministre sa saradnicima, kolege narodni poslanici, mi smo se približili, zapravo ovo je negde sedamnaesti sat rasprave tokom jučerašnjeg i današnjeg dana i ovo je, većina se složila, bila jedna bogata i zaista efektna rasprava koja je protekla u razmeni činjenica i argumenata. Bilo je i nešto od zahteva koji nisu bili opravdani u ovom trenutku i nisu se pokazali kao zahtevi na koje, na prvom mestu, ministar može da odgovori kao na zahteve koji su prihvatljivi za ove predloge zakona.

Ono što jeste najvažnije i što bih želela da i oni koji prate Parlament, naše zasedanje, ponesu kao utisak, to je da je svih 18 predloga zakona, koliko se nalazi u ovoj objedinjenoj tački, ocenjeno kao dobri predlozi zakona. Da neko ne pomisli da je to što je podneto 1.600 amandmana na ove predloge zakona kontradiktorno ovome što sam ja rekla, odmah ću vam reći da to nisu amandmani koji su suštinski, koji bi mogli suštinski da promene ove predloge zakona, koji mogu suštinski da utiču na bezbednost i građana, dakle državljana naše Republike Srbije, naročito ne na bezbednost stranaca, stranih državljana koji trenutno borave ili prolaze preko teritorije naše države.

Još jednom da ponovim, ozbiljno, dugo pripremani predlozi zakona, na kojima je radio ozbiljan tim eksperata, stručnjaka sa velikim iskustvom u MUP-u, posebno u ovom sektoru za zakonodavstvo, i naravno izuzetno uvaženi i konsultovani ljudi iz nevladinog sektora, ekspertskih organizacija koje su dugo ukazivale na različite probleme koji su se u prethodnim godinama pojavljivali i to smo sada uspeli da „upakujemo“ u ove predloge zakona.

Dakle, danas mi sa sednice Vlade imamo okvirnu informaciju da je oko 150 amandmana prihvaćeno od ovih predloženih 1.600 i to takođe ne znači da treba napraviti velike izmene u ovim predlozima. To su male korekcije, u mnogim primerima su to neke tehničke korekcije, ali jedan broj amandmana će, zapravo, zahvaljujući interesovanju i pokazanoj dobroj volji ministra sa saradnicima, ući kao sastavni deo ovih predloga zakona, ali o svemu tome ćemo govoriti narednih dana, kada budemo razmatrali ove zakone u pojedinostima.

Vrlo je važno spomenuti da je u ovoj raspravi, u ova dva dana, učestvovalo negde oko 70 poslanika, i opozicije i pozicije. Moram reći da smo poslanike opozicije retko čuli, jer ih i nema mnogo u sali, ali je dobro da su se čuli i njihovi komentari, pa makar oni bili onakvi kakvi su bili, a to često, po mom mišljenju, ograđujem se, ne prilično konstruktivni, već su više bili kao neko pridobijanje besplatnog medijskog prostora, što jeste njihovo pravo ali svakako treba da razmišljaju o posledicama, jer građani detaljno prate ovaj naš prenos i procenjuju ponašanje i izlaganje poslanika.

Često smo mogli čuti u izlaganju opozicionih poslanika da nije bilo dovoljno vremena. Svaki ovlašćeni ima dvadesetak minuta i još posle toga imaju vremena kao poslaničke grupe i svi su negde gubili tri do četiri minuta u objašnjavanju da nemaju dovoljno vremena da obrazlože u ovih 18 minuta, ali sve ukupno, sa svim tim njihovim obrazlaganjem, oni su svi govorili 10-11, 12 minuta, dakle nisu uspevali da potroše ni tih 20. Eto koliko zaista nije bilo vremena.

Ono što sam juče rekla i ponoviću, ovi su svi zakoni stigli tokom prethodne godine u Parlament. Recimo da je poslednji stigao sredinom decembra 2017. godine; to je pre tri, gotovo četiri meseca. Nemoguće je da deset predloga zakona niste mogli da pročitate za četiri meseca, bez obzira na to koliko oni bili obimni. Tako da ne stoje te zamerke, stoji jedino da je trebalo posvetiti vreme i odvojiti energiju, konsultovati se sa ljudima koji se bave ovom problematikom da biste zaista videli da su ovo bili ozbiljni predlozi zakona na kojima se nije tek onako, ad hok, olako radilo.

Ono što je vrlo važno jeste da smo mi ovim predlozima zakona stvorili jedan ozbiljan normativni okvir u kojem smo svakako pokazali da smo mi ispunili, preuzeli one svoje obaveze u pogledu evropskih integracija i u pogledu harmonizacije domaćeg nacionalnog zakonodavstva sa onim obavezujućim evropskim direktivama. Nama je na prvom mestu, to se više puta čulo i od ministra danas u raspravi, zaista bila bezbednost građana, građana Republike Srbije, i bezbednost stranaca koji prolaze preko teritorija naše zemlje ili privremeno tu borave, zaštita ljudskih prava, pojačana pravna sigurnost, transparentnije, jasnije procedure, bilo da je reč o strancima ili o našim građanima, našim državljanima.

Kao što sam to učinila danas, ja ću još jednom da ponovim, nedavno, zapravo upravo se završila diskusija između koleginice Janjušević i ministra na tu temu – vrlo je važan naš odnos prema migrantima. To je tema o kojoj moramo da govorimo, jer očigledno još uvek kod nas ima ljudi kojima nije jasno koliko je važno da ostanemo ljudi, koliko je važno da pokažemo naš humani odnos.

Znam, to pokazuju i neke evidencije, među migrantima se zaista pronađu i ljudi koji nemaju najbolje namere i koji žele da se „provuku“ i koji imaju kriminalne dosijee i neku prošlost koja je zabeležena u policijskim dosijeima. Morate znati da je najveći broj ljudi zaista teškom mukom i nuždom nateran da prolazi preko teritorije naše zemlje i da ti ljudi u najvećem broju, gotovo stoprocentnom, i to pokazuju brojke i statistike, ne žele da ostanu na teritoriji naše zemlje, ne žele naše državljanstvo iako podnose zahteve za azil. Njihove prijave za azil su samo kupovina vremena da u nekom periodu mogu nekažnjeno da borave na teritoriji naše zemlje dok ne pronađu način da odu ka zemljama poput Nemačke, tamo gde žele da nastave svoj život zajedno sa porodicama.

Dakle, važno je sve ono što smo slali odavde kao poslanici bude jedna pozitivna poruka da istrajemo u tome, da budemo ljudi do kraja, da ovim ljudima pružimo svu moguću zaštitu i ono što je potrebno za to vreme koje provode na teritoriji naše zemlje. Nema straha da će bilo ko da nas ugrozi, da će bilo ko da zauzme našu imovinu, naša radna mesta niti ono što je predviđeno za građane Srbije. To su sasvim dve odvojene priče i ne treba zloupotrebljavati i manipulisati tim brojkama. Treba da pokažemo da smo mi u Srbiji zaista, kao što smo uvek bili, gostoprimljivi i neko ko ima osećaja za tuđu muku, da zaista to pokažemo ovog puta i kroz ovu pravnu formu. Ali i najbolji zakon napisan na papiru kada se sprovodi u praksi zavisi upravo od ljudi koji ga sprovode; zbog toga i šaljem ovakav apel.

Još jednom želim da se zahvalim svima koji su učestvovali u ovoj raspravi, posebno kolegama koji su podržali ove predloge zakona u načelu, i naravno očekujem vrlo ozbiljnu diskusiju u pojedinostima. Mi ćemo u toku sutrašnjeg dana imati sednicu Odbora za odbranu i unutrašnje poslove, gde ćemo definitivno razgovarati o amandmanima koji mogu da postanu sastavni deo ovih predloga zakona.

U svakom slučaju, po završetku ovog mog obraćanja ja zaista kao potpredsednica SNS još jednom želim da čestitam svim ljudima koji su pomogli da mi u Beogradu osvojimo 45%, zapravo 44,99, u svakom slučaju to je 64 mandata. Hvala vam, Beograde i SNS. Ljudi koji su bili na našoj listi opravdaće vaše poverenje. Nije mala stvar kada vam povere da vodite ovako veliku evropsku prestonicu, metropolu, sa sjajnim investicionim projektima u budućnosti. Hvala vam.

PREDSEDAVAJUĆI: Zahvaljujem.

Reč ima narodni poslanik Gordana Čomić.

Izvolite.

GORDANA ČOMIĆ: Zahvaljujem.

Dve opaske o toku rasprave u kojoj smo učestvovali. Jedna kojom samo želim da potvrdim da u ovu skupštinu nikad još nije ušao zakon u nekom obliku a da je u istom obliku izašao. Da li će to biti 150 amandmana, 170 ili 90 nebitno, ali je važno da rasprave dovedu do toga da se saslušaju amandmani, da se isprave propusti u tekstu i da se na kraju, ako može, poboljša tekst zakona.

Druga opaska koju želim da podelim sa vama je moja nada – nije mnogo snažna ali ja sam dosta uporna – a to je da ćemo svim ovim zakonima o kojima smo razgovarali, koji su o slobodi, pravdi i bezbednosti, bez ikakve sumnje odavde svi mi poneti poruku da su ljudska prava i bezbednost dve strane istog novčića.

To se zaboravilo u Evropi, to nikada nije bilo potpuno jasno u SAD, to znaju Kanađani, to se ne zna po Africi i po Bliskom istoku, a to je jedna od najvažnijih stvari koje možemo obezbediti ljudima za koje radimo, da su njihova ljudska prava i njihova bezbednost dve strane jednog istog novčića, pa bez obzira na to da li se radi o ljudskim pravima građana, migranata, ljudima koji prelaze granice u slobodi kretanja ili se radi o ljudskim pravima zaposlenih u MUP-u, onih koji treba da čuvaju naše podatke, sve to su ljudska prava koja smo malo zaboravili, kao da nam ne trebaju.

Zaista se nadam da je ovde rečeno dovoljno da Srbija bude zemlja za koju će reći, kada jednom ovi zakoni u izmenjenom obliku, sa usvojenim amandmanima, postanu deo dobre ocene za Poglavlje 24, najveći deo njih – oni češće govore o ljudskim pravima nego drugi u regionu, a i mnogi drugi u EU. Hvala vam.

PREDSEDAVAJUĆI: Zahvaljujem.

(Marija Janjušević: Po Poslovniku. Imam li ja pravo na nešto ovde?)

Sada zaključujem zajednički načelni jedinstveni pretres o predlozima zakona iz tačaka 1–18 dnevnog reda.

Ovim bismo završili današnji rad.

Nastavljamo sutra u 10.00 časova.

Zahvaljujem vam svima.

(Sednica je prekinuta u 18.55 časova.)